text:
གཉའ་ཟླ་བ་བློ་གྲོས།
མཁས་པའི་དབང་པོ་གཉའ་ཟླ་བ་བློ་གྲོས་རྒྱལ་མཚན་མཆོག་ནི་མཚོ་སྔོན་ཞིང་ཆེན་དཔའ་ལུང་རྫོང་རྩ་བ་ཡུལ་ཚོ་ཉིན་མགོ་སྡེ་བའི་གཉའ་ཚང་ཞེས་པའི་བོད་ཁྱིམ་ཞིག་ཏུ་འཁྲུངས། ཆུང་དུས་ཐེམ་ཆེན་དང་དཔའ་ལུང་། རྐང་ཚ་སོགས་ནས་གཉོམ་ལག་རྒྱས་ཤིང་། དགུང་ལོ་བཅུ་བཞི་སྟེ་1964ལོར་ལས་ཀྱི་བསྐལ་བ་བཟང་པོ་ཞིག་གིས་རྐང་ཚ་རྫོང་སློབ་ཆུང་ནས་ཤེས་རིག་པདྨའི་དགའ་ཚལ་ལ་སྤྲོ་ལྡན་བུང་བའི་ཚུལ་བཞིན་རྒྱུ་བའི་གོ་སྐབས་རྙེད། སྐྱེས་སྟོབས་ཀྱི་ཤེས་རབ་ཀྱིས་ཕྱུག་ཅིང་སྦྱངས་བརྩོན་གྱི་སྤོབས་པ་རྒོད་པས་ཕོ་ལོ་བཅོ་བརྒྱད་སྟེ་1968ལོར་ཕུལ་བྱུང་སྦྱངས་འབྲས་ཁྱེར་དེ་ཟི་ལིང་མི་རིགས་སློབ་འབྲིང་དུ་ཞུགས། ཁོང་ཉིད་ཀྱིས་གསུངས་པར་དེ་དུས་ཀྱི་སློབ་སྦྱོང་གི་ཆ་རྐྱེན་ཤིན་ཏུ་ཞན་ལ། ལྷག་པར་སློབ་འགྲིམ་བྱ་རྒྱུ་དང་རིམ་པ་བཞིན་བར་ཆད་མེད་པར་འདོན་རྒྱུར་དཀའ་ཁག་ཆེ་སྟབས། བརྩོན་པ་འགྲུས་ཀྱི་འབད་པ་ནམ་ཡང་ལྷོད་མ་མྱོང། སློབ་འབྲིང་མཐར་ཕྱིན་ལ་ཉེ་བའི་དུས། ལས་སྨོན་ཞིག་གིས་ཆེས་ཐོག་མའི་ཚོད་ལྟའི་རང་བཞིན་གྱི་བཟོ་ཞིང་དམག་གི་སློབ་མ་བྱས་ཏེ་རྒྱལ་ས་པེ་ཅིན་དུ་སློབ་གྲྭར་ཆས། དེ་དུས་ཁོང་ཉིད་དགུང་ལོ་ཉེར་གཅིག་ཏུ་འཁེལ་ཡོད་ལ། 1971ལོར་ཕ་ཡུལ་དང་ཁྱིམ་མི། དེ་ལས་ལྷག་པའི་མི་རིགས་ཤིག་གི་རེ་བཞག་རྒྱབ་ལ་ཁུར་ཏེ་ཀྲུང་དབྱང་མི་རིགས་སློབ་གྲྭ་ཆེན་མོའི་སྒོ་ཐེམ་རྡོག་པས་བཅག་ཅིང་། ལོ་ངོ་བཞིའི་རིང་ཤེས་རིག་གི་ལྡིངས་ཀ་འདི་ནས་འབད་འབུངས་རྒྱུན་མ་ཆད་པར་གནའ་དེང་ཕྱི་ནང་ཀུན་གྱི་རིག་གཞུང་ལ་མྱོང་རོལ་བྱས། ལྷག་པར་དུ་བོད་ཀྱི་ཉེ་རབས་མཁས་པའི་ཁྱུ་མཆོག་ཨ་ལགས་ཚེ་ཏན་ཞབས་དྲུང་གི་སྐུ་མདུན་ནས་བསྟུད་མར་ལོ་ངོ་གཉིས་ཀྱི་རིང་ལ་སུམ་རྟགས་དག་གསུམ་དང་སྒྲ་སྙན་ངག་གིས་གཙོས་པའི་བོད་ཀྱི་རིག་གནས་སྤྱི་དང་བྱེ་བྲག་ཏུ་མི་རིགས་གཞན་དང་གཞན་གྱི་བརྡ་སྤྲོད་རིག་པ་དང་། གཏན་ཚིགས་རིག་པ། ཚིག་རྒྱན་རིག་པ། སྐད་བརྡ་རིག་པ་སོགས་ཤེས་བྱ་བའི་རིག་གནས་མཐའ་དག་ལ་ཐོས་དོན་རྒྱུད་ལ་སྦྱོར་བའི་ཐོས་བསམ་རྣལ་མ་མཛད། སྐྱེས་སྟོབས་ཀྱི་ཤེས་རབ་དང་སྦྱངས་སྟོབས་ཀྱི་བརྩོན་འགྲུས་ལ་བརྟེན་ནས་རང་གཞན༌རིག་པའི་གནས་མཐའ་དག་གི་མཐར་ཐུག་ལྟ་བའི་འདུས་མདོ་རོ་གཅིག་ཏུ་མཐུན་པར་ངེས་པ་རྙེད།
མི་ལོ་ཉི་ཤུ་ཁ་གྲངས་ཀྱི་འཚར་ལོངས་དང་སློབ་གཉེར་གྱི་བརྒྱུད་རིམ་འདི་ཁོང་ཉིད་ཀྱི་མི་ཚེ་འདིའི་རྒྱུ་ནོར་དུ་བརྩི་བཞིན་ཡོད་ལ། ལྷག་པར་ཁོང་རང་ད་ལྟ་དགུང་ལོ་བགྲེས་པའི་དུས་སུ་ཕྱིར་དྲན་གྱི་ཚུལ་དུ་གསུངས་པ་ལྟར། སྔོན་བསགས་ལས་བསྐལ་བཟང་པོ་ཞིག་གིས་རྒྱལ་ཁབ་ཕྱི་ནང་དང་ལྷག་པར་རང་མི་རིགས་ཀྱི་མཁས་པ་དགུང་གི་ཉི་མ་འདྲ་བ་དག་གི་གསུངས་ལ་བདུད་རྩི་མངར་མོ་མྱོང་བའི་གོ་སྐབས་བྱུང་བ་ཚེ་བསོད་དུ་འདོད་ཡོད་ལ། ད་ལྟ་རྒས་རུང་ཚེ་འདིར་མཁས་པ་མང་པོ་མཇལ་ཞིང་མཁས་པའི་གསུངས་ཉན་པས་དགའ་པོ་བྱུང་ཡོད། བསོད་ནམས་ཆེ་བར་རློམ་ཡོད་ཟེར། ལོ་ངོ་ཉི་ཤུ་ཁ་གྲངས་ཀྱི་སློབ་གཉེར་འདི་ལ་མཚོན་ན་ཁོ་བོའི་མི་ཚེ་འདིའི་དབུ་འཁྱུད་དུ་གྱུར་ཡོད་ལ། ད་རག་པར་དུ་སློབ་གཉེར་གྱི་གོམ་པ་འཇགས་མ་མྱོང་ཟེར། ཁོང་ཉིད་ཀྱི་གསུངས་དྲོན་པོ་འདི་དག་ཐོས་མ་ཐག་བོད་ཀྱི་ལེགས་བཤད་ལས་གསུངས་པའི་རིག་པ་ནངས་པར་འཆི་ཡང་བསླབ་ཅེས་པ་བློ་ལ་རང་ཤུགས་ཀྱིས་འཁོར་ངེས། གཞོན་པ་གཉོམ་ལག་རྒྱས་པའི་ལེའུ་སྟེ་དང་པོའི་ཚུལ་དུ་བྱའོ། །
གཉིས་པ། བསྐལ་ལྡན་སློབ་བུ་བསྐྱངས་པའི་ལེའུ།
དགུང་ལོ་ཉེར་བཞི་སྟེ་1974ལོར་ཁོང་ཀྲུང་དབྱང་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན་རྗེས། གོང་རིམ་གྱི་མངག་བཀོད་ལྟར་མཚོ་སྔོན་ཞིང་ཆེན་མཚོ་ནུབ་མི་རིགས་དགེ་ཐོན་སློབ་གྲྭར་ཕེབས་ནས། བློ་གསལ་ངང་མོ་འབུམ་ཕྲག་རིག་གནས་བཅུད་ཀྱིས་གསོ་བའི་དགེ་རྒན་གྱི་འགན་ཕྲག་ཏུ་བཞེས་སྟེ། མཁས་པའི་བྱ་བ་རྣམ་གསུམ་གྱི་འཆད་པའི་སྐོར་ཞུགས་ཤིང་། བགྲང་བྱ་ལྔ་ལྷག་གི་སློབ་ཁྲིད་ཀྱི་བྱ་བའི་ཡུན་ལ་ཁོང་གིས་བྱ་བ་ཐབས་ཅད་ལེགས་འགྲུབ་ཡོང་བའི་རྟག་སྦྱོར་གྱི་བརྩོན་པ་ནམ་ཡང་དོར་མ་མྱོང་ལ། མཁས་པའི་བྱ་བ་གསུམ་གྱིས་ལོ་དང་ཟླ་བའི་ཚེས་ཞག་རེ་རེ་བཞིན་ཕར་བསྐྱལ་བས་ལས་རོགས་དགེ་རྒན་གཞན་པ་དང་སྤྱི་ཚོགས་ཀྱིས་རྗེས་སུ་ཡི་རང་གི་བསྟོད་ཚིག་དྲི་མེད་ལྷ་རྫས་དར་དཀར་རིང་མོ་ཁོང་ལ་ཕུལ། ཕུལ་དུ་བྱུང་བའི་འབྲས་བུ་ལ་དམིགས་ནས་ཁོང་ལ་དགེ་རྒན་རྐང་འཛིན་པའི་མཚན་སྙན་བསྩལ། སློབ་གྲྭ་དེ་གར་སྔ་གཞུག་ཏུ་སློབ་རིམ་གསུམ་ལྷག་ཏུ་བོད་ཡིག་འཛིན་གྲྭའི་སློབ་ཁྲིད་ཀྱི་འགན་བཞེས་ཏེ། དགེ་རྒན་གཞན་དག་དང་མཉམ་དུ་ལོ་བཞི་ལྔ་ཙམ་གྱི་རིང་ལ་ཚད་མཐུན་ཤེས་ལྡན་པ་རབ་དང་རིམ་པར་སྐྱེད་སྲིང་བྱས་ནས་སྤྱི་ཚོགས་སྟེང་དུ་ཡོན་ཏན་གྱིས་ཕྱུག་པའི་ན་གཞོན་དགེ་རྒན་བརྒྱ་ལ་ཉེ་བ་གསོ་སྐྱོང་གནང་།
རྒྱལ་ཕྱི་ནང་གི་སློབ་གཉེར་པར་འཆད་ཁྲིད་གནང་བཞིན་པ།
ཁོང་གིས་སློབ་གྲྭ་དེར་བོད་ཡིག་གི་སློབ་དེབ་མེད་པའི་གནས་ཚུལ་ལ་དམིགས་ནས་བྲེལ་ཟིང་ཆེ་བའི་སློབ་ཁྲིད་ཀྱི་ཐུན་གསེང་གི་ཁོམ་པ་དག་བེད་སྤྱད་ནས་ངལ་བ་ཁྱད་བསད་དང་དཀའ་བ་དང་དུ་བླངས་ནས་སློབ་མ་རྣམས་ཀྱི་བློ་ཚོད་དང་བསྟུན་པའི་སློབ་དེབ་《བོད་ཀྱི་བརྡ་སྤྲོད་རིག་པ།》སོགས་རྩོམ་སྒྲིག་ཀྱང་མཛད། དགུང་ལོ་ཉེར་བདུན་ཏེ་1977ལོར་མཚོ་སྔོན་ཞིང་ཆེན་སྐབས་ལྔ་པའི་མི་དམངས་འཐུས་མི་ཚོགས་ཆེན་གྱི་འཐུས་མིར་བདམས་ཤིང་། དགུང་ལོ་ཉེར་བརྒྱད་པ་སྟེ་1978ལོར་མཚོ་ནུབ་མི་རིགས་དགེ་ཐོན་སློབ་གྲྭའི་དགེ་རྒན་ཕུལ་བྱུང་ཅན་དང་། མཚོ་ནུབ་ཁུལ་སློབ་གསོ་འཐབ་ཕྱོགས་སྟེང་གི་དགེ་རྒན་སྔོན་ཐོན་ཅན་ལ་བདམས། དགུང་ལོ་ཉེར་དགུ་པ་1979ལོར་ཟླ9པར་ནུབ་བྱང་མི་རིགས་སློབ་གྲྭ་ཆེན་མོའི་གྲངས་ཉུང་མི་རིགས་སྐད་ཡིག་ཚན་ཁག་གི་བོད་ཡིག་ཞིབ་འཇུག་སློབ་མར་རྒྱུགས་འཕྲོད་དེ་བོད་ཀྱི་བརྡ་སྤྲོད་རིག་པ་དང་ཚིག་རྒྱན་རིག་པ་ལ་ཆེད་གཉེར་གྱིས་ཞིབ་འཇུག་གནང་ནས། དགུང་ལོ་སོ་གསུམ་པ་1983ལོར་རབ་འབྱམས་པའི་དམ་བཅའ་བཞག་མཐར་ཁོང་གི་སྐྱེས་སྦྱངས་རིག་པའི་ཟབ་ཚད་ལ་དམིགས་ཏེ་སློབ་གྲྭ་དེ་གར་དགེ་རྒན་དུ་བསྐོས་ནས། བོད་ཀྱི་སྐད་ཡིག་ཚན་ཁག་ཏུ་དངོས་གཞི་ཚན་ཁག་གི་སློབ་མ་རྣམས་ལ་བོད་ཀྱི་སྙན་ངག་དང་ཚིག་རྒྱན་རིག་པའི་དཔེ་ཁྲིད་གནང་ཞོར་དུ་《བོད་ཀྱི་སྐད་ཡིག་གི་ཨ་མདོའི་བཀླག་གདངས་ཆེ་ལོང་ཙམ་བརྗོད་པ།》ཞེས་པ་སོགས་དཔྱད་རྩོམ་དུ་མ་《མཚོ་སྔོན་སློབ་གསོ།》སོགས་དུས་དེབ་ཁག་ཏུ་སྤེལ་ཞིང་།
བརྩམས་ཆོས་《སྙན་ངག་གི་རང་མདངས་གསར་པ།》ཞེས་པ་ཀན་སུའུ་མི་རིགས་དཔེ་སྐྲུན་ཁང་གིས་པར་དུ་བསྐྲུན། བརྩམས་དཔེ་འདིས་བོད་ཀྱི་སྲོལ་རྒྱུན་སྙན་གཞུང་ལ་ལྟ་བ་གསར་པ་དང་། རིགས་ལམ་གསར་པ། ཐབས་ལམ་གསར་པ་བཅས་ཀྱི་སྒོ་ནས་ལེགས་པར་བརྟག་ཅིང་དཔྱད་དེ། བོད་ཀྱི་ཚིག་རྒྱན་རིག་པའི་གཞུང་ལུགས་ཀྱི་སྟོང་ཆ་མང་པོ་ཞིག་ཡོངས་སུ་བསྐངས། དགུང་ལོ་སོ་ལྔ་བ་སྟེ་1985ལོར་བྱ་བའི་ལས་གནས་ལྷོ་ནུབ་མི་རིགས་སློབ་གླིང་དུ་སྤར་ཏེ་མི་རིགས་ཚན་ཁག་ཏུ་དགེ་རྒན་གྱི་བྱ་བ་བསྒྲུབས། ལོ་ངོ་དྲུག་ལྷག་གི་རིང་ལ་སློབ་མ་རྣམས་ལ་སྙན་ངག་དང་ཚིག་རྒྱན་རིག་པ། བརྡ་སྤྲོད་རིག་པ་སོགས་ཀྱི་དཔེ་ཁྲིད་གནང་ནས་སྤྱི་ཚོགས་ལས་རིགས་སོ་སོའི་སྟེང་དུ་སློབ་གྲྭ་ཆེན་མོ་བ་འབོར་ཆེན་ཞིག་སྐྱེད་སྲིང་བྱས། 1987ལོའི་ཟླ9པ་ནས1988ལོའི་ཟླ1པོའི་བར་ལ་ཕྱི་གླིང་སློབ་གཉེར་བ་སྐོར་ཞིག་ལ་བོད་ཡིག་དཔེ་ཁྲིད་གནང་སྟེ་རྒྱལ་ཁབ་ཕྱིའི་བོད་རིག་པའི་ཤེས་ལྡན་པ་སྐོར་ཞིག་གསོ་སྐྱོང་གནང་། དེའི་བར་ལ་ལས་ཞོར་གྱི་ཁོམ་པ་བེད་སྤྱད་ནས་བྲིས་པའི་《བོད་ཅེས་པའི་ཐ་སྙད་ལ་དཔྱད་པ།》དང་《བོད་སྐད་ཀྱི་ཚིག་ཕྲད་ཀྱང་འང་ཡང་གསུམ་གྱི་བཀོལ་སྟངས།》 བོད་སྐད་ཀྱི་སྒྲ་གདངས་ཀྱི་གནད་དོན་འགའ་བཤད་པ་《མེ་ལོང་མའི་ལེའུ་དང་པོར་ཅུང་ཙམ་དཔྱད་པ།》བཅས་ཀྱིས་མཚོན་པའི་དཔྱད་རྩོམ་རྣམས་དང་། ལྷུག་རྩོམ་《ཁྱི།》ཞེས་པ་དང་སྙན་ངག་རིང་མོ་《ཁ་བའི་རྡུལ་མང་བརྩེགས་པ་ལ་ཁོང་ནང་སྙིང་བྱས་ཀྱང་གཅེས་པར་འཛིན་པའི་གདོང་ལྔའི་དབང་པོ་ཞེས་བྱ་བའི་འདས་ཚིགས་ཀྱི་ཞུ་མཆིད།》ཅེས་པ་དང་《ཤིས་ཚིག་བཀྲ་ཤིས་འབོད་པའི་དུང་དཀར་གཡས་སུ་འཁྱིལ་བའི་སྒྲ་དབྱངས།》སོགས་ཀྱིས་མཚོན་པའི་བརྩམས་ཆོས་རྣམས་སོ་སོར་《བོད་ལྗོངས་ཞིབ་འཇུག》དང་《མཚོ་སྔོན་སློབ་གསོ།》 《བོད་ལྗོངས་སྒྱུ་རྩལ།》 《མི་རིགས་སྐད་ཡིག་བྱ་བ།》 《རྩེར་སྙེག》སོགས་དུས་དེབ་ཁག་དང་དཔལ་དོན་གྲུབ་རྒྱལ་གྱི་གསུང་རྩོམ་ཕྱོགས་བསྒྲིགས་ཀྱི་མཇུག་རྣམས་སུ་བཀོད་ཡོད། ད་དུང་དགེ་གྲོགས་འགའ་དང་མཉམ་དུ་《སྙན་ངག་གི་དཔེར་བརྗོད་ཕྱོགས་བསྒྲིགས།》ཞེས་པ་རྩོམ་སྒྲིག་གནང་ཞིང་གླེང་གཞི་ཡང་ཡིག་འབྲུ་ཆིག་ཁྲི་ལྷག་ལ་ཉེ་བ་མཛད། 《མིག་རྒྱང་།》དང་《ནོར།》ཞེས་པའི་ལྷུག་རྩོམ་རྣམས་《ཉི་གཞོན།》དུས་དེབ་དང་ཀྲུང་དབྱང་མི་རིགས་དཔེ་སྐྲུན་ཁང་གིས་དཔར་བསྐྲུན་བྱས་པའི་《རྩྭ་ཐང་གི་ཞོགས་པའི་གླུ་དབྱངས།》སོགས་དུས་དེབ་སྟེང་སྤེལ་ཞིང་། དེ་ལས་《མིག་རྒྱང་།》ཞེས་པ་སློབ་གྲྭ་ཆེན་མོ་དག་གི་བོད་ཀྱི་དུས་རབས་རིམ་བྱུང་གི་རྩོམ་ཡིག་ཅེས་པའི་སློབ་དེབ་ཁྲོད་དུ་བདམས་བཀོད་བྱས།
དགེ་ཟླ་བ་བློ་གྲོས་དང་དགེ་བན་ཁོ། དགེ་བདེ་སྐྱིད་འཚོ་བཅས་སིང་གྷ་ལ་རུ་ཕེབས་པའི་མཉམ་པར།
སྐབས་དེར་《བརྡ་སྤྲོད་ཉི་ཤུ་པ་རྩ་འགྲེལ།》སོགས་གནའ་དཔེ་སྐོར་ལ་ཞུ་དག་དང་གཏན་འབེབས། གླེང་གཞི་མཛད་པ་སོགས་ཀྱི་འགན་ཡང་ཁུར། དགུང་ལོ་སོ་བདུན་པ་སྟེ་1987ལོར་ལྷོ་ནུབ་མི་རིགས་སློབ་གླིང་དུ་དམིགས་བསལ་གྱིས་སློབ་དཔོན་གཞོན་པའི་ལས་ཐོབ་བླངས་ཤིང་། ལོ་དེར་གྲོང་ཁྱེར་ཁྲེན་ཏུའུ་ཡི་མཐུན་སྒྲིལ་དཔེ་བཟང་མི་སྣར་བདམས། 1988ལོར་ལྷོ་ནུབ་མི་རིགས་སློབ་གླིང་གིས་ཁོང་ལ་སློབ་ཁྲིད་འབྲས་བུ་ཕུལ་བྱུང་ཅན་གྱི་མཚན་སྙན་གནང་ཞིང་། 1989ལོར་རྒྱལ་ཁབ་སློབ་གསོ་ཨུ་ཡོན་ལྷན་ཁང་དང་། མི་དོན་ཅུས། ཀྲུང་གོ་སློབ་གསོའི་བཟོ་ཚོགས། རྒྱལ་ཡོངས་ཨུ་ཡོན་ལྷན་ཁང་བཅས་ཀྱིས་རྒྱལ་ཡོངས་དགེ་རྒན་ཕུལ་བྱུང་ཅན་གྱི་མཚན་སྙན་དཔང་ཡིག་དང་བཅས་པ་གནང་ནས་ཁོང་གི་གྲུབ་འབྲས་གཟེངས་སུ་བསྟོད། དགུང་ལོ་ཞེ་གཅིག་པ་སྟེ་1991ལོར་ལྷོ་ནུབ་མི་རིགས་སློབ་གླིང་གིས་བརྩམས་དཔེ་ཕུལ་བྱུང་ཅན་གྱི་བྱ་དགའ་གནང་། ལྷག་པར་སློབ་གྲྭ་འདི་ནས་ཕྱག་ལས་གནང་བའི་དུས་སུ་རྩོམ་རིག་ལ་དགའ་ཞེན་ཡོད་པའི་སློབ་བུ་འགའ་ལ་རོགས་སྐྱོར་དང་ཇུས་འགོད་བྱས་ནས་སྒྲོན་སྟེགས་བྱས་པའི་རྩོམ་རིག་དུས་དེབ་ཅིག་སྒྲུབ་པ་དང་། ད་ལྟའི་བར་རྒྱུན་མ་ཆད་པར་པར་ཐེངས་སུམ་ཅུ་འབུད་ལ་ཉེ།
མི་ལོ་བཅུ་དྲུག་ལྷག་གི་དགེ་མིང་ཁུར་བའི་དུས་ཚོད་ཁོང་གི་མི་ཚེ་འདིའི་ཆེས་དོན་སྙིང་ལྡན་པའི་བར་སྐབས་ཤིག་ཏུ་བརྩི་བཞིན་ཡོད་ལ། ལྷག་པར་ཁོང་གིས་གསུངས་པར། མི་ལོ་བཅུ་དྲུག་གི་རིང་ལ་བོད་སྐད་ཡིག་གི་འཇོན་ཐང་ཅན་གྱི་མི་སྣ་བརྒྱ་ཕྲག་གསོ་སྐྱོང་བྱས་ཡོད་ལ། འདི་དག་ཐམས་ཅད་རང་ཉིད་ཀྱི་མི་ཚེའི་རིན་ཐང་དུ་རློམ་ཡོད། དེ་མིན་མི་ལོ་བཅུ་དྲུག་ཁྲོད་དགེ་སློབ་ཀྱི་འབྲེལ་བ་ཡོད་པའི་སློབ་མ་དག་བདག་ལ་བཀའ་དྲིན་ཆེའོ། དགེ་རྒན་གྱི་བྱ་བ་གཉེར་བའི་ལོ་ངོ་དེ་དག་ལ་སློབ་ཕྲུག་དག་གིས་དགེ་རྒན་ཞིག་ཡིན་ན་མཁྱེན་བརྩེ་ནུས་གསུམ་གྱི་བདག་ཉིད་ཅན་ལྟ་བུ་ཞིག་ཅིས་ཀྱང་ཡིན་དགོས་པར་ཤེས་སུ་བཅུག དེ་དག་གིས་ངའི་ཀུན་སྤྱོད་དང་སློབ་གཉེར། ཐ་ན་འཚོ་བ་སོགས་སུ་བཀའ་དྲིན་བླ་ན་མེད་ཟེར། བློ་གསལ་སློབ་བུ་ཐུགས་ཀྱིས་བསྐྱངས་པའི་ལེའུ་སྟེ་གཉིས་པའི་ཚུལ་དུ་བྱའོ། །
གསུམ་པ། རིག་པ་སྨྲ་བའི་ལེའུ།
དགུང་ལོ་ཞེ་གཅིག་སྟེ་1991ལོའི་ཟླ་7པར་ལྷོ་ནུབ་མི་རིགས་སློབ་གླིང་ནས་བྱ་བའི་ལས་གནས་མཚོ་སྔོན་ཞིང་ཆེན་སྤྱི་ཚོགས་ཚན་རིག་ཁང་དུ་སྤོས་ཏེ། བོད་ཀྱི་ཤེས་རིག་ཞིབ་འཇུག་གི་བྱ་བའི་འགན་ཁུར། དེའི་རིང་ལ་《བོད་སྤྱི་འགྲོས་ཀྱི་སྐད་གདངས་དང་ཐ་སྙད་ཀྱི་གཞི་རྩའི་མ་ལག་ལ་རྣམ་པར་དཔྱད་པ།》དང་《བརྡ་སྤྲོད་ཐད་ཀྱི་གནད་དོན་འགའ་ཞིག་གི་རྙོག་མ་བགྲུང་བྱེད་ཀེ་ཏ་ཀའི་ནོར་བུ།》 《སྙན་ངག་ལ་འཇུག་པའི་མྱུར་ལམ།》 《ས་པཎ་གྱི་རྩོམ་གཤིས་རྣམ་བཤད།》ཅེས་པ་སོགས་ཡིག་འབྲུ་དགུ་ཁྲི་ལྷག་ལ་ཉེ་བའི་དཔྱད་རྩོམ་རྣམས་《རྩེར་སྙེག》དང་《ཀྲུང་གོའི་བོད་ཀྱི་ཤེས་རིག》 《མཚོ་སྔོན་སློབ་གསོ།》སོགས་རྒྱལ་ཁབ་དང་ཞིང་ཆེན་རིམ་པའི་རིགས་གཞུང་དུས་དེབ་དག་ཏུ་སྤེལ་ནས། བོད་ཀྱི་ཤེས་རིག་ཞིབ་འཇུག་གླིང་གི་དཔྱོད་ལྡན་པ་རྣམས་ལ་ལྟ་བའི་བག་ཆགས་ཟབ་མོ་བཞག དགུང་ལོ་ཞེ་གསུམ་པ་སྟེ་1993ལོར་མཚོ་སྔོན་སྤྱི་ཚོགས་ཚན་རིག་ཁང་གིས་ཁོང་ལ་ཞིབ་འཇུག་པ་གཞོན་པའི་ལས་ཐོབ་གནང་ཞིང་། དེ་དང་བསྟུན་ནས་མཚོ་སྔོན་ཞིང་ཆེན་མི་དམངས་སྲིད་གཞུང་གིས་ཀྱང་མཚོ་སྔོན་ཞིང་ཆེན་ཆེད་གཉེར་ལག་རྩལ་པ་ཕུལ་བྱུང་ཅན་གྱི་མཚན་སྙན་དཔང་ཡིག་གནང་། 1993ལོའི་ཟླ་12པར་རྒྱལ་སྲིད་སྤྱི་ཁྱབ་ཁང་གིས་ཁོང་ལ་སྤྱི་ཚོགས་ཚན་རིག་ཞིབ་འཇུག་བྱ་བའི་ཕྱག་རྗེས་མངོན་གསལ་བླངས་པར་ཆེད་དུ་གཟེངས་བསྟོད་གནང་ཆེད་སྲིད་གཞུང་གིས་གནང་བའི་དམིགས་བསལ་ཕོགས་སྣོན་གྱི་བདག་རྐྱེན་ཡང་མཛད། ལོ་དེའི་ལོ་མཇུག་ཏུ་སི་ཁྲོན་མི་རིགས་དཔེ་སྐྲུན་ཁང་གིས་གནས་སྐབས་གདན་ཞུ་ལྟར་དེ་གར་ཕེབས་ནས་རྩོམ་སྒྲིག་གི་བྱ་བ་ལོ་ངོ་གསུམ་བསྒྲུབས་པའི་རིང་ལ། 《གནས་ཡིག་ཕྱོགས་བསྒྲིགས།》དང་《རིན་གཏེར་སྨན་ཡིག་གཅེས་བཏུས།》 《བོད་ཀྱི་ལོ་རྒྱུས་སྤྱི་དོན་པད་མ་ར་གའི་ལྡེ་མིག》 《རྩ་རླུང་འཕྲུལ་འཁོར།》 《སྟོན་པ་ཤཱཀྱ་ཐུབ་པའི་རྣམ་ཐར།》 《བོང་སྟག་ལོ་རྒྱུས་མཐོང་བ་དོན་ལྡན་འཇུག་ངོགས།》 《དཔལ་དོན་གྲུབ་རྒྱལ་གྱི་གསུང་རྩོམ་པོད་དང་པོ།》བཅས་ཡིག་འབྲུ་ཁྲི་ཚོ་སུམ་བརྒྱ་ལ་ཉེ་བའི་དཔེ་ཆའི་མ་ཕྱི་པོད་བཅུ་གསུམ་ལྷག་རྩོམ་སྒྲིག་གནང་ཞིང་《མཚོ་བྱུང་ངག་གི་ཕོ་ཉ་བྱོན་པའི་ཚུལ།》སོགས་ཡིག་འབྲུ་ལྔ་ཁྲི་ལོངས་པའི་དཔེ་ཆའི་དཔྱད་གཏམ་ཡང་མཛད།
ཟླ་བ་བློ་གྲོས་དང་ལྷོ་ནུབ་མི་རིགས་སློབ་ཆེན་གྱི་88ལོའི་བོད་རྒྱ་སྐད་གཉིས་དྲུང་ཡིག་འཛིན་གྲྭའི་མཉམ་པར།
དགུང་ལོ་ཞེ་དྲུག་པ་སྟེ་1996ལོའི་ཟླ་12པར་མཚོ་སྔོན་མི་རིགས་དཔེ་སྐྲུན་ཁང་གི་རེ་ཞུས་ལྟར་བྱ་བའི་ལས་གནས་དེ་གར་སྤོས་ཏེ་ད་ལྟའི་བར་དུ་《སྦྲང་ཆར།》དུས་དེབ་ཀྱི་གཙོ་སྒྲིག་པ་དང་ཞུས་ཆེན་གཞོན་པའི་འགན་བཞེས་ཏེ་ཡིག་འབྲུ་ཁྲི་ཚོ་གོ་བརྒྱད་ལྷག་ལོངས་པའི་སྦྲང་ཆར་དུས་དེབ་སྐོར་ཞིག་ལ་རྩོམ་སྒྲིག་གནང་སྟེ་བརྡ་དང་ཐ་སྙད་སྤྱོར་ཚུལ། ཚིག་གི་སྡེབ་སྤྱོར། ངག་གི་བརྗོད་སྟངས་ཡན་ཆད་ཀྱི་སྒྱུ་རྩལ་གྱི་མཚོན་ཐབས་རྣམས་ལ་གང་མཁོའི་འབྲི་སྣོན་གྱིས་དག་མཅོས་མཛད་པས་རྣམ་པའི་ཐོག་ནས་འགྱུར་ལྡོག་ཆེན་པོ་བྱུང་ཡོད། མཚོ་སྔོན་མི་རིགས་དཔེ་སྐྲུན་ཁང་དུ་རྩོམ་སྒྲིག་གི་བྱ་བ་མཛད་པའི་ཞོར་དུ་གཟའ་ཉི་མའི་ངལ་གསོའི་ཁོམ་གསེང་བེད་སྤྱད་དེ་ན་གཞོན་ཡོན་ཏན་ཅན་སྐོར་ཞིག་ལ་བརྡ་སྤྲོད་རིག་པའི་དཔེ་ཁྲིད་ཀྱང་གནང་བཞིན་ཡོད།
1998ལོའི་ཟླ་3པར་ཁོང་གིས་ཞང་ཀང་བོད་ཀྱི་ཤེས་རིག་ཞིབ་འཇུག་ཚོགས་པའི་ཚོགས་གཙོ་གཞོན་པའི་འགན་བཞེས་གནང་བ་སོགས་ཀྱིས་མཚོན་པའི་མི་ཚེ་ཧྲིལ་པོར་བོད་ཀྱི་རིག་གནས་སློབ་གསོའི་བྱ་གཞག་ལ་རྩེ་གཅིག་ཏུ་གཞོལ་བས། གངས་ཅན་ཤེས་རིག་དབྱིག་གི་གན་མཛོད་དུ་རིག་པའི་ནོར་གྱི་མཐུན་རྐྱེན་གྱ་ནོམ་པ་བསྐྲུན་ཞིང་ཡོན་ཏན་དྲི་ཞིམ་འདབ་བརྒྱ་ལྷུག་པར་བཀྲ་ལ། བཅུད་ལྡན་རོ་བརྒྱའི་འབྲས་བུ་ཁུར་དུ་ལྕི་བས་ཤེས་ལྡན་འདབ་ཆགས་མ་བོས་མགྲོན་དུ་ཁུག་བཞིན་པ་འདི་ལགས། ཁོང་གི་བརྩམས་ཆོས་ལ་རྩོམ་སྒྲིག་ཞུ་དག་གི་སྐོར་ཕུད་བརྡ་སྤྲོད་རིག་པའི་སྐོར་དང་། སྐད་བརྡ་རིག་པའི་སྐོར། སྙན་ངག་དང་ཚིག་རྒྱན་རིག་པའི་སྐོར། ཡུལ་སྲོལ་གོམས་གཤིས་ཀྱི་སྐོར། དཔེ་ཆའི་དཔྱད་གཏམ་གྱི་སྐོར་བཅས་སྐོར་ཚོ་ཆེན་པོ་ལྔ་འདུས་ཤིང་བསྡོམས་པས་ཡིག་འབྲུ་ཁྲི་བདུན་སྟོང་ལྷག་ཡོད། ད་ལྟ་མི་རིགས་དཔེ་སྐྲུན་ཁང་གིས་མཁས་དབང་ཁོང་ཉིད་ཀྱི་བརྩམས་ཆོས་དུ་མ་ཕྱོགས་སྒྲིག་བྱས་ཏེ་《གཉའ་བློ་གྲོས་རྒྱལ་མཚན་གྱི་རྩོམ་ཡིག་ཕྱོགས་བསྡུས།》ཞེས་པའི་པོད་ཏི་གཉིས་ཀྱི་བདག་ཉིད་ཅན་བསྒྲིགས་འདུག དེ་ལྟར་རྩོམ་སྒྲིག་པའི་ཕྱག་ལས་གནང་ཞོར་བརྩམས་ཆོས་གྱ་ནོམ་པ་སྤེལ་བའི་ལེའུ་སྟེ་གསུམ་པའི་ཚུལ་དུ་བྱའོ།
བཞི་བ། མཇུག་བསྡུ་བའི་གཏམ།
མདོར་ན་གཉའ་བློ་གྲོས་རྒྱལ་མཚན་མཆོག་ནི་འཇུག་པར་བྱ་བའི་ལས་གང་ལའང་ལྟ་བ་རྣམ་དག་གིས་གཞི་བཟུང་ཞིང་ཀུན་སློང་གཙང་མས་རྒྱུད་བསྐུལ་ཏེ། བདེན་དྲང་གཏམ་གྱིས་བླང་བྱ་དང་དོར་བྱའི་འཇུག་ལྡོག་གི་གནས་མ་འདྲེས་པར་སྟོན་པར་དགའ་ཞིང་། བརྟག་པར་བྱ་བའི་གནས་གང་ལའང་རིགས་པས་དཔྱད་བཟོད་དུ་གྲུབ་པའི་བདེན་ཚིག་རེ་འཇོག་པ་ཡིན་པས། ཁོང་གི་ཞིབ་འཇུག་བྱེད་སྟངས་ལ་མཚོན་ནའང་གཟུར་གནས་དྲང་བདེན་དང་འཆར་འགོད་དམིགས་གཏད་ཀྱིས་དོན་གྱི་ཟབ་གནད་འབྱིན་པར་སྤྲོ་ཞིང་། བརྩམས་ཆོས་ཀྱི་ངོས་ནས་བཤད་ནའང་། དོན་གྱི་ཟབ་གནད་དབྱུང་ཞིང་བྱེ་བྲག་གི་གསལ་ཆ་ཐོན་པའི་ཁྱད་ཆོས་མང་པོ་ཡོད། ཁོང་གི་བོད་ཀྱི་རིག་གནས་སློབ་གསོའི་བྱ་གཞག་ལ་ཉམ་ང་བ་དང་བག་ཚ་བ་ཅུང་ཟད་ཙམ་ཡང་མེད་པར་རང་དོར་གཞན་ཕན་གྱི་ལྷག་བསམ་རྣམ་པར་དག་པའི་སྒོ་ནས་ཉིན་ཞག་འཁོར་མོ་ཡུག་ཏུ་བརྩོན་པའི་སྦྱོར་བ་དང་དུ་བླངས་ཤིང་། མདོར་ན་ཁོང་གིས་བོད་ཀྱི་ཤེས་རིག་གི་བྱ་གཞག་ཐམས་ཅད་མི་ཉམས་ཡར་ངོའི་ཟླ་ལྟར་འཕེལ་བ་ལ་ནམ་ཡང་ཕྱར་བ་གྲུ་འདེགས་ཀྱི་ནུས་པ་བླ་ན་མེད་པ་ཐོན་བཞིན་མཆིས་སོ་ཞེས་པའི་མཇུག་བསྡུ་བ་ལེའུ་བཞི་པའི་ཚུལ་དུ་ཡོངས་སུ་རྫོགས་སོ། །
རྣམ་དཀར་ལྷ་མོས་བྲིས།
རྩོམ་སྒྲིག་པ། རིག་འཛིན་ཚེ་རིང་།


c: text/html

text:
ལྡོང་ཡོན་ཏན་རྒྱ་མཚོ། ཟླ་འདིའི་ཚེས་ཉི་ཤུའི་ཉིན་བདག་མཚོ་སྔོན་རྐང་ཚ་རྫོང་རུ་མང་དགོན་དུ་སོང་ནས་སྡེ་དགོན་གཉིས་ཀར་ཆོས་ཁྲིད་ཅིག་གི་གཟུགས་བརྙན་བསྐྱངས་ཁུལ་བྱས་པས་བྲེལ་འཚུབ་ཧ་ཅང་ཆེ་སོང་། ཉིན་གུང་ངལ་གསོའི་སྐབས་དང་བསྟུན་ནས་སྐད་འཕྲིན་གྱི་སྒོ་འཁྱུག་ཙམ་ཕྱེས་པ་ན། སློབ་དཔོན་དམ་པ་བཛྲ་ཚུལ་ཁྲིམས་རྒྱ་མཚོས། གངས་ལྗོངས་ཤེས་རིག་ནོར་བུའི་སློབ་གླིང་གི་དགེ་སློབ་རྣམས་ལ་སྤྲིངས་པ་སྙིང་གཏམ་སྙིང་གི་རླབས་ཕྲེང་ཞེས་པའི་སྙན་རྩོམ་ཞིག་དང་། རྩོམ་དེ་འབྲི་འདུན་སྐྱེས་པའི་རྒྱུ་རྐྱེན་གྱི་གསལ་བཤད་ཐུང་ངུ་ཞིག་དང་བཅས་ཕྲན་ལ་བསྐུར་འདུག་མོད། ཕྱིར་འཕྲོད་ལན་ཙམ་ཕུལ་བ་ལས་ཞིབ་མཇལ་བྱེད་ཁོམ་མ་བྱུང་། ཉིན་དེའི་མཚན་གོང་ཡོལ་རྗེས་ཆེས་ལྷིང་འཇགས་ངང་ཞིབ་མཇལ་ཐེངས་གཅིག་བྱས། འུད་བསྟོད་ཙམ་མིན་པར་མཁས་བཙུན་བཟང་གསུམ་དང་འཆད་རྩོད་གསུམ་ལ་དབང་འབྱོར་བའི་ངེས་དོན་གྱི་སྐྱེས་མཆོག་དམ་པ། མཚན་ལ་བཛྲ་ཚུལ་ཁྲིམས་རྒྱ་མཚོར་འབོད་ཅིང་དོན་དུའང་ཐུགས་གཤིས་བརྟན་ལ་འགྱུར་བ་མེད་པ། ཧོལ་རྒྱུགས་དང་ཨ་གསར་གཏན་ནས་མི་གནང་བར་རྡོ་རྗེའི་རང་བཞིན་ལྷུན་གྲུབ་དུ་རྫོགས་པ་ཁོང་། སྤྱི་ལོ་༡༩༩༥ལོར་བླ་བྲང་བཀྲ་ཤིས་འཁྱིལ་དུ་ངོ་ཤེས་ཤིང་ལོ་དེའི་དགུན་ཁར་གངས་ལྗོངས་ཤེས་རིག་ནོར་བུའི་སློབ་གླིང་ནས་ལྷན་འཛོམས་བྱུང་སྟེ་མི་ལོ་ཉི་ཤུ་ལྷག་གི་རིང་མི་རིགས་སློབ་གསོའི་ལས་དོན་ལ་ལྷན་གཅིག་ཏུ་འབད། རིམ་གྱིས་ཁྱིམ་ཚང་གཅིག་གམ་གྲྭ་ཤག་གཅིག ཡང་ན་ཕུ་ནུ་སྤུན་མཆེད་ལྟ་བུའི་དུང་བ་ཆགས་ཤིང་། ཕན་ཚུན་ལ་ཀུ་རེ་རྩེད་མོ་དང་ཁ་ཤག་འཐབ་པ་སོགས་ཀྱང་ཆེས་རྒྱུན་ལྡན་ཞིག་ཏུ་གྱུར། སྤྱིར་བཏང་བའི་ཞལ་བརྡའི་ཁྲོད་ནས་ཀྱང་སྤྱིར་བཏང་མ་ཡིན་པའི་བློ་བསྐྱེད་སྟེར་ལ། མེ་ལྟར་འབར་བའི་ཤེས་རབ་དང་། མཁའ་ལྟར་ཡངས་པའི་མཁྱེན་རྒྱ། ལྷུན་པོ་བཞིན་བརྟན་པའི་ཐུགས་གཤིས་སོགས་ཀྱིས་ངའི་སྒོ་གསུམ་དབང་མེད་དུ་བཀུག་སྟེ། ང་ཚོ་ངོ་ཤེས་ནས་མི་ལོ་ལྔ་ཙམ་འགོར་རྗེས་ང་ཁོང་གི་མདུན་དུ་དཔེ་ཁྲིད་ལ་འགྲོ་འགོ་བརྩམས། མི་རིང་མི་ཐུང་བའི་མི་ལོ་ལྔ་དེ་བླ་མས་སློབ་མར་བརྟགས་པ་དང་སློབ་མས་བླ་མར་བརྟགས་པའི་དུས་ཞེས་བཤད་ཀྱང་ཆོག་པ་ལྟ་བུར་ཡོད། ཁོང་གིས་སྔ་ཕྱིར་གྲུབ་མཐའ་རིན་ཆེན་ཕྲེང་བ་དང་། ལམ་རིམ་གླང་སྨྱོན་འདུལ་བའི་ལྕགས་ཀྱུ། རྟེན་འབྲེལ་བསྟོད་པ། སྤྱོད་འཇུག་ཆེན་མོ། ལམ་རིམ་བྱིན་རླབས་སྤུངས་ཞུས། རྟོགས་བརྗོད་འདུན་ལེགས་མ། བསྟན་པའི་སྒྲོན་མེའི་སྐྱབས་ཁྲིད། བསླབ་བྱ་སྙིང་གི་འོད་སྣང་། བྱང་ཆུབ་ལམ་རིམ་ཆེན་མོ་སོགས་རིན་ཆེན་གསེར་དང་མཚུངས་པའི་ལེགས་བཤད་ཀྱི་གཏེར་ཆེན་པོ་དག་ཕངས་མེད་དུ་བསྩལ་བས། སུམ་རྟགས་དང་སྙན་ངག་ཙམ་གྱིས་ཁེངས་ནས་ཡོད་པའི་བདག་བཙན་གྱིས་མི་གྲལ་དུ་བཞག བདག་ལ་བླ་མ་དང་སློབ་དཔོན་མང་བོ་མེད་མོད། ཐེག་ཆེན་དགེ་བའི་བཤེས་གཉེན་ཉུང་ཤས་བཞུགས་པ་ལས། ཁོང་དང་སྒང་བ་རྒྱ་ནག་མཁན་ཆེན་བསམ་གཏན་བསྟན་པའི་རྒྱལ་མཚན། ཨ་ཁུ་རིན་པོ་ཆེ་རྗེ་འཇིགས་མེད་རྒྱ་མཚོ་(ཀློག་སློབ་པ་ནས་ཚད་མེད་བཀའ་དྲིན་གྱིས་བསྐྱངས་པའི་དགེ་རྒན་ཏེ་རྔ་བ་སྒོ་མང་དགོན་གྱི་ཡིན།)གསུམ་ནི་བདག་གི་མི་ཚེ་དང་བསམ་བློར་བཟང་ཕྱོགས་ཀྱི་འགྱུར་བ་དང་ཤུགས་རྐྱེན་ཐེབས་མཁན་གཙོ་བོ་དག་ཡིན། ཐེངས་འདིར་ཁོང་གིས་བདག་ཅག་ལྟོས་བཅས་དགེ་སློབ་རྣམས་ལ་བསྩལ་བའི་སྙིང་གཏམ་སྙིང་གི་རླབས་ཕྲེང་ནི། གངས་ལྗོངས་ཤེས་རིག་ནོར་བུའི་སློབ་གླིང་གི་གནས་བབས་དང་། སློབ་གསོ་བ་ཆེན་མོ་འཇིགས་མེད་རྒྱལ་མཚན་མཆོག་གིས་གཙོས་དེར་བཞུགས་དགེ་རྒན་དང་ལས་བཟོ་བ་ཡོངས་ཀྱི་རང་གཤིས་དང་ཁྱད་ཡོན། ཕྱག་རྗེས། མ་འོངས་པར་ཕྱོགས་གང་དག་ལ་བརྩོན་ཅིང་ཤུགས་བསྐྱེད་དགོས་པ།…
རང་གི་སློབ་བུ་ཚོར་གདམས་པ།
༡ རང་ཉིད་རང་གིས་ངོ་ཤེས་པར་གྱིས་ཤིག ཁྱོད་བརྩེ་དུང་གི་རྒྱལ་སྲས་མིན་ལ། སྲིད་ཀྱི་དེད་དཔོན་ཡང་མིན། ཁྱོད་ལ་མི་རིགས་ཀྱི་བདེ་སྡུག་དང་རྒྱལ་ཁབ་དར་རྒྱས། རིག་གནས་གསར་རྙིང་གི་དགེ་སྐྱོན། ཆོས་སྲིད་ཟུང་འབྲེལ་ལ་འགལ་འདུ་ཡོད་མེད་སོགས་གླེང་བའི་འགན་འཁྲི་ལྕི་མོ་དེ་གནས་སྐབས་མེད། ཁྱོད་སློབ་མ་ཞིག་ཡིན། ཁྱོད་སློབ་གཉེར་བ་ཞིག སྐབས་བབས་སྦྱང་བྱར་བརྩོན་ཅིག རིགས་མཐུན་ཁྱུ་ལས་རྒྱལ་བར་གྱིས་ཤིག རིགས་པའི་གླིང་གར་ཅི་ཞིག་གི་དོན་དུ་འོང་། ཕ་མ་གཉེན་བཤེས་ཀྱིས་རེ་བ་ཅི་ཞིག་བཅོལ། ཁྱོད་སློབ་མཐར་ཕྱིན་ན། ཁྱོད་རིགས་སྨྲ་བ་དང་བསམ་བློ་བར་གྱུར་ན། མི་རིགས་བདེ་སྡུག་གི་འགན་འཁྲི་སོགས་གླེང་དགོས་ལ་འཁུར་ཡང་དགོས། བྱ་བ་གང་ལའང་གོ་རིམ་ཞིག་ཡོད།
འགྲུལ་བཞུད་ཐེངས་གཅིག་གི་རེག་ཟིག
བསིལ་ལ་འཇམ་པའི་ཞོགས་པའི་རླུང་བུ་དང་ཉི་ཟེར་གྱི་འོག་ཏུ། གངས་ལྗོངས་ཤེས་རིག་ནོར་བུའི་སློབ་གླིང་གི་དགེ་སློབ་ཚོ་བྲེལ་ཟིང་དང་སྤྲོ་སྣང་གི་ཀློང་ནས་རང་རང་གི་ཕ་ཡུལ་ལ་ཆས་བཞིན་ཡོད། དེ་རིང་ནས་དབྱར་གནང་ཟླ་གཅིག་ལ་བྱིན་ཡོད་པས་ཁོ་ཚོས་དུས་ཚོད་སྐར་ཆ་གཅིག་ཡིན་ཡང་བརྩོན་ལེན་གྱིས་རླངས་འཁོར་ཆེ་ཆུང་སྣ་ཚོགས་འདོད་མོས་ཀྱིས་བཙལ་ནས་བྱ་འཕུར་བ་བཞིན་སླར་མཇལ་གྱི་ལག་བརྡ་དང་འགྲུལ་བཞུད་བདེ་འཚམས་ཀྱི་སྨོན་ཚིག་དང་བཅས་ཏེ་ཆས་འགྲོ། ངས་ཀྱང་སློབ་གྲྭའི་རླངས་འཁོར་གྱིས་བསྐྱེལ་མི་དགོས་ཚུལ་ཡང་ཡང་བཤད་དེ་རྔ་བའི་སློབ་མ་བཞི་བཅུ་ལྷག་དང་ལྷན་ཅིག་སྤྱི་སྤྱོད་
ཞུགས་ལྕེར་ཐིམ་པའི་ནོར་བུ།
དྲག་རླུང་གིས་གཙེས་པའི་མཐོ་སྒང་གི་ལུག་ཁྱུ། ནམ་ནམ་ཞར་ཞར་ལ་ཅི་ཞིག་གི་ཁ་ཟས་བྱེད་དགོས་པ་སྔོན་ལས་ཀྱི་ཁྲིམས་ཆད་ཡིན་ནམ། དཔའ་བོ་ཚོ་འབྲོང་བཞིན་གཤར། མཁས་པ་དག་མཆོད་མེ་ལྟར་གཟིམས། བསམ་བློ་བ་དག་མུན་ཁུངས་སུ་ཉར། ཉམ་ང་བའི་མཚེར་ཤུལ་ཞིག་ན། བྱིས་པ་བསམ་མེད་ཚོའི་རྩེད་ཆས་སུ་གྱུར་བའི་གཡང་དཀར་ལུག་ཆུང་ཁོ་ན། ཚག་སྒྲའི་ཀློང་གི། དུད་ཞགས་ཁྲོད་ཀྱི།
མི་ཚོགས་ཁྲོད་ཀྱི་བོའུ་སྐད།
མ་ཧཱ་གན་དྷིའི་ལོ་རྒྱུས་མཚོན་པའི་གློག་བརྙན་ཞིག་ལ་བལྟས་རྗེས་མིག་ཆུ་དང་ལྷན་ཅིག་བྲིས། མི་ཚོགས་རྒྱ་མཚོའི་རླབས་འཕྲེང་ལྟར་འཕྱུར་བའི་ཡོ་ལངས་ཁྲོད། དགའ་དད་ཀྱི་ཐལ་མོ་སྙིང་གར་སྦྱོར་ཞིང་། བསྟོད་བསྔགས་ཀྱི་འབྲུག་སྟོང་ལྡིར་བཞིན། རེའི་བའི་མིག་ཞགས་ཁྲི་འབུམ་ཁྱོད་ལ་ཤོར་ཚེ། མ་བཅོས་ལྷག་བསམ་གྱི་རང་མདངས་མཚོན་པའི་ནབ་བཟའ་དཀྲིས་པའི་ངེས་དོན་བྱང་ཆུབ་སེམས་དཔའ་ཁྱོད། སྙིང་སྟོབས་དང་སྤོབས་པའི་ཀློང་ནས། རྒྱལ་ཁ་དང་གཟི་བརྗིད་ཀྱི་ངོགས་ནས། གནའ་བོའི་ཤེས་རིག་གི་རྒྱལ་ཁབ་སྟེ་ལྷོ་ཕྱོགས་འཕགས་ཡུལ་བའི་བདེ་སྡུག་ལྕི་མོ་ཕྲག་ཏུ་བསྣམས་ནས་དལ་བུར་ཕེབས་བྱུང་མོད། གཤེད་མ་གང་ཞིག་གི་མཛུག་རྩེ་ཕྲག་དོག་རླུང་ཤུགས་ཀྱིས་དྲག་ཏུ་བསྒུལ་བས།
བླ་སྲོག་ཚེ་གསུམ་གྱི་འབོད་པ།
—གངས་ལྗོངས་ཤེས་རིག་ནོར་བུའི་སློབ་གླིང་གི་སྐབས་བཅུ་གསུམ་པའི་ཐ་སྙད་གསར་བའི་འགྲན་སྡུར་ཆེན་མོའི་ཚོར་བ་དང་རེ་སྨོན། དགོང་ཚོགས་འདིར། སྤོབས་པ་དང་རེ་བས་ཕྱུག་པའི་རིགས་པའི་དཔུང་ཚོགས་ཤིག་ཤུགས་ཀྱིས་འཕྱོ་བཞིན་ཡོད། དགོང་ཚོགས་འདིར། བློ་རིག་དང་ལང་ཚོའི་མཛེས་པ་ངོམ་པའི་བོད་ཕྲུག་སྟོང་ཕྲག་གིས་གངས་ལྗོངས་གསར་བའི་གཞིས་ཀ་ཞིག་སྐྲུན་བཞིན་ཡོད། དགོང་ཚོགས་འདིར། རྒྱ་བོད་དབྱིན་གསུམ་གྱི་སྐད་ལ་ཐག་ཐོག་མེད་པའི་སློབ་མ་མང་བོའི་ལྗགས་རྩལ་ལ་གློག་ཞགས་འཁྱུག་གིན་ཡོད། འདི་ཅི་ཞིག་གི་དགོང་ཚོགས་ཡིན་ནམ། འདི་ཅི་ཞིག་གི་འགྲན་རྩོད་ཡིན་ནམ། རེད། མི་རིགས་ཤིག་གི་བླ་སྲོག་འཚོལ་བའི་དགོང་ཚོགས་འདི་ནི། རྨ་འགྲམ་ནས་ཆས་ཏེ་གླིང་ཆེན་བདུན་ལ་འཁོར་མྱོང་བའི་བོད་ཀྱི་སློབ་གླིང་
བྲན་གཡོག་བྱེད་མི་འདོད་ན་རིག་གནས་སྦྱོངས།
—–རིག་གནས་ལ་མི་དགའ་ཤིང་རིག་གནས་པར་དམོད་པའི་མི་ཚོགས་ལ་ལབ་པ། ། ༡ མི་རབས་གསུམ་ལ་དཔེ་ཆ་མ་བཏོན་ན། ཁྱིམ་དེ་ཕག་ཚང་ཞིག་གི་དོ་ཟླའང་མིན། འདི་ནི་རྒྱ་ནག་མི་རིགས་ཀྱི་གཏམ་དཔེ་ཞིག་རེད། འོ་ན། ང་ཚོའི་ཁྱིམ་ཚང་དག་ཅི་ཞིག་གི་དོ་ཟླ་རེད། མི་རབས་གསུམ་ཕར་ཞོག མི་རབས་བཅུ་གསུམ་ལའང་ཁྱིམ་མི་ཚང་མས་དཔེ་ཆ་མ་བཏོན་པའང་ཉུང་ཉུང་མ་རེད། ༢ རིག་གནས་མེད་པའི་རྒྱལ་ཁབ་དང་མི་རིགས། ཁྱིམ་ཚང་དང་མི་སྒེར་བཅས་སུ་ཡིན་ཡང་། ཁོ་ནམ་ཡང་ཅི་ཞིག་གི་བྲན་གཡོག་ཡིན། གང་ཞིག་ནས་རྗེས་སུ་ལུས་འགྲོ། དེ་བས། ང་ཚོས་བྲན་གཡོག་བྱེད་མི་
ནགས་ཀྱི་སྤྲེའུ།
ཧ་ཅང་ལྷིང་འཇགས་ཀྱི་གནས་ན། འུར་ཟིང་དང་ཕུང་དཀྲུགས་བཟོ་མཁན་ཚོ་ནགས་སྤྲེལ་ཡིན་སྐད། སྤྲེའུའི་ཚོགས། ནམ་རྒྱུན་ནགས་མཐར་ཐོན་ཏེ་ལོ་ཏོག་བརྐུ་དུས་ཞིང་བའི་ཀི་སྒྲ་འཕུར་འོང་ལ། མཚམས་རེར། སྡེ་མཐའི་ཁྱི་ཚོགས་དང་ཅི་ཞིག་རྩོད་མདོག་གིས་བྱིས་པ་མང་བོར་ཆེས་མི་འོས་པའི་དངངས་སྐྲག་སློང་བར་བྱེད། ས་ཆེན་གྱི་སྒལ་གཞུང་རལ་དུས། ནགས་མའི་གཡུ་ལོ་འཐོར་དུས། མཁའ་དབུགས་གསར་བ་ཞིག་གིས་དེད་ཅིང་དྲུད་དེ། སྤྲེའུ་རྣམས་ཁྱུ་དང་ཁྱུ་དང་བྱས་ནས་མཐོ་ཞིང་གཟར་བའི་རི་ལས་བབས་བྱུང་། ཁོ་ཚོས་སྡུག་ཡུས་ཤིག་གི་གྲིབ་གཟུགས་ལ་སོ་སྒྲ་འཆའ་བཞིན་སྐད་ཅོར་བརྒྱབ་པས། བཞུད་ཟིན་པའི་མེས་པོ་ཁྲི་སྟོང་གི་བླ་རྐང་ཡང་འདར་གྱིན་འདུག
གཏན་དུ་མི་ནུབ་པའི་དུང་ཟླ་དཀར་བོ།
ཀུན་གཟིགས་བཅུ་བ་ཆེན་མོ་སྐུ་ཞི་བར་གཤེཊ་ཚུལ་བསྟན་ཏེ་བགྲང་བྱ་ཉེར་དྲུག་འཁོར་བའི་རྗེས་དྲན། རབ་རྒྱལ་ས་སྟག་ལོའི་མཆུ་ཟླའི་རྒྱལ་བ་དང་བོར། མདོ་སྨད་རྟའི་ཆོལ་ཁའི་ལྷོ་རྒྱུད་དུ་གཏོགས་པའི་བིས་མདོ་གཡང་གི་རི་རྩེར། དྲི་མས་མ་གོས་པའི་དཀར་གསལ་དུང་ཟླ་ཞིག་ཤར་སོང་། རྒྱལ་སྲས་བྱང་ཆུབ་སེམས་དཔའི་སྐུ་ཡོན་དང་། དཀར་ཕྱོགས་ལྷ་ཚོགས་དགྱེས་པའི་རྟེན་འབྲེལ་གཉིས་ལྷན་དུ་འཛོམས་པས། དགུན་གྱི་གཡུ་འབྲུག་ཚང་ནས་ལྡིར་ཞིང་། དབང་གཞུའི་གུར་གྱིས་བླ་རེ་འཐེན་ཚེ། སྤུ་སྡུག་འདབ་ཆགས་ཚོགས་ཀྱང་གར་ལ་ཆས་ཤིང་མགྲིན་གླུ་འཁྲོལ་མོད། ཁོར་ཡུག་གི་མི་ཚོགས་དལ་ཅག་གེར། རྒྱུན་ལྡན་ཟླ་བའི་སྤྱི་འགྲོས་ཤིག་ལས་ཅི་ཡང་མ་མཐོང་། སྐབས་ལ་རེར། མིའི་རྣམ་དཔྱོད་དང་བློ་
སེམས་པའི་འཕར་ལྡིང་ལས་ཐོན་པའི་སྒྲ་དབྱངས།
རྒྱལ་སྤྱིའི་དགེ་རྒན་དུས་ཆེན་ལ་ཕུལ། དུས་དེ་རིང་། ལེགས་ཚོགས་ཀྱི་རྩ་བར་གྲུབ་པའི་བཤེས་གཉེན་རྣམ་པའི་སྐུ་དྲིན་དྲན་འོས་པའི་ཉི་མ་རེད། དུས་དེ་རིང་། མ་རིག་མུན་པ་སེལ་བའི་སློབ་དཔོན་ཚོའི་ཆེ་བ་བརྗོད་དགོས་པའི་ཉི་མ་རེད། དུས་དེ་རིང་། རྣམ་ཤེས་ཀྱི་བཟོ་བསྐྲུན་པར་གྱུར་བའི་དགེ་རྒན་དག་གི་གཟི་བརྗིད་ངོམ་ཆོག་ཆོག་གི་ཉི་མ་རེད། དུས་དེ་རིང་། གངས་ལྗོངས་ཀྱི་སློབ་གསོ་བ་མང་བོ་དགྱེས་འཛོམས་བྱུང་བའི་ཉི་མ་རེད།

robotstxt: allowed

filter: keep


text:
ཕན་བདེའི་འབྱུང་གནས་སངས་རྒྱས་གཡུང་དྲུང་བོན་གྱི་རྒྱལ་བསྟན་རིན་པོ་ཆེ་སྤྱི་དང་བྱེ་བྲག་ཏུ་རང་རེའི་ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་མཁན་སློབ་རྣམ་གཉིས་གཙོས་པའི་རིས་མེད་ཀྱི་སྐྱེས་ཆེན་རྣམ་པའི་སྐུ་ཚེ་བསྐལ་བརྒྱར་བརྟན་ཆེད་དང་། ཡངས་པའི་ཁམས་སུ་སྐྱེ་འགྲོ་ཀུན་གྱི་ལས་ངན་པའི་སྡིག་སྒྲིབ་དག་ཅིང་རྐྱེན་ངན་པའི་བར་ཆད་ཞི་སྟེ་མཐར་བདེ་སྐྱིད་ཀྱི་དཔལ་ལ་རོལ་བའི་ཆེད་དུ། རྩོམ་ཡིག་འདིའི་འཕྲོ་ཀློག » »
484 total views, 2 views today
ཕན་བདེའི་འབྱུང་གནས་རྒྱལ་བསྟན་རིན་པོ་ཆེ་སྤྱི་དང་བྱེ་བྲག་ཏུ་རང་རེའི་༧ཞྭ་དཀར་གཡུང་དྲུང་བོན་གྱི་བསྟན་པའི་གཙུག་རྒྱན་༧སྐྱབས་རྗེ་རྒྱལ་བ་སྨན་རི་བ་མཆོག་གི་སྐུ་ཡི་སྙུང་ཁམས་བདེ་མིན་ལ་བརྟེན་ཏེ་སླར་ཡང་འདི་ཟླའི་ཚེས་བདུན་༧་ཉིན་ཨ་རིར་སྨན་བཅོས་ལ་ཆིབས་བསྒྱུར་བསྐྱངས་མཛད་ཡོད་པ་ལགས་ན། དེ་ལུགས་སུ་མགོན་པོ་གོང་གི་སྐྱབས་འོག་ཏུ་གནས་པའི་ང་ཚོ་བོན་འབངས་ཡོངས་ཀྱིས་སྐུ་ཕྱྭའི་ཞབས་རིམ་སྔར་བཞིན་བསྒྲུབ་དགོས་པ་འོས་བབས་སུ་མཆིས། ཉེ་ཆར་༧སྐྱབས་རྗེ་དཔོན་སློབ་རིན་པོ་ཆེ་མཆོག་གིས་༧སྐྱབས་རྗེ་ཡོངས་འཛིན་རིན་པོ་ཆེ་མཆོག་ལ་ཞབས་རིམ་གནད་དམིགས་གང་དགོས་ཕྱག་མོ་གསུང་རྟགས་ཞུས་པར། རྩོམ་ཡིག་འདིའི་འཕྲོ་ཀློག » »
1,973 total views, no views today


text:
ཐེ་ཝན་མང་ཚོགས་ཐེ་ཝན་རང་བཙན་ལ་ཕྱོགས་པ།
འབྲོག་མྱི།
རྒྱ་ནག་རྒྱལ་སྲིད་སྤྱི་ཁྱབ་ལྷན་ཁང་ཐེ་ཝན་ལས་དོན་གཞུང་སྒྲུབ་ཁང་གི་འགན་འཛིན་ཀྲང་ཀྲི་ཇུན་གྱིས་ཉེན་ཤས་གོང་དུ “ གལ་ཏེ་ཐེ་ཝན་གྱི་འཕེལ་ཕྱོགས་དེ་རང་བཙན་ལ་ཕྱོགས་ཚེ་ཤི་ལམ་ལས་མེད ” ཅེས་ཉེན་བརྡ་བཏང་ཡོད་པ་རེད། ཡིན་ན་ཡང་། ཐེ་ཝན་གྱི་མང་ཚོགས་འདོད་བློ་བརྟག་དཔྱད་ཐེབས་རྩ་ཁང་གིས་ཉེ་ཆར་བླངས་པའི་ཐེ་ཝན་མང་ཚོགས་ཀྱི་འདོད་བློ་བརྟག་དཔྱད་ལྟར་ན། ཕྱེད་ཀ་ལས་མང་པའི་ཐེ་ཝན་མང་ཚོགས་ཀྱིས་ཐེ་ཝན་རང་བཙན་བྱ་རྒྱུར་འདོད་མོས་ཡོད་པ་དང་། མང་ཚོགས་ཀྱི་བཞི་ཆའི་གཅིག་གིས་ད་ལྟའི་གནས་སྟངས་སོར་འཇོག་བྱེད་འདོད་ཡོད་པ་རེད། ཐེ་ཝན་གྱི་མང་ཚོགས་འདོད་བློ་བརྟག་དཔྱད་ཐེབས་རྩ་ཁང་གིས་སྤྱི་ཚེས ༢༧ ཉིན་སྤེལ་པའི་ཁ་བྱང་ལ། སྲིད་འཛིན་གྱི་སྙན་གྲགས། རང་བཙན་གྱི་བློ་ཁ་དང་མཚོ་འགག་ཕྱོགས་གཉིས་ཀའི་འབྲེལ་བ། དེང་གི་ཐེ་ཝན་མི་དམངས་ཀྱི་གཞི་རྩའི་ཆབ་སྲིད་ཀྱི་བསམ་ཕྱོགས་ཐད་ཀྱི་འདོད་བློ་བརྟག་དཔྱད། ཅེས་པའི་སྙན་ཐོའི་ནང་། བཅར་འདྲི་ཞུ་ཡུལ ༥༡% ལ་ཐེ་ཝན་རང་བཙན་གྱི་འདོད་མོས་ཡོད་པ་དང་། ༡༥% ཡིས་གཅིག་གྱུར་ལ་འདོད་མོས་ཡོད་པ། ཡང ༢༥% ཡིས་ད་ལྟའི་གནས་སྟངས་སོར་འཇོག་བྱེད་འདོད་ཡོད་པ་རེད།
ཐེ་ཝན་གྱི་མང་ཚོགས་འདོད་བློ་བརྟག་དཔྱད་ཐེབས་རྩ་ཁང་ཞེས་པ་དེ་ད་ལོའི་སྤྱི་ཟླ ༤འི་ནང་གསར་དུ་བཙུགས་ཤིང་། ཐེངས་རྩ་ཁང་དེའི་འགན་འཛིན་ཐེ་ཝན་དམངས་གཙོ་ཡར་ཐོན་ཚོགས་པའི་རྒྱབ་ལྗོངས་ཅན་གྱི་སྐུ་ཞབས་ཡུག་ཡིན་ལོང་གིས་གོང་ཞུས་ཐེ་ཝན་གྱི་མང་ཚོགས་འདོད་བློ་བརྟག་ དཔྱད་ཐེབས་རྩ་ཁང་དེ “གཞུང་འབྲེལ་མིན་པ། ཁེ་གཉེར་མིན་པ། ཚོགས་ཁག་ལས་བརྒལ་བའི་རིག་མཛོད་ཀྱི་རྣམ་པ་ཅན་གྱི་སྒྲིག་འཛུགས་ཤིག ” ཡིན་ལུགས་འགྲེལ་བཤད་བྱས་འདུག སྐུ་ཞབས་ཡུག་ཡིན་ལོང་ལགས་ཀྱིས། ཐེངས་འདིའི་མང་ཚོགས་ཀྱི་འདོད་བློ་བརྟག་དཔྱད་འབྲས་བུ་ལས་ཤེས་ཐུབ་པ་ཞིག་ནི། ཐེ་ཝན་མི་དམངས་མང་ཆེ་བས་དུས་གཏན་དུ་ད་ལྟའི་གནས་སྟངས་སོར་འཇོག་བྱེད་རྒྱུའི་འདོད་མོས་ཡོད་ཟེར་བའི་དངོས་མིན་སྣང་ཚུལ་དང་ལྷ་སྒྲུང་དེའི་རྫུན་མཐིལ་བརྟོལ་ བ་རེད་ཟེར།
འདས་པའི་ལོ ༢༠འི་ནང་གི་ཞིབ་འཇུག་གཞན་དག་དང་བསྡུར་ན། ཐེངས་འདིའི་བརྟག་དཔྱད་ལས་མངོན་པ་ཞིག་ནི། ཐོག་དང་པོར་ཐེ་ཝན་རང་བཙན་ལ་ཕྱོགས་མཁན་གྱི་གྲངས་ཀ་དེ་ཐེ་ཝན་མི་འབོར་ཕྱེད་ཀ་ལས་བརྒལ་བ་དེ་རེད། ཐེ་ཝན་རང་བཙན་ལ་ཕྱོགས་པའི་གྲངས་ཀ་རྦད་དེ་ཇེ་མང་དུ་ཕྱིན་པ་དེས་འབྱུང་འགྱུར་ཐེ་ཝན་གྱི་ཆབ་སྲིད་དང་དཔལ་འབྱོར་གྱི་འཕེལ་རྒྱས་ལ་ཧ་ཅང་གཏིང་རིང་པའི་དོན་སྙིང་ལྡན་ཡོད།
ཐེ་ཝན་མི་དམངས་ཀྱི་མི་རིགས་ཀྱི་ངོས་འཛིན་ཐད་བརྟག་དཔྱད་དེ་ལས་གསལ་བ་ཞིག་ལ། ཐེ་ཝན་མི་དམངས ༨༡% གིས་རང་ཉིད་ཐེ་ཝན་པ་ཞིག་ཡིན་པར་ངོས་འཛིན་བྱས་ཡོད་པ་དང་། ༨% གྱིས་རང་ཉིད་ཀྲུང་གོ་པ་ཞིག་ལ་ངོས་འཛིན་བྱས་ཡོད་ཅིང་། ཡང ༨% ཀྱིས་རང་ཉིན་ཐེ་ཝན་པ་དང་ཀྲུང་གོ་པ་གཉིས་ཀ་ཡིན་པར་ངོས་འཛིན་བྱས་འདུག
དེ་མིན་སྲིད་ཚོགས་ངོས་འཛིན་གྱི་ཐད་ནས། ༤༩% ཡིས་རང་ཉིད་ཀྱི་བསམ་ཚུལ་དམངས་གཙོ་ཡར་ཐོན་ཚོགས་པ་དང་མཐུན་པར་ངོས་འཛིན་བྱས་ཡོད་པ་དང་། ༡༧% གྱིས་གོ་མེན་ཏང་དང་མཐུན་པར་ངོས་འཛིན་བྱས་འདུག དེ་བཞིན་དུ་ཐེ་ཝན་གྱི་སྲིད་འཛིན་གསར་བ་ལྕམ་ཚེ་ཡིན་ཝིན་གྱི་རྒྱལ་ཁབ་གྱི་དོན་ ཆེན་སྒྲུབ་ཕྱོགས་ཐད། མི་དམངས ༧༠% ཡན་གྱིས་མོས་མཐུན་དང་ཡིད་ཆེས་བྱས་འདུག སྲིད་འཛིན་ཟུར་བ་མཱ་ཡིན་ཇུག་གི་ཆབ་སྲིད་སྐྱོང་ལུགས་ལ་བཅར་འདྲི་ཞུ་ཡུལ་མི་དམངས ༣༥% ཡིས་ཁག་ཐེག་བྱས་འདུག
ད་ལོའི་སྤྱི་ཟླ ༥ ཚེས ༢༠འི་ཉིན། བདམས་ཐོན་ཐེ་ཝན་དམངས་གཙོ་ཡར་ཐོན་ཚོགས་པའི་ཚོགས་གཙོ་ལྕམ་ཚེ་ཡིན་ཝིན་ལགས་ཀྱིས་ཁྲི་འདོན་དམ་བཅའ་ཕུལ་ནས་ཐེ་ཝན་ཀྲུང་ཧྭ་མི་སེར་རྒྱལ་ཁབ་གྱི་སྲིད་འཛིན་སྐབས ༡༤ བར་གྱུར་རྗེས། ཐེ་ཝན་རང་བཙན་ཞེས་པའི་སྐད་ཆའི་བརྗོད་གཞི་དེ་མི་རྣམས་པའི་གླེང་བྱ་དང་ཡང་ན་བརྗོད་གཞིའི་འདུ་ས་རུ་གྱུར་ཡོད། རྩ་བའི་ཆ་ནས་བཤད་ན། ད་ལྟའི་གཞུང་འཛིན་ཚོགས་པ་ཐེ་ཝན་དམངས་གཙོ་ཡར་ཐོན་ཚོགས་པའི་ལྟ་བ་དང་ལངས་ཕྱོགས་ནི་ཐེ་ཝན་རང་བཙན་ཡིན། ཡིན་ན་ཡང་། དམངས་གཙོ་ཡར་ཐོན་ཚོགས་པའི་ཚོགས་གཙོ་ལྕམ་ཚེ་ཡིན་ཝིན་ལགས་ཐེ་ཝན་གྱི་སྲིད་འཛིན་དུ་བདམས་རྗེས། སྲིད་འཛིན་དེ་ཐེ་ཝན་རྒྱལ་ཁབ་གྱི་སྲིད་འཛིན་ཡིན་པ་ལས། སྲིད་ཚོགས་ག་གེ་མོ་ཞིག་གི་སྲིད་འཛིན་མིན་པས། ལྟ་བ་དང་ལངས་ཕྱོགས་རིགས་བཏང་སྙོམས་ཤིག་ལ་མི་འཇོག་རང་འཇོག་ཡིན། དེ་བས་ན། སྲིད་འཛིན་ཁྲི་འདོན་གསུང་བཤད་སྐབས་ལྕམ་ཚེ་ཡིན་ཝིན་ཀྱིས་ཐེ་ཝན་རང་བཙན་གྱི་ཚིག་ཟུར་ཙམ་ཡང་བཏོན་མེད་ལ། དེ་བཞིན་དུ་རྒྱ་ནག་གཞུང་གིས་ཞུ་དྲག་གཉིས་ཀས་གནོན་ཤུགས་སྤྲད་ནས “༩༢ སྤྱི་མོས་གྲོས་མཐུན ” ཟེར་བ་གླེང་དགོས་ལུགས་ནན་སྐུལ་རྫོགས་མཐའ་མེད་པ་ཞིག་བྱས་མིན་ལ་མ་བལྟས་པར། ལྕམ་ཚེ་ཡིན་ཝིན་ལགས་ཀྱིས་སྲིད་འཛིན་ཁྲི་འདོན་གསུང་བཤད་སྐབས “༩༢ སྤྱི་མོས་གྲོས་མཐུན” ཞེས་པའི་ཚིག་དེ་གླེང་མེད། ཡིན་ན་ཡང་། ཁོང་མོས “༩༢ ལོའི་ཚོགས་པ་གཉིས་ཀྱི་གྲོས་མོལ ” དེ་དངོས་སུ་བྱུང་ཟིན་པའི་ལོ་རྒྱུས་ཤིག་ཡིན་པས། དེ་ལ་གུས་བཀུར་ཡོད་ཅེས་བཤད་ཡོད་པ་རེད། དུས་ཡུན་སྐར་མ་སུམ་ཅུ་རིང་གི་ཁྲི་འདོན་གསུང་བཤད་དེ་རྫོགས་མ་ཐག རྒྱ་ནག་རྒྱལ་སྲིད་སྤྱི་ཁྱབ་ལྷན་ཁང་ཐེ་ཝན་ལས་དོན་གཞུང་སྒྲུབ་ཁང་གི་མགྲིན་ཚབ་པས་གསལ་བསྒྲགས་སྤེལ་ནས “ལྕམ་ཚེ་ཡིན་ཝིན་གྱི་མ་གེ་མོག་གེ་བྱས་ནས “༩༢ སྤྱི་མོས་གྲོས་མཐུན” ལ་ངོས་ལེན་གསལ་བོ་གནང་མེད་པས། མཚོ་འགག་ཕྱོགས་གཉིས་ཀའི་འབྲེལ་བ་ནི་ངེས་པར་དུ་ལན་འདེབས་དགོས་པའི་རྒྱུགས་གཞི་ཞིག་ཡིན་པས། དེ་ན་མ་གེ་མོག་གེ་བྱས་སའི་བར་སྟོང་ཞིག་རྩ་བ་ཉིད་ནས་མེད ” ཅེས་ངར་སྐད་བརྒྱབས་ཡོད་པ་རེད།
དེ་བཞིན་དུ་རྒྱ་ནག་རྒྱལ་སྲིད་སྤྱི་ཁྱབ་ཁང་ཐེ་ཝན་ལས་དོན་གཞུང་སྒྲུབ་ཁང་གི་འགན་འཛིན་ཀྲང་ཀྲི་ཇུན་གྱིས་ཉེན་ཤས་གོང་དུ “གལ་ཏེ་ཐེ་ཝན་གྱི་འཕེལ་ཕྱོགས་དེ་རང་བཙན་ལ་ཕྱོགས་ཚེ་ཤི་ལམ་ལས་མེད ” ཅེས་ཉེན་བརྡ་བཏང་བ་དང་ཆབས་ཅིག “༩༢ སྤྱི་མོས་གྲོས་མཐུན ” ནི་ཐེ་ཝན་དང་རྒྱ་ནག་སྐམ་ས་ཆེན་མོ་གཉིས་འབྲེལ་འདྲིས་བྱེད་རྒྱུའི་ཐུན་མོང་གི་ཆབ་སྲིད་རྨང་གཞི་དེ་ཡིན་ཞེས་བཤད་ཡོད་པ་རེད། དེའི་ཐད་ཐེ་ཝན་འཛིན་སྐྱོང་ལྷན་ཁང་གི་འགན་འཛིན་ལིན་ཆོན་ལགས་ཀྱིས། ཐེ་ཝན་དང་རྒྱ་ནག་སྐམ་ཆེན་པོ་གཉིས་ཀས་ཀུན་སློང་བཟང་པོ་ཁྱེར་ནས་ཕར་འགྲོ་ཚུར་འོང་བྱས་ན་ད་གཟོད་འབྲེལ་བ་ཇེ་བཟང་དུ་འགྲོ་ཐུབ་ཅེས་བཤད་ཡོད་པ་རེད།
ཐེ་ཝན་རང་བཙན་གྱི་ལངས་ཕྱོགས་ལ་ངོ་རྒོལ་བྱེད་རྒྱུ་ནི་རྒྱ་ནག་གཞུང་གི་གཏན་ཁེལ་བྱས་པའི་སྲིད་ཇུས་ཤིག་ཡིན་པས་དེ་ལ་ཡ་མཚར་སྐྱེ་རིན་ཅི་ཡང་མེད་ལ། བ་མ་ཤི་ལྕི་བ་འཛད་མེད་ཅེས་པའི་དཔེ་རེད། མ་འདྲ་ས་དེ་དེ་སྔ་རྒྱ་ནག་གཞུང་གིས་ཁ་གསལ་བོ་བྱས་ནས་བཤད་མེད། ད་ལྟ་གསལ་བོར་བཤད་དགོས་དོན་དེ་ཐེ་ཝན་རང་བཙན་གྱི་རྣམ་པ་དེ་ཇེ་ཆེར་འཕེལ་རྒྱུར་བློ་དོགས་ཡོད་པས་ཡིན་པས། རྒྱ་ནག་གཞུང་གིས་རྣམ་འགྱུར་གསལ་བོར་མ་བཏོན་རང་བཏོན་ཆགས་པ་རེད།
༡༩༩༧ ལོར་སྐབས་དེའི་ཐེ་ཝན་གྱི་སྲིད་འཛིན་ལའེ་ཏེང་ཧས་ཀྱིས “རྒྱལ་ཁབ་གཉིས་སྨྲས་བ” ཞེས་པའི་ལངས་ཕྱོགས་དེ་བཏོན་པ་ནས་བཟུང་། རྒྱ་ནག་གཞུང་གིས་ཐེ་ཝན་ལ་ཞི་བའི་ཕར་རྒོལ་དང་དྲག་པོའི་འཇིགས་སྐུལ་རིགས་ད་བར་ དུ་ཆད་མྱོང་མེད། ཡིན་ན་ཡང་། ཐེ་ཝན་དེ་གནའ་ནས་དེ་རིང་བར་རྒྱལ་ཁབ་ཅིག་གི་ངོ་བོས་འཛམ་གླིང་འདིའི་སྟེང་གནས་ཡོད་པས། གནས་སྟངས་དེར་སྔོན་ཆད་གྱུར་བ་ཐོངས་མེད་ལ་མ་འོངས་པར་ཡང་འགྱུར་བ་མི་ཐོངས། རྒྱ་གཞུང་ལ་རྒྱལ་ཁབ་གཅིག་གྱུར་གྱི་འདུན་པ་ཡོད་པ་བདེན་མོད། འོན་ཀྱང་འདུན་པ་ག་ཚོད་ཅིག་ཡོད་པ་ཤེས་ཐབས་མེད། དེང་གི་ཆར། རྒྱ་ནག་གཞུང་གི་རྒྱལ་ཁབ་གཅིག་གྱུར་གྱི་འདུན་པ་དེ་སྒྲུབ་རྒྱུར་དུས་ཚིགས་གལ་ཆེན་གཉིས་ལ་ཁེལ་ཡོད་པར་འདོད་། གཅིག་ནི་མ་འོངས་འི་ལོ་ལྔ་ཡི་རྗེས་དེ ༢༠༢༡ ལོར་བསླེབ་དུས། རྒྱ་ནག་དམར་ཤོག་གུང་ཁྲན་ཏང་བཙུགས་ནས་ལོ་བརྒྱ་འཁོར་བའི་དུས་ཆེན་ཡིན་པས། དེ་དུས་གཅིག་བགྱིས་ན་དྲག་པོའི་ལམ་དུ་མེས་རྒྱལ་གཅིག་གྱུར་གྱི་འདུན་པ་བསྒྲུབ་སྲིད། གལ་ཏེ་དེ་དུས་འདུན་པ་དེ་མ་འགྲུབ་ཚེ། དུས་ཚུགས་གཉིས་པ་དེ ༡༩༤༩ ལོ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་བཙུགས་ནས་ལོ་བརྒྱ་འཁོར་བའི་དུས་དྲན་དེ་ཡིན་དགོས། དེ་ད་དུང་ལོ ༣༣ གི་རྗེས་ཡིན་པས། དེའི་བར་དུ་རྒྱ་ནག་དེང་གཞུང་གིས་རྟེན་མིན་ཡང་བཤད་དཀའ་བས། ད་ལྟ་ཚོད་དཔག་བྱས་ན་སྔ་དྲགས་པའི་སྐྱོན་ཡོད་པར་སྙམ།
ངེད་དྲ་ཚིགས།


text:
ཏིང་ཧྲི་(Ting Shi)ཡིས་བྲིས།
སྐལ་ལྡན་གྱིས་བསྒྱུར།
རྩོམ་པ་པོ་ཁོང་ནི་རྒྱ་ནག་གི་གྲགས་ཅན་ཆབ་སྲིད་བཙོན་པ་ཞིག་ཡིན། ཁོང་གིས་ཐད་ཀའི་འོས་བསྡུ་དང་འདུ་འཛོམས་ཀྱི་རང་དབང་ཆེད་འབོད་སྒྲ་བསྒྲགས་ཡོད།
ནོ་བྷེལ་ཞི་བདེའི་གཟེངས་རྟགས་བཞེས་མཁན་རྒྱ་རིགས་སྐུ་ཞབས་ལིའུ་ཞའོ་པོ་ཡིས་ཚོགས་པ་གཅིག་གི་ལམ་ལུགས་རྩ་མེད་བཟོ་དགོས་པའི་ཞུ་གཏུགས་བྱས་པར་བརྟེན་བཙོན་འཇུག་ཁྲིམས་ཆད་ཕོག་པ་དང་། རྒྱལ་སྤྱིས་ཁོང་གི་སྐྲན་ནད་ཀྱི་ནད་གཞི་བཅོས་པར་ཡུལ་གྲུ་གཞན་དུ་གཏོང་དགོས་པའི་རེ་འབོད་ཇི་ཙམ་བྱས་ཀྱང་གྲུབ་འབྲས་མ་ཐོན་པར་མཐར་འདས་གྲོངས་ཕྱིན་པ་རེད།
དགུང་ལོ་རེ་གཅིག་ཐོག་སྐུ་གཤེགས་ཤིང་དེ་སྔོན་མཐོ་རིམ་སློབ་གྲྭའི་སློབ་དཔོན་ཁོང་། ཟླ་སྔོན་མར་སྙུང་གཞི་ཇེ་སྡུག་ཏུ་ཕྱིན་པར་བརྟེན། དབང་འཛིན་པས་རྒྱ་ནག་གི་སྨན་ཁང་ལེགས་ཤོས་བྱང་ཤར་ཧྲན་ཡང་གྲོང་ཁྱེར་གྱི་སྨན་ཁང་དུ་གནས་སྤོ་བྱས་པ་རེད། ཁོང་ནི་ཕྱི་ལོ་ ༡༩༣༨ ལོར་ཇར་མན་ནཱ་ཛིའི་སྲིད་གཞུང་ལ་ངོ་རྒོལ་བ་སྐུ་ཞབས་ཀལ་འོན་ཨོ་སི་ཀིའི་(Carl von Ossietzky)རྗེས། བཙོན་ཁང་དུ་སྐུ་གཤེགས་པའི་ནོ་བྷེལ་གཟེངས་རྟགས་བཞེས་མཁན་དང་པོ་དེ་ཆགས་པ་རེད།
གཟའ་ཕུར་བུའི་དགོང་དྲོར་ཧྲན་ཡང་ཁྲིམས་ཁང་གི་དྲ་ཐོག་ཏུ་ལིའུ་ཞའོ་པོ་ཡི་སྐུ་གཟུགས་ཀྱི་དབང་པོའི་མ་ལག་དུ་མ་ཉམས་རྒུད་ཀྱིས་འདས་གྲོངས་སུ་གྱུར་ཚུལ་བཀོད་ཡོད།
ཕྱི་ལོ་ ༢༠༡༠ ལོར་སྐུ་ཞབས་ལིའུ་ལགས་ལ་ནོ་བྷེལ་ཞི་བདེའི་གཟེངས་རྟགས་ཕུལ་བ་ནས་བཟུང་། ཁོང་རྒྱ་ནག་གི་སྙན་གྲགས་ཆེ་ཤོས་ཀྱི་ཆབ་སྲིད་བཙོན་པར་གྱུར་བར་བརྟེན། རྒྱ་ནག་སྲིད་གཞུང་ཁོང་ཁྲོའི་མེ་ལྕེ་འབར་བ་མ་ཟད། རྒྱལ་སྤྱིས་ཁོང་ཀློད་གྲོལ་གཏོང་དགོས་པའི་འབོད་སྒྲ་སྣ་ཚོགས་བསྒྲགས་ཡོད།
ནོར་བྷེལ་ཞི་བདེའི་གཟེངས་རྟགས་ལྷན་ཚོགས་ཀྱི་དྲ་ཚིགས་ཐོག་ཚོགས་གཙོ་ལྕམ་ཨན་ཌར་སན་(Berit Reiss-Andersen)གྱིས་གཟའ་ཕུར་བུའི་ཉིན། “ང་ཚོས་ལིའུ་ཞའོ་པོ་རང་དབང་དང་དམངས་གཙོ། ཆེས་བདེ་སྐྱིད་ལྡན་པའི་འཛམ་གླིང་སྐྲུན་ཕྱིར་འཐབ་རྩོད་བྱེད་པོ་ཡོངས་ཀྱི་གལ་ཆེའི་དན་རྟགས་སུ་གྱུར་བའི་ཡིད་ཆེས་བརྟན་པོ་བྱེད་ཀྱི་ཡོད་།”ཅེས་དང་། “ཁོང་ལ་དགོས་ངེས་ཀྱི་སྨན་བཅོས་མཐུན་རྐྱེན་མ་སྦྱར་བར། དུས་མིན་རྐྱེན་འདས་སུ་ཕྱིན་པར་རྒྱ་ནག་གཞུང་ལ་འགན་འཁྲི་ཆེན་པོ་ཡོད།”ཅེས་བཀོད་ཡོད།
ཨ་རིའི་ཕྱི་སྲིད་དྲུང་ཆེ་སྐུ་ཞབས་རག་སེ་ཊི་ལར་སན་(Rex Tillerson)གྱིས་གཏམ་བཤད་ཅིག་སྤེལ་བའི་ནང་ “ལིའུ་ཡིས་སྐུ་ཚེ་ཧྲིལ་པོ་སྐུ་ཉིད་ཀྱི་རྒྱལ་ཁབ་དང་འགྲོ་བ་མིའི་ཆེད་གཏོང་གནང་མཛད་ཡོད་པ་མ་ཟད། རྒྱ་ནག་ཏུ་ཞི་བའི་ཐོག་དམངས་གཙོའི་ལམ་ལུགས་དར་སྤེལ་གཏོང་ཕྱིར་ཡུན་རིང་བཙོན་ཁང་དུ་བཞུགས་རིང་སྐུ་གཤེགས་པ་རེད།” ཅེས་བརྗོད།
ཨ་རིའི་སྲིད་འཛིན་ཌོ་ནལ་ཊི་རུམ་ཕིས་གཟའ་ཕུར་བུའི་ཉིན་ཕེ་རི་སིར་གསར་འགོད་ལྷན་ཚོགས་སྐབས་སྐུ་ཞབས་ལིའུ་ཡི་འདས་རྐྱེན་སྐོར་གང་ཡང་གསུངས་མེད། སྐབས་དེར་ཁོང་གིས་སྲིད་འཛིན་ཞི་ཅིན་ཕིན་ནི་རང་ཉིད་ཀྱི་གྲོགས་པོ་ཞིག་དང་མི་བཟང་པོ་ཞིག་ཡིན་སྐོར་བརྗོད་ཡོད། མི་རིང་བར་ཕོ་བྲང་དཀར་པོས་བསྒྲགས་གཏམ་ཞིག་སྤེལ་བའི་ནང་། སྐུ་ཞབས་ལིའུ་ཞའོ་པོ་ཡི་འདས་རྐྱེན་དེས་སྲིད་འཛིན་ཊི་རུམ་ཕི་ལ་ཐུགས་ཕམ་ཚད་མེད་བྱུང་བ་དང་། ཁོང་ནི་དཔའ་ངར་ཞུམ་མེད་ཀྱི་ཁྲིམས་རྩོད་པ་ཞིག་རེད་ཅེས་བརྗོད་ཡོད་པ་རེད།
དམངས་གཙོའི་ཆེད་འཐབ་རྩོད།
ཁོང་ལ་ནོ་བྷེལ་ཞི་བདེའི་གཟེངས་རྟགས་ཕུལ་བ་ནི། ཕྱི་ལོ་ ༡༩༨༩ གནམ་བདེ་སྒོ་མོ་ཆེའི་རྔམ་སྟོན་ངོ་རྒོལ་གྱི་ལས་འགུལ་ནང་མཉམ་ཞུགས་གནང་བ་ནས་བཟུང་། དུས་ཡུན་རིང་བོའི་བཙོན་འཇུག་རིམ་པ་གསུམ་བྱས་པའི་མཐར། རྒྱལ་སྤྱིར་ངོས་འཛིན་ཐོབ་པ་གཅིག་པོ་དེ་ཁོ་ན་ཡིན།
རྒྱལ་སྤྱིའི་ཉེས་ཡངས་ཚོགས་པའི་སྤྱི་ཁྱབ་དྲུང་ཆེ་སྐུ་ཞབས་ས་ལིལ་ཤེ་ཊི་(Salil Shetty)ཡིས། “ཁོ་ཚོས་ཡང་ནས་ཡང་དུ་ཁོང་ཞལ་གྲག་ཏུ་མི་བཅུག་རུང་། ཡང་ནས་ཡང་དུ་ཁོ་ཚོ་ཕམ་ཡོད།”ཅེས་དང་། “ཁོང་ནི་རླབས་ཆེན་འགྲོ་བ་མིའི་ཐོབ་ཐང་རྩོད་ལེན་པ་ཞིག་ཡིན། ལོ་ངོ་མང་པོར་བཙོན་འཇུག་དང་སྡུག་སྦྱོང་མནར་གཅོད་ཚད་མེད་མྱོང་ཡང་། བློ་བརྟན་འགྱུར་མེད་ཀྱིས་དྲང་བདེན་འཐབ་རྩོད་རྒྱུན་མི་ཆད་པ་གནང་ཡོད།” ཅེས་བརྗོད།
ཁོང་གི་ཚེ་གང་གཏན་གྲོགས་སྙན་ངག་པ་ལིའུ་ཞཱ་ལགས། སྲིད་གཞུང་མགོ་རྟིང་སློག་པའི་ངན་སྐུལ་བྱས་པའི་ཉེས་མིང་འོག པེ་ཅིན་གཟིམ་ཤག་ཏུ་ཕྱི་ལོ་ ༢༠༠༩ ལོ་ནས་བཀག་ཉར་བྱས་ཡོད། སྐུ་ཞབས་ཊི་ལར་སན་(Tillerson)གྱིས་ལིའུ་ཞཱ་གང་མགྱོགས་ཀློད་གྲོལ་བཏང་སྟེ་ཡུལ་གྲུ་གཞན་དུ་གཏོང་དགོས་པའི་འབོད་སྐུལ་བྱས་ཡོད།
སྐུ་ཞབས་ལིའུ་ཞའོ་པོ་ལ་ལོ་ངོ་བཅུ་གཅིག་གི་ཁྲིམས་ཆད་ཕོག་པའི་རྒྱུ་རྐྱེན་ནི། རྒྱལ་ཁབ་ཏུ་ཐད་ཀའི་འོས་བསྡུ་དང་འདུ་འཛོམས་ཀྱི་རང་དབང་དགོས་པའི་ཆབ་སྲིད་བསྒྲགས་གཏམ་༼ ༢༠༠༨ ལོའི་རྩ་འཛིན། ༽ ཞེས་པ་ལྷན་རྩོམ་(co-authored)ཞུ་འབོད་བྱས་པས་ཡིན། རྩ་འཛིན་ཡིག་ཆ་དེར་ཤེས་ཡོན་ཅན་དང་ཁྲིམས་རྩོད་པ། ལས་འགུལ་བ་སོགས་ཁྱོན་མི་སྣ་ ༣༠༠ ལྷག་གིས་མཚན་རྟགས་བཀོད་ཡོད་པ་མ་ཟད། དབང་འཛིན་པས་བཀག་སྡོམ་མ་བྱས་གོང་གི་དུས་ཐུང་རིང་རྒྱ་ནག་གི་དྲ་ལམ་ཁག་ཏུ་དར་ཁྱབ་ཆེན་པོ་བྱུང་ཡོད།
ཕྱི་ལོ་ ༢༠༠༩ ལོར་ཁྲིམས་སའི་ཞིབ་དཔྱོད་སྐབས་སྐུ་ཞབས་ལིའུ་ཡིས། “ངས་རང་ཉིད་རྒྱ་ནག་སྲིད་གཞུང་གིས་ཡིག་ཐོག་ཞུ་འབོད་ལ་རྫོགས་མཐའ་མེད་པའི་ཞིབ་དཔྱོད་བྱ་ཡུལ་མཐའ་མ་དེར་གྱུར་བའི་རེ་བ་བྱེད་ཀྱི་ཡོད། དུས་འདི་ནས་བཟུང་སྨྲ་བརྗོད་ཀྱི་ནག་ཉེས་འཛུགས་ཡུལ་དུ་གྱུར་བའི་མི་ཞིག་ནམ་ཡང་ཡོང་ངེས་མིན།”ཞེས་བརྗོད་ཡོད། ནོར་ཝེ་ནོ་བྷེལ་ལྷན་ཚོགས་ཀྱིས་གཟེངས་རྟགས་བསྩལ་སྐབས། “སྐུ་ཞབས་ལིའུ་ཡིས་རྒྱ་ནག་གི་གཞི་རྩའི་འགྲོ་བ་མིའི་ཐོབ་ཐང་ཆེད། ངང་རྒྱུད་རིང་ལ་འཚེ་མེད་ཞི་བའི་འཐབ་རྩོད་ཁོ་ནར་བསྟེན་པས་གཟེངས་རྟགས་འབུལ་ལམ་ཞུས་ཡོད།”ཅེས་བརྗོད།
དེའི་ལན་དུ་རྒྱ་གཞུང་གིས་ནོར་ཝེ་གཞུང་དང་ཚོང་འབྲེལ་བཅད་པ་མ་ཟད། མི་འབོར་ཆེ་ཤོས་ཀྱི་རྒྱལ་ཁབ་དེར་ནོར་ཝེ་ཡི་ཐོན་ཁུངས་བཟང་ཤོས་ཀྱི་ཉ་སལ་མོན་(salmon)ཕྱིར་ཚོང་བཀག་འགོག་བྱས་པ་རེད། སྔ་ལོ་རྒྱལ་ཁབ་གཉིས་ཀྱི་བར་སླར་འབྲེལ་བ་འཛུགས་ཐུབ་ཙམ་བྱུང་ཡོད།
རྒྱ་ནག་གཞུང་གིས་ཆབ་སྲིད་ཕྱོགས་འགལ་བར་དྲག་གནོན་མུ་འཐུད་བྱེད་བཞིན་པ་རེད། སྲིད་འཛིན་ཞི་ཅིན་ཕིན་གྱིས་ཀྱང་འགྲོ་བ་མིའི་ཐོབ་ཐང་ཁྲིམས་རྩོད་པ་དང་། སྙན་གྲགས་ཅན་གྱི་དྲ་རྒྱའི་གཏམ་ཚིག་སྤེལ་མཁན་རྣམས་ལ་དྲག་གནོན་བྱེད་མུས་ཡིན། ཨ་རིའི་རྒྱ་ནག་ཁྲིམས་ལུགས་རྟོག་ཞིབ་ཁང་གིས་སྔ་ལོའི་ཕྱི་ཟླ་ ༡༠ བར་ཆོས་ལུགས་དང་ཆབ་སྲིད་ཀྱི་ཕྱོགས་འགལ་བ་གྲངས་ ༡༤༣༣ ཙམ་བཙོན་འཇུག་བྱས་ཡོད་པ་དང་། མང་པོ་ཞིག་ཇི་བཞིན་ཤེས་རྟོགས་དཀའ་བའི་གནས་སུ་གྱུར་ཚུལ་བརྗོད་ཡོད།
ཟླ་སྔོན་མར་སྐུ་ཞབས་ལིའུ་ལགས་སྐྲན་ནད་ཀྱི་ནད་གཞི་ལྕི་མོས་མནར་བར་བརྟེན། ལིའོ་ཉིང་(Liaoning)ཞིང་ཆེན་གྱི་སྨན་ཁང་དུ་སྨན་བཅོས་བྱེད་པར་བཏང་བ་རེད། འཇར་མན་སྲིད་འཛིན་དང་ཨ་རིའི་གཞུང་ཚབ་སོགས་རྒྱལ་སྤྱིས་ཁོང་ལ་ཡུལ་གྲུ་གཞན་དུ་སྨན་བཅོས་བྱེད་པར་གཏོང་དགོས་པའི་རེ་འདུན་བྱས་ཀྱང་། རྒྱ་ནག་གཞུང་གིས་གནད་དོན་དེ་རྒྱལ་ནང་གི་གནད་དོན་ཞིག་ཡིན་སྐོར་གྱིས་ཁ་ཡ་བྱས་མེད།
སྐུ་ཞབས་ལིའུ་ཡི་སྨན་པ་ཚོས་གསར་འགོད་ལྷན་ཚོགས་ཐོག་ཁོང་ཞི་བདེ་བག་ཕེབས་ངང་གྲོངས་ཚུལ་དང་། ཁོང་གི་ནང་མི་རྣམས་སྨན་བཅོས་མཐུན་འགྱུར་ལ་དགའ་པོ་བྱུང་ཚུལ་བཤད་ཡོད། སྨན་ཁང་དེས་ཕྱི་ཟླ་ ༥ ཚེས་ ༣༠ ཉིན་ཁོང་ལ་བརྟག་དཔྱད་བྱེད་སྐབས། ཁོང་གི་མཆིན་པར་དོགས་གཞི་ཅན་གྱི་ནད་རྟགས་ཡོད་ཚུལ་དང་། སྐྲན་ནད་ཀྱི་ནད་གཞི་བཅོས་ཐབས་བྲལ་བའི་ཚད་ལ་སླེབས་ཚུལ་བརྗོད་ཡོད།
སྐུ་ཞབས་ལིའུ་ཡི་ཚེ་སྟོད།
སྐུ་ཞབས་ལིའུ་ཞའོ་པོ་ལགས་ཇི་ལིན་(Jilin)ཞིང་ཆེན་ཁྲང་ཁྲུང་(Changchun city)གྲོང་ཁྱེར་དུ་ཕྱི་ལོ་ ༡༩༥༥ ཟླ་ ༡༢ ཚེས་ ༢༨ ཉིན་འཁྲུངས། མའོ་ཙེ་དུང་གི་རིག་གསར་དུས་ཟིང་གི་རྗེས། ཁོང་རྒྱའི་རྩོམ་རིག་སློབ་དཔོན་དུ་གྱུར་བ་དང་། ཀོ་ལོམ་བྷི་ཡ་མཐོ་སློབ་ཀྱི་གདན་ཞུའི་སློབ་གཉེར་བ་ཡང་གནང་ཡོད།
ཕྱི་ལོ་ ༡༩༨༩ ལོར་རྒྱ་ནག་ཏུ་ལོག་སྟེ་གནམ་བདེ་སྒོ་མོ་ཆེའི་ཐང་ཆེན་དུ་སློབ་ཕྲུག་གི་རྔམ་སྟོན་ངོ་རྒོལ་ནང་མཉམ་ཞུགས་གནང་། ཟླ་བ་ ༢༡ རིང་ཁྲིམས་ཐག་མ་བཅད་པར་གསར་རྗེར་ངོ་རྒོལ་བའི་ཉེས་མིང་འོག་ཉེན་རྟོག་པའི་དོ་དམ་འོག་བཞག་པ་དང་། ཕྱི་ལོ་ ༡༩༩༦ ལོར་ངལ་རྩོལ་ར་བར་བཏང་། ལོ་དེར་ལྕམ་ལིའུ་ཞཱ་དང་གཉེན་སྒྲིག་གནང་བ་རེད།
ཟླ་སྔོན་མར་འཛམ་གླིང་ཞི་བདེའི་དེད་དཔོན་བོད་མིའི་བླ་ན་མེད་པའི་དབུ་ཁྲིད་༸གོང་ས་ཏཱ་ལའི་བླ་མ་མཆོག་གིས། “སྐུ་ཞབས་ལིའུ་ཞའོ་པོ་ནི་རྒྱ་ནག་གི་རྣམ་དཔྱོད་ལྡན་པའི་གྲགས་ཅན་བཙོན་པ་ཞིག་ཡིན།” “ངོས་མི་སྒེར་ལ་ཡང་སྐུ་ཞབས་ལིའུ་ཞའོ་པོ་ཡིས་རྒྱ་མི་ཤེས་ཡོན་ཅན་དང་དོ་ཁུར་ཅན་བརྒྱ་ཕྲག་མང་པོར་དམངས་གཙོ་དང་། རང་དབང་། ཁྲིམས་ཀྱི་དབང་སྒྱུར་བཅས་འགྲུབ་པར་ ༼ ༢༠༠༨ ལོའི་རྩ་འཛིན། ༽ ཞེས་པར་མཚན་རྟགས་འགོད་པའི་ཤུགས་རྐྱེན་སྤྲད་གནང་བར་སེམས་འགུལ་དང་བློ་སྟོབས་འཕེལ་བྱུང་།” ཞེས་གསུངས།
མ་ཡིག་འབྲེལ་ཐག https://www.bloomberg.com/news/articles/2017-07-13/china-s-jailed-nobel-peace-prize-winner-liu-dies-from-cancer


text:
གཅིག
༼༡༽བརྙན་སྡེར་གྱི་གོ་དོན།
བརྙན་སྡེར་ཞེས་པ་ནི་འོད་སྡེར་འབྲི་ཀློག་གི་ཡོ་བྱད་གཙོ་བོ་དེར་གོ་བས་ད་ལྟ་ཐུན་མོང་གིས CD ཟེར། དེ་ལ་དབྱེ་ན CD-ROM CD-DA CD-V CD-I VCD DVD CD-R CD-RW བཅས་རིགས་གསུམ་ཡོད་མོད། དེ་ལས་རྒྱུན་དུ་མཐོང་བ་ནི CD དང DVD གཉིས་ཡིན།
༼༢༽བརྙན་སྡེར་གྱི་དབྱེ་བ།
བརྙན་སྡེར་ལ་བྱེད་ནུས་ཀྱི་ཆ་ནས་དབྱེ་ན CD-ROM དང DVD-ROM བརྙན་བརྐོ་བཅས་རིགས་གསུམ་ཡོད་དེ། བརྙན་བརྐོ་ལའང CD བརྙན་བརྐོ་དངDVD བརྙན་བརྐོ་ཞེས་རིགས་གཉིས་ཡོད། གཤམ་དུ་དེ་གསུམ་རེ་རེ་བཞིན་གླེང་ན།༼ཀ༽ CD-ROM CD-ROM ནི་གཙོ་བོ་བརྙན་གོར་སོགས་ཀྱི་ཡིག་ཆ་ཀློག་བྱེད་ཡིན་པས་བཀོལ་སྤྱོད་ཀྱི་རིན་ཐང་དེ་ཙམ་མེད་ཀྱངCD དངVCD གཉིས་ཀ་ཀློག་ཐུབ་པས་དེང་སྐབས་རྩིས་འཁོར་གྱི་མཉེན་ཆས་མང་པོ་ཞིག CD འོད་སྡེར་དུ་བརྐོས་ཡོད་པས་ངེས་པར་དུ་ཡོད་དགོས།
༼ CD-ROM བརྙན་སྡེར ༽
༼ཁ༽ DVD-ROM DVD-ROM ནི་མིག་སྔར་ཁྱབ་ཆེ་བའི་འོད་སྡེར་ཡིག་ཆ་ཀློག་བྱེད་ཀྱི་ལྷུ་ལག་གཙོ་བོ་ཞིགཡིན་ལ། དེས CD སྟེང་གི་ཡིག་ཆ་སོགས་ཀློག་ཐུབ་པ་མ་ཟད། DVD སྟེང་གི་ཡིག་ཆའང་ཀློག་ཐུབ་པས་ཀུན་གྱིས་དགའ་བསུ་ཆེན་པོ་བྱེད་ཅིང་། CD དང་བསྡུར་ན་གསལ་ཞིང་དག་པས་ད་ལྟ་ཚོང་རྭའི་ཐོགCD-ROMམཁོ་སྤྲོད་བྱེད་པ་ཤིན་ཏུ་ཉུང་ལ། DVD-ROM དེ་རིམ་གྱིས CD-ROM ཚབ་བྱེད་གནང་གིན་ཡོད།
༼ DVD-ROM བརྙན་སྡེར ༽
༼ག༽བརྙན་བརྐོ། བརྙན་བརྐོ་ནི་གཙོ་བོ་ཡིག་ཆ་སོགས་འོད་སྡེར་སྟེང་ཕབ་བྱེད་ཡིན་པས་བཀོལ་སྤྱོད་ཀྱི་རིན་ཐང་རྒྱ་ཆེ་ལ། འབྲི་ཀློག་གཉིས་ཀའི་བྱེད་ནུས་འཛོམས་པས་མིག་སྔར་ཚོང་རྭའི་སྟེང་གོ་གནས་རྩ་ཆེན་བཟུང་ཡོད། དེས་ན་བརྙན་བརྐོ་ལའང་བྱེད་ནུས་ཀྱི་ཆ་ནས CD དང DVD བརྙན་བརྐོ་ཞེས་རིགས་གཉིས་དབྱེ་བས་གཤམ་དུ་རེ་རེ་བཞིན་བཤད་དོ།༼༡༽CD བརྙན་བརྐོ། འདིས CD སྟེང་གི་ཡིག་ཆ་སྣ་ཚོགས་ཀློག་ཐུབ་པ་མ་ཟད་འབྲི་ཡང་ཐུབ་ལ། མིག་སྔར་ཡིག་ཆ་འབྲི་སྤྱོད་ཆོག་པའི་འོད་སྡེར་ལ CD-R དང CD-RWགཉིས་ཡོད་ཅིང་། དེ་ལས CD-R འོད་སྡེར་སྟེང་དུ་ཡིག་ཆ་སོགས་ཐེངས་གཅིག་ཕབ་རྗེས་བསུབ་མི་ཆོག་མོད། CD-RW སྟེང་དུ་ཐེངས་མང་པོར་བསུབ་འབྲི་བྱས་ཆོག
༼ CD བརྙན་བརྐོ ༽
༼༢༽ DVD བརྙན་བརྐོ། དེས DVD འོད་སྡེར་སྟོན་ཐུབ་པ་མ་ཟདCDཡང་སྟོན་ཐུབ་ལ། དོན་དངོསDVD བརྙན་བརྐོ་ལ CD-ROMདང DVD-ROMབརྙན་བརྐོ་གསུམ་གྱི་ཁྱད་ཆོས་ལྡན་པས་བྱེད་ནུས་ཕུན་སུམ་ཚོགས་སོ།
DVD བརྙན་བརྐོ།
གཉིས།
༼༡ ༽ འཆར་བྱང་གི་གོ་དོན།
འཆར་བྱང་ནི་རྩིས་འཁོར་ཁྲོད་ཀྱི་རི་མོ་དང་གཟུགས་བརྙན་སོགས་དགོས་དབང་གི་གོ་རིམ་ངེས་ཅན་ཞིག་བརྒྱུད་རྗེས་ཐད་ཀར་སྒྲོམ་ངོས་སུ་སྟོན་པའི་འཆར་བྱེད་ཀྱི་སྲ་ཆས་གཙོ་བོ་དེར་གོ་ལ། གལ་སྲིད་རྩིས་འཁོར་ལ་འཆར་བྱང་མེད་ཚེ་ང་ཚོས་རྒྱུན་ལྡན་གྱི་རི་མོ་དང་གཟུགས་བརྙན། ཡི་གེ་སོགས་ཅི་ཡང་རིག་མི་ཐུབ་པས་དེ་ནི་རྩིས་འཁོར་གྱི་ལྷུ་ལག་གཙོ་བོ་ཞིག་ཡིན། དེས་ནས་ང་ཚོས་རྩིས་འཁོར་བཀོལ་སྤྱོད་བྱེད་པའི་བརྒྱུད་རིམ་ཁྲོད་འཆར་བྱང་གི་སྒྲིག་གཞི་དང་བྱེད་ནུས། དེའི་ཁྱད་ཆོས་སོགས་རྒྱུས་ལོན་བྱེད་རྒྱུ་ཧ་ཅང་གཙོ་ཆེ་ལ། འདིར་ཡིག་ཚོགས་འཇིགས་པས་རེ་རེ་མི་གླེང་བར་བྱ།
༼༢༽ འཆར་བྱང་གི་དབྱེ་བ།མིག་སྔར། དར་ཁྱབ་ཆེ་བའི་འཆར་བྱང་གི་རིགས་ལ་མཐུད་ཁའི་སྒོ་ནས་དབྱེ་ན AGP དང PCI-E གཉིས་ཡོད། དེ་ལས AGP ནི་དར་སྔ་བའི་ཚད་ལྡན་རང་བཞིན་གྱི་མཐུད་ཁ་ཞིག་ཡིན་ལ། PCI-E ནི་དེང་རབས་གསར་དུ་བཏོན་པའི་ཚད་ལྡན་མཐུད་ཁ་ཞིག་ཡིན་པས་ཕན་ཚན་བྱེད་ནུས་ཀྱི་ཐད་ནས་བསྡུར་ཚེPCI-Eམཐུད་ཁ་དེ་ཆེས་ཚད་ལྡན་དུ་མཐོང་ངོ། གཤམ་དུ་དེ་གཉིས་ལ་དཔེར་མཚོན་རི་མོ་ཞིག་དྲངས་ན།
༼༣༽ AGP འཆར་བྱང།
༼༤༽ PCI-E འཆར་བྱང་།
གསུམ།
༼༡༽ སྒྲོམ་ཤེལ་ཀྱི་གོ་དོན།
སྒྲོམ་ཤེལ་ཞེས་པ་ནི་རྩིས་འཁོར་ཁྲོད་ཀྱི་ཡིག་ཆ་དང་རི་མོ། གཟུགས་བརྙན་སོགས་ཇི་བཞིན་འཆར་པར་བྱེད་པའི་ཤེལ་པང་དེར་གོ། དེས་ན་མིག་སྔར་སྒྲོམ་ཤེལ་གྱི་བྱེད་ནུས་དང་དེའི་རྒྱུ་སྤུས་ཐད་དུ་སྤྱོད་མཁན་སོ་སོར་རང་རང་གི་ལྟ་སྟངས་རེ་ཡོད་མོད་གཙོ་བོ་སྤྱོད་མཁན་རང་གི་དགའ་ཁ་འཁྱེར་ཕྱོགས་ཡིན་པས་འདིར་རྒྱས་པར་མི་སྤྲོ།
༼༢༽ སྒྲོམ་ཤེལ་ཀྱི་དབྱེ་བ།མིག་སྔར་སྒྲོམ་ཤེལ་ལ་ཕྱིའི་རྣམ་པས་དབྱེ་ན་གཉིས་སྟེ། ༼1༽CRT སྒྲོམ་ཤེལ་ནི་ཅུང་དར་སྔ་ཞིང་བཀོལ་སྤྱོད་ཀྱི་བྱེད་ནུས་དེ་ཙམ་མེད་པས་བེད་སྤྱོད་གཏོང་མཁན་ཡང་མང་པོ་མེད། ཡིན་ནའང་སྔོན་ཆད་ཀྱི་རྩིས་འཁོར་མང་ཆེ་བའི་སྒྲོམ་ཤེལ CRT ཡིན་པས་སྤྱོ་ཚོགས་ཁྲོད་གོ་གནས་ངེས་ཅན་ཞིག་ཐོན་ཡོད། ༼༢༽LCD སྒྲོམ་ཤེལ་ནི་དུས་རབས་གསར་པའི་ལག་རྩལ་ཞིག་ཡིན་སྟབས། དེ་ལ་དུས་རབས་རང་བཞིན་གྱི་ཁྱད་ཆོས་དང་ཐུན་མོང་མ་ཡིན་པའི་བྱེད་ནུས་ལྡན།
༼ CRT སྒྲོམ་ཤེལ ༽
༼ LCD སྒྲོམ་ཤེལ ༽


text:
ལོ་འདིའི་ཟླ་༣་པའི་ཚེས་༡་ཉིན་ཨ་རིའི་རླུང་འཕྲིན་ཁང་གི་བཀོད་སྒྲིག་འོག་བོད་ཀྱི་བཀའ་བློན་ཁྲི་བའི་བགྲོ་གླེང་གྲ་རྒྱས་བོ་ཞིག་ཨ་རིའི་རྒྱལ་ས་ཝ་ཞིན་ཊོན་ནང་ཡོད་པའི་གསར་འགྱུར་འགྲེམ་སྟོན་ཁང་ནང་འཚོགས་འདུག བཀའ་བློན་ཁྲི་བའི་བགྲོ་གླེང་ཐོག་བཀའ་བློན་འོས་ལངས་བ་བཀྲས་མཐོང་བསྟན་འཛིན་རྣམ་རྒྱལ་དང་། བཀྲ་ཤིས་དབང་འདུས། བློ་བཟང་སེང་གེ་གསུམ་ཆེད་ཕེབས་ཀྱིས་བགྲོ་གླེང་གནང་། བགྲོ་གླེང་འགོ་མ་བཙུགས་བའི་སྔོན་དུ་ཨ་རིའི་རླུང་འཕྲིན་ཁང་གི་ཤར་ཨེ་ཞི་ཡའི་སྤྱི་ཁྱབ་འགན་འཛིན་བྷིལ་གྱིས་གསུངས་དོན། “ཨ་རིའི་རླུང་འཕྲིན་ཁང་གི་བོད་སྐད་སྡེ་ཚན་གྱིས་དེ་རིང་ལོ་རྒྱུས་རང་བཞིན་ལྡན་པའི་བགྲོ་གླེང་འདི་ཨ་རིའི་རྒྱལ་ས་ནང་གོ་སྒྲིག་བྱེད་ཐུབ་པར་ང་ཚོ་སྤོབས་པ་དང་དགའ་བོ་བྱུང་། འདི་ང་ཚོའི་གཟི་བརྗིད་ཅིག་དང་བཙན་བྱོལ་བོད་མིའི་སྤོབས་པ་སྐྱེས་དགོས་བ་ཞིག་ཀྱང་རེད། བགྲོ་གླེང་འདིས་བཙན་བྱོལ་བོད་མིས་མང་གཙོ་ལམ་ནས་བཙན་བྱོལ་བོད་གཞུང་གི་སྲིད་བློན་འོས་འདེམས་བྱེད་པར་ཕན་ཐོགས་ཡོང་བའི་རེ་བ་ཡོད”ཟེར།
ཨ་རིའི་རླུང་འཕྲིན་ཁང་གི་བོད་སྐད་སྡེ་ཚན་གྱི་འགན་འཛིན་བློ་བཟང་རྒྱ་མཚོ་ཡིས་བརྗོད་དོན། “དེ་རིང་གི་བགྲོ་གླེང་ཐོག་ཕེབས་མཁན་བཀའ་བློན་འོས་ལངས་རྣམ་པ་གསུམ་གཙོ་བྱས། སྐུ་མགྲོན་ཚང་མ་ལ་འཚམས་འདྲི་དང་། ༧གོང་ས་སྐྱབས་མགོན་མཆོག་གི་དམིགས་བསལ་སྐུ་ཚབ་རྒྱ་རི་བློ་གྲོས་རྒྱལ་མཚན་དེ་རིང་གི་སྐུ་མགྲོན་གཙོ་བོ་ཡིན་པས། ཆེད་དུ་འདིར་ཕེབས་པར་ཐུགས་རྗེ་ཆེ་ཞུ། དེ་མིན་འདིར་ཨ་རིའི་རླུང་འཕྲིན་ཁང་གི་ཀུན་གླེང་བཀོད་སྒྲིག་བྱེད་མཁན་དང་། གསར་འགྱུར་འགྲེམ་སྟོན་ཁང་གི་ཚོགས་ཁང་འདི་དུས་ཐོག་གཡར་བར་ཐུགས་རྗེ་ཆེ་ཞུ་ ” ཟེར། ཀུན་གླེང་གི་བགྲོ་གླེང་འདི་ཨ་རིའི་རླུང་འཕྲིན་ཁང་གི་བརྙན་འཕྲིན་ཐད་གཏོང་ཚུལ་དུ་ཨ་རིའི་རྒྱལ་སའི་དུས་ཚོད་དེ་ཕྱི་དྲོའི་དུས་ཚོད་ལྔ་དང་ཕྱེད་ཀའི་ཐོག་འགོ་འཛུགས་བྱས། བགྲོ་གླེང་གི་དྲི་བ་དང་དུས་ཚོད་རྣམས་ཀུན་གླེང་ལས་རོམ་གཙོ་སྐྱོང་བ་རྡོ་རྗེ་ཚེ་བརྟན་དང་། རྣམ་རྒྱལ་ཤ་སྟྲི་གཉིས་ཀྱིས་གོ་སྒྲིག་བྱས་སྟེ་མ་འོངས་བའི་བཀའ་བློན་ཁྲི་བའི་ལས་འཆར་དང་འགྱུར་བ། བོད་དང་རྒྱ་ནག་བར་ཞི་བའི་གྲོས་མོལ་ཅི་ལྟར་གནང་འདོད དེ་མིན་བཙན་བྱོལ་བོད་མིའི་གནས་བབས་ཅི་འདྲ་ཆགས་མིན་སྐོར་ལ་བཀའ་ཁྲི་འོས་ལངས་བ་གསུམ་ལ་བཀའ་འདྲི་དང་། གཞན་ཕྱོགས་མཐའ་ན་ཡོད་པའི་བོད་མི་སྒེར་གྱི་དྲི་བ་དམིགས་བཀར་གྱིས་ཐད་ཀར་བཀའ་ཁྲི་འོས་ལངས་བ་གསུམ་ལ་འདྲི་བའི་གོ་སྐབས་བསྩལ། ཡིན་ནའང་། ཆེད་དུ་གདན་འདྲེན་ཞུས་བའི་སྐུ་མགྲོན་དང་། གཞན་རྣམས་ལ་ལྟ་ཉན་བྱེད་པ་ལས་དྲི་བ་འདོན་པའི་གོ་སྐབས་མི་འདུག ཨ་རིའི་རླུང་འཕྲིན་ཁང་གིས་བཀོད་སྒྲིག་བྱས་བའི་བཀའ་བློན་ཁྲི་བའི་བགྲོ་གླེང་དེ་ལོ་རྒྱུས་རང་བཞིན་ལྡན་པ་ཞིག་རེད།


text:
བདག་ཉིད་དང་མོལ་བའི་གཏམ་གྱི་གླེང་བརྗོད།
>ཞེས་པའི་གླེང་བརྗོད།
ཨ་རིའི་སྲིད་འཛིན། སྦི་རག་ཁུ་ཨོ་བྷ་མས་བརྩམས།
གོ་ཙི་ཙིས་བསྒྱུར།
ནལ་སུན་མན་ཌ་ལ (Nelson-Mandela) ལགས་རོ་པན་གླིང་ཕྲན་ (Robben-Island) དུ་བཙོན་ལ་ཚུད་པའི་སྐབས་སུ། ང་ཡང་འཛམ་གླིང་གི་མི་ཕལ་ཆེ་བ་དང་འདྲ་བར་རྒྱང་ཐག་རིང་ས་ནས་ཁོང་ལ་ཆ་རྒྱུས་རིམ་གྱིས་བྱུང་བ་ཡིན། མི་ཕལ་མོ་ཆེའི་སེམས་ནང་དུ་ཁོང་ནི་སྐྱེས་པ་ཞིག་ཡིན་པ་ཙམ་མ་ཟད། ལྷོ་ཨ་ཧྥེ་རི་ཁ་དང་མཐའ་ན་འཛམ་བུ་གླིང་གི་ནང་ནས་དྲང་བདེན་ནམ་དྲང་བཞག་དང་བརྩིས་ཐང་གི་རྣམ་སྤྲུལ་ཞིག་ཏུ་སྣང་གི་ཡོད། ཁོང་གིས་ཕུལ་གནང་བའི་རླབས་ཆེན་གྱི་ལེགས་སྐྱེས་ཀྱིས་རྒྱལ་ཁབ་འདྲ་མིན་མང་པོའི་མི་དམངས་ལ་ཡར་བསྐུལ་གནང་སྟེ། ཁོང་ཅག་ལ་མིའི་རིགས་འཕེལ་རྒྱས་ཀྱི་དོན་དུ་རང་ནུས་ཅི་ལྕོགས་ཀྱིས་ལེགས་སྐྱེས་འབུལ་བར་སྐུལ་འདེད་གཏོང་གི་ཡོད།
མི་མང་པོ་ཞིག་གིས་ཁོང་གི་རྗེས་སྙེག་གིན་ཡོད། དེ་བས་ངས་ཀྱང་འོས་འཚམ་གྱི་ཐབས་ལམ་སྤྱད་དེ་ཧུར་ཐག་འབད་རྩོལ་གྱིས་ཁོང་གི་གོམ་འགྲོས་ཀྱི་རྗེས་སྙེག་པ་ཡིན། ང་རང་ཐེངས་དང་པོ་ཆབ་སྲིད་ཀྱི་བྱ་འགུལ་ལ་ཧུར་བརྩོན་གྱིས་ཞུགས་པའི་སྐབས་སུ་ང་ནི་ད་རུང་སློབ་ཆེན་སློབ་མ་ཞིག་ཡིན། སྐབས་དེར། ང་རང་མ་འཐེན་ལས་འགུལ་ (撤资运动) ལ་ཞུགས་པ་མ་ཟད། ལྷོ་ཨ་ཧྥེ་རི་ཁར་རིགས་རྒྱུད་དབྱེ་འབྱེད་ལམ་ལུགས་ལ་གྱེས་བརྡ་གཏོང་བའི་ལས་འགུལ་ཀྱི་ཁྲོད་དུ་ཞུགས་པ་ཡིན། འོན་ཀྱང་ན་གཞོན་ཞིག་གི་ཆ་ནས་ང་རང་སྒེར་ལ་འཕྲད་པའི་བར་ཆད་དེ་དག་ནི། ནམ་ཞག་རྒྱུན་དུ་རིགས་རྒྱུད་དབྱེ་འབྱེད་ལམ་ལུགས་ཀྱི་འོག་ཏུ་འཚོ་བ་རོལ་བཞིན་པའི་མི་དེ་དག་དང་ཉང་ཉུང་མཉམ་བསྲེ་ནམ་ཡང་བགྱི་མི་རིགས། ལྷག་པར་དུ་ཡང་སྙིང་བློ་སྟོབས་གང་འདྲ་ཞིག་གིས་མན་ཌ་ལས་ཁྲི་མུན་གྱི་ལོ་ཟླ་དེ་འདྲའི་རིང་པོ་ཞིག་བསྐྱལ་ཐུབ་ཡོང་བ་ནི་ཁོ་བོའི་བློ་ཡུལ་ལས་ཡོངས་སུ་འགོངས་བ་འདུག་ལགས། ཁོང་ཉིད་ཀྱིས་ང་རང་སྔར་བས་མཐའ་ཡས་པའི་འཇིག་རྟེན་ལ་འཚོལ་ཞིབ་བགྱིད་པར་འབོད་བསྐུལ་གནང་བ་ཡིན་ལ། ཁོང་ཉིད་ཀྱིས་ང་རང་ལ་ང་ཚོ་མི་རེ་རེར་བདེན་དོན་གྱི་བྱ་གཞག་སྐྱོང་བའི་འོས་འགན་མཆིས་པར་ཤེས་སུ་འཇུག་པ་ཡིན། ཁོང་གིས་གདམ་ཁ་མཛད་པའི་མི་ཚེའི་ལམ་ཁ་རེ་རེས་ང་ཚོ་ལ་སྐྱེས་བུ་སྒེར་རེ་རེས་ད་ལྟའི་གནས་བབ་ཁོ་ན་ལ་ཡིད་མ་ཚིམས་པར། རང་ནུས་ཅི་ལྕོགས་ཀྱིས་ཕུགས་བསམ་གྱི་འཇིག་རྟེན་ཞིག་ལ་འཚོལ་སྙེག་བགྱི་འོས་པར་ཤེས་སུ་བཅུག
ལོ་འདི་གར་ཁོ་བོས་ཧ་ཅང་ཁེངས་ཆུང་གི་བསམ་པ་དང་བཅས་ཏེ། ཁོང་ཉིད་ལ་དོ་ཁུར་དང་དད་བཀུར་ཅིག་ཅར་དུ་བགྱི་བཞིན་ཡོད། དེ་དང་ཆབས་ཅིག་ཏུ་ཁོང་གིས་དྲང་བདེན་དང་དྲང་བཞག་རྩོད་ལེན་བགྱི་བའི་གོ་རིམ་གྱི་ཁྲོད་དུ་ཕུལ་གནང་བའི་ལེགས་སྐྱེས་ཀྱིས་ང་རང་ལ་བསྐུལ་འདེད་ཞུ་བཞིན་ཡོད། དེང་གི་འཇིག་རྟེན་ནི་སྐྱོ་སྣང་དང་ཡིད་ཆད་ཀྱིས་ཁེངས་ཡོད་པ་རེད་ལ། མན་ཌ་ལའི་མི་ཚེའི་བྱུང་བའང་ཏག་ཏག་འདི་ལྟ་བུའི་འཇིག་རྟེན་ཞིག་གི་ཁ་གཏད་དུ་ལངས་པའི་གོ་རིམ་ཡིན། ཁོང་ནི་བཙོན་པ་ཞིག་ནས་རང་དབང་གི་མི་ཞིག་ཏུ་གྱུར་བ་རེད་ལ། བཅིངས་འགྲོལ་འཐབ་རྩོད་པ་ཞིག་ནས་ཞི་འདུམ་དར་སྤེལ་གནང་བའི་ཧུར་བརྩོན་པ་ཞིག་ཏུ་གྱུར་བ་དང་། ཏང་སྲིད་ཀྱི་དབུ་ཁྲིད་ཅིག་ནས་རྒྱལ་ཁབ་ཅིག་གི་སྲིད་འཛིན་དུ་གྱུར་སྟེ། རྒྱལ་ཁབ་ཀྱི་དམངས་གཙོ་ཧུར་འབུངས་ཞེ་བསྐྱེད་ཀྱིས་འཕེལ་རྒྱས་དར་སྤེལ་བཏང་བ་རེད། ལས་ཡོལ་ཞུས་རྗེས།མན་ཌ་ལས་མུ་མཐུད་དུ་དྲང་བཞག་དང་གོ་སྐབས་འདྲ་མཉམ། འགྲོ་མིའི་རྩིས་ཐང་མངོན་འགྱུར་འབྱུང་ཕྱིར་འབད་བརྩོན་དོན་དུ་གཉེར་བ་རེད། ཁོང་གིས་རྒྱལ་ཁབ་འདི་དང་ཐ་ན་འཛམ་བུ་གླིང་ལ་མཛད་རྗེས་བླ་ན་མཐོ་བ་བཞག་གནང་ཡོད། གལ་ཏེ་འདས་པའི་ལོ་ངོ་བཅུའི་ནང་དུ་ཁོང་ཉིད་མེད་པའི་དབང་དུ་བཏང་ན། དེ་རིང་གི་ལོ་རྒྱུས་གང་འདྲ་ཞིག་ཏུ་འགྱུར་རྒྱུ་ཡིན་པ་ནི་བློས་དཔོག་དཀའ་བ་ཞིག་རེད།
ང་རང་ཨ་རིའི་སྤྱི་གྲོས་པ་ལ་འདེམས་བསྐོས་བྱས་པའི་རྗེས་སུ། རོ་པན་གླིང་ཕྲན་དུ་མན་ཌ་ལ་བཙོན་འཇུག་བྱས་སའི་བཙོན་ཁང་དེར་ཕྱིན་པ་ཡིན། སྐབས་དེར། ང་རང་ཧྥུ་ཇི་ཉི་ཡ་སློབ་གྲྭ་ཆེན་མོའི་ནང་ནས་ཆབ་སྲིད་ཀྱི་ལས་སུ་གོམ་བགྲོད་ཐེངས་དང་པོ་སྤོས་ཏེ། མ་འཐེན་ལས་འགུལ་ལ་ཞུགས་ནས་ལོ་ངོ་ཉི་ཤུ་རྩ་གྲངས་ཤིག་འགོར་ཟིན་པ་རེད། དེང་འདིར་རོ་པན་གླིང་ཕྲན་ནི་དྲན་གསོའི་རྡོ་རིང་ཞིག་ཏུ་གྱུར་སྟེ། ལྷོ་ཨ་ཧྥེ་རི་ཁའི་ཞི་བདེ་མངོན་འགྱུར་གྱི་སླད་དུ་ལེགས་སྐྱེས་འབུལ་གནང་མཛད་པའི་འཐབ་མོ་བ་ལྷན་རྒྱས་ལ་དྲན་གསོ་ཞུ་ས་གནང་གི་ཡོད། ཁོ་བོ་བཙོན་ཁང་འདིར་འགྲེངས་ཏེ། ཨང་རྟགས་466/64པའི་བཙོན་པ་མན་ཌ་ལས་འདི་གར་བསྐྱལ་བའི་ལོ་ཟློ་དེ་དག་ལ་ཕྱིར་དྲན་བྱེད་ཐབས་བགྱིས་པ་ཡིན། སྐབས་དེར་ཁོང་གི་འཐབ་རྩོད་ལ་རྒྱལ་ཁ་འཐོབ་མིན་ནི་ད་རུང་ལྐོག་གྱུར་གྱི་གནས་ཤིག་རེད། ངས་ཀྱང་ལོ་རྒྱུས་ལ་འགྱུར་བ་བཏང་བའི་མི་སྣ་ངོ་མཚར་ཅན་འདི་ཉིད་ཕལ་བའི་མི་ཞིག་ཏུ་རྟོག་པས་སྒྲོ་བཏགས་དགོས་བྱུང་སོང་། སྤྱི་ཚོགས་སྒྱུར་བཅོས་ཀྱི་སླད་དུ་མཛད་རྗེས་བླ་ན་མེད་པ་བཞག་མྱོང་བའི་ཕལ་བའི་མི་སྟེ་མན་ཌ་ལ་ལགས་སོ།
>(Conversations with Myself)ཞེས་པས་ཕལ་བའི་མི་མན་ཌ་ལ་ལགས་ཀྱི་འཚོ་བའི་འདྲ་རིས་ཤིག་ངེད་ཅག་གི་མིག་མདུན་དུ་འདྲེན་ཞིང་། འདི་ནི་འཛམ་གླིང་མི་དམངས་ཡོངས་རྫོགས་ལ་སྨན་པའི་དོན་བཟང་དཔེ་མེད་ཅིག་རེད། ལོ་ངོ་བཅུ་ཕྲག་ཁ་ཤས་ཀྱི་ཉིན་ཐོ་དང་འཕྲིན་ཡིག གཏམ་བཤད་ཟིན་བྲིས།བཅར་འདྲི་དང་འབྲེལ་ཡོད་ཡིག་ཆ་བཅས་བརྒྱུད་དེ། མན་ཌ་ལ་ལགས་ཀྱི་འཆར་ཅན་གྱི་བཙོན་ཁང་གི་འཚོ་བ་ནས་སྲིད་འཛིན་ལ་བདམས་ཐོན་བྱུང་བའི་བར་གྱི་འཚོ་བའི་བརྒྱུད་རིམ་ཡོངས་སུ་རྫོགས་པ་ཀློག་པ་པོ་རྣམས་ཀྱི་སྤྱན་སྔར་དུ་བསྟར་བར་འགྱུར་རོ། དེབ་འདིའི་ནང་ནས་ང་ཚོས་མཐོང་བཏུབ་པ་ནི་མཁས་དབང་ཞིག་དང་ཆབ་སྲིད་མཁན་ཞིག ཁྱིམ་ཚང་ལ་ལར་ཞེན་ཆེ་བའི་སྐྱེས་པ་ཞིག  >བྱ་བའི་རྣམ་ཐར་ཞིག་གི་རྩོམ་པ་པོ་དང་ཕུགས་བསམ་དང་དངོས་ཡོད་ཟུང་འབྲེལ་ལ་གདེང་རྙེད་པའི་དབུ་ཁྲིད་ཅིག་བཅས་ཏེ་ཁོང་ནི་མན་ཌ་ལ་རེད། དེང་འདིར་བརྩམས་ཆོས་འདི་དག་བརྒྱུད་ནས་ངེད་ཅག་གིས་ཁོང་ཉིད་ཀྱིས་རང་དབང་བརྩོད་ལེན་བྱས་པའི་ལམ་ཐག་རིང་མོའི་ཁག་སོ་སོ་དང་ཁོང་གིས་བརྒྱུད་ཅིང་མྱངས་པའི་བར་གེགས་མཐའ་དག་ལ་ཡང་བསྐྱར་ངེས་ཤེས་འདྲོང་བར་བྱུང་།
དཔེ་ཆའི་ཁྲོད་ཀྱི་ཞིབ་བརྗོད་རྒྱས་པ་བརྒྱུད་ནས། ནལ་སུན་མན་ཌ་ལ་ལགས་ཀྱིས་ངེད་ཅག་ལ་ཁོང་ནི་སྐྱོན་ཀུན་ཟད་དང་ཡོད་ཏན་ཀུན་ལྡན་གྱི་སྐྱེས་བུ་ཞིག་མིན་ཞེས་དྲན་བསྐུལ་གནང་གི་ཡོད། ཕལ་བའི་མི་དང་འདྲ་བར་ཁོང་ལའང་སྐྱོན་ཆ་ཡོད། འོན་ཀྱང་ཏག་ཏག་སྐྱོན་ཆ་འདི་དག་གིས་ངེད་ཅག་ལ་བློ་བསྐྱེད་དང་བསྐུལ་འདེད་གཏོང་གི་ཡོད། དེ་ཡང་ཅི་སྟེ་ང་ཚོས་རང་ཉིད་ལ་བློ་རྩེ་གཅིག་ཏུ་གདོང་གཏད་པ་ཡིན་ན། ཞེད་སྣང་དང་དོགས་འཚེར་ལས་རྣམ་པར་རྒྱལ་བའི་བརྒྱུད་རིམ་གྱི་ཁྲོད་དུ། ངེད་ཅག་ཚང་མར་ཆེ་ཆུང་ལ་མ་བལྟོས་ཤིང་སྒེར་ངོས་སམ་ཆབ་སྲིད་ཀྱི་ཐོག་གི་དཀའ་རྙོག་དང་འཐབ་རྩོད་ལ་འཕྲད་འགྱུར་བར་ཤེས་འོང་གི་རེད། དེབ་འདིས་འཆད་པར་འགྱུར་བའི་མན་ཌ་ལའི་འཚོ་བའི་ཉམས་མྱོང་ནི་ནོར་འཁྲུལ་རྩ་བ་ནས་མི་ཤོར་ལ།ནམ་ནམ་ཞར་ཞར་དུ་རྒྱལ་ཁ་ཁོ་ན་ཐོབ་པའི་མི་ཞིག་གི་ཉམས་མྱོང་མ་ཡིན་ཏེ། རང་ཉིད་ཀྱི་དད་མོས་དེའི་དོན་དུ་ཉེན་ཁའི་གནས་སུ་བགྲོད་པར་འདོད་ཅིང་། འབད་བརྩོན་དོན་དུ་གཉེར་ནས་འཛམ་གླིང་སྔར་ལྷག་ཏུ་མཛེས་པར་བསྒྱུར་བའི་སྐྱེས་བུ་ཞིག་གི་མྱོང་བ་ཡིན་ནོ།
མདོར་དྲིལ་ན་འདི་ནི་མན་ཌ་ལས་མི་རྣམས་ལ་སྒྲོག་ན་འདོད་པའི་དོན་དག་དེ་ཡིན། ངེད་ཅག་ནི་བལྟས་ཚོད་དུ་འགྱུར་ལྡོག་གཏོང་དཀའ་བར་སྣང་བའི་དུས་རབས་ཤིག་ཏུ་འཚོ་གནས་བྱས་ནས་བསྡད་ཡོད། མི་རྣམས་ཀྱིས་ལོག་ལྟ་དང་རང་ཉིད་ཀྱི་ཞན་ཆ་ལ་ཧ་ཅང་ལས་སླ་བོས་མགོ་སྒུར་ཏེ། དེ་ལས་སྟབས་བདེ་བའི་ལམ་ཁ་ཞིག་འདེམས་པ་ཡིན་ལ། དུས་དེ་ནས་བཟུང་སྟེ་མི་གཞན་ལ་འཁུར་འོས་པའི་འགན་འཁྲི་ལས་བྱོལ་འགྲོ་བ་རེད། མན་ཌ་ལས་ཀྱང་འདི་ལྟ་བུའི་འཚོ་བ་བརྒྱུད་མྱོང་ཡོད། འོན་ཀྱང་ཁོང་ལ་མཚོན་ན། རོ་པན་གླིང་ཕྲན་གྱི་ནང་ལོགས་སུ་ཉི་ཐིགས་གཅིག་ལས་མ་ཕོག་པ་ཡིན་ན་ཡང་། ཁོང་གིས་ནི་སྔར་ལྷག་མཛེས་སྡུག་ལྡན་པའི་མ་འོངས་པ་ཞིག་གམ་བློས་གཏོང་གནང་རིན་ཁྱོག་པའི་མ་འོངས་པ་ཞིག་ལ་རེ་སྒུག་གནང་གི་རེད། དེ་བས་ཤ་འཁོན་གྱི་བསླུ་བྲིད་དང་འཕྲད་པའི་ཚེ་ན། ཁོང་གིས་ཡང་བསྐྱར་ཞི་འདུམ་གྱི་རིན་ཐང་ལ་ངེས་པ་རྙེད་ནས་མཇུག་མཐར་ཁོང་གིས་རྩ་དོན་ནི་དབང་ཤེད་ལས་རྒྱལ་བར་བྱས་པ་རེད། དེ་ལས་ཀྱང་གླེང་བར་རི་བ་ནི། མཐའ་མཇུག་ཏུ་ལྷོད་ལྷོད་བྱས་ཏེ་ངལ་གསོ་གནང་ཆོག་པའི་སྐབས་སུ། ཁོང་གིས་སྔར་བཞིན་རང་ཉིད་ཀྱི་མི་དམངས་ལ་ལེགས་སྐྱེས་འབུལ་བར་ཡར་བསྐུལ་བགྱི་བ་ལས། བློས་བཏང་མཚམས་འཇོག་དེ་སྔ་བྱས་མ་སོང་ལ་ཕྱིན་ཆད་ཀྱང་མི་བགྱིད་འདོད།
ང་རང་ཨ་རིའི་སྲིད་འཛིན་ལ་འདེམས་བསྐོས་བགྱིས་པའི་སྔ་ཉིན་མར། སྟབས་ལེགས་ནས་མན་ཌ་ལ་ལགས་དང་ཐུག་འཕྲད་ཐེངས་ཤིག་བྱེད་རྒྱུ་བྱུང་། ཨ་རིའི་སྲིད་འཛིན་བྱས་རྗེས་ཁོ་བོས་སྐབས་སྐབས་སུ་ཁོང་ལ་ཁ་པར་གཏོང་གི་ཡོད། འོན་ཀྱང་ཁོ་རང་ནི་དགུང་ལོ་མཐོ་ཞིང་ང་ནི་གཞུང་དོན་ལ་བྲེལ་ཕྱིར། ངེད་གཉིས་ཀྱི་གླེང་མོལ་ཚང་མ་ཧ་ཅང་སྟབས་བདེ་ཡིན། ཡིན་ན་ཡང་གླེང་མོལ་བྱས་པའི་བརྒྱུད་རིམ་གྱི་ཁྲོད་ནས་ཁོང་གི་གཤིས་རྒྱུད་དང་ཁོག་རྒྱ། ཤེས་རབ་བཅས་ནི་ཁོ་བོས་ལན་མང་ཚོར་ཡོང་གི་འདུག བཞེང་སྐྲུན་བྱས་བའི་ཕྱི་ཚུལ་གྱི་ལོ་རྒྱུས་འོག་ཏུ་སྦས་པ་ནི་མི་ཕལ་བ་ཞིག་སྟེ། རེ་བ་སྐེ་ལ་བཏགས་ཤིང་ཞེད་སྣང་རྒྱབ་ལ་བསྐྱུར་བའི་མི་ཚད། བཙོན་འཇུག་གི་ལོ་ཟླས་གཉའ་མ་ཆག་ཅིང་མདུན་སྐྱོད་ཀྱི་གོམ་པར་གཡོ་བ་མེད་པའི་མི་ཕལ་བ་ཞིག་ཡིན་པ་ཁོ་བོས་ཤེས་བྱུང་ལ། དེ་དང་དུས་མཚུངས་སུ། མན་ཌ་ལ་ལྟ་བུའི་མི་སྣ་ངོ་མཚར་ཅན་ཞིག་ལ་མཚོན་ན། ཁོང་ལ་ཆ་རྒྱུས་བགྱིས་ཤིང་ཁོང་ཉིད་ངོ་ཤེས་པར་བྱེད་པ་ནི་ད་གཟོད་ཁོང་ཉིད་ལ་གུས་བཀུར་བགྱི་སྟངས་ཆེས་ཡག་ཤོས་དེ་ཡིན་པའང་ཁོ་བོས་ཤེས་བྱུང་ངོ་།
རྩོམ་ཁུངས།  >
ཡོང་ཁུངས་བོད་ནང་གི་དྲ་བ།


text:
༸སྐྱབས་རྗེ་ཕ་བོང་ཁ་དང། ༸སྐྱབས་རྗེ་ཁྲི་བྱང་རིན་པོ་ཆེ་རྣམ་གཉིས་དང། དོལ་རྒྱལ།
༸སྐྱབས་རྗེ་ཕ་བོང་ཁ་ནི་སྐུ་ཚེ་སྟོད་ལ་ཆོས་བརྒྱུད་རིས་མེད་གནང་མཁན་ཞིག་དང། ༸རྒྱལ་དབང་སྐུ་ཕྲེང་བཅུ་གསུམ་པས་ཀྱང་དམིགས་བསལ་གཟིགས་སྐྱོང་ཡོད་པ་ཞིག་ཡིན་ཞིང་། དེ་ཡང་ཁོང་ལ་སྤྱིར་བླ་ཆེན་གྱི་མཚན་གནས་མེད་ཀྱང་༸རྒྱལ་བའི་གཟིགས་སྐྱོང་དང་འབྲེལ་རང་ཉིད་ཀྱི་མཚན་མཐོང་མཛད་འཕྲིན་ལ་ཕན་རླབས་ཇེ་ཆེར་འབྱུང་ཡང་། ཕྱིས་དོལ་རྒྱལ་དང་འབྲེལ་བ་བྱུང་རྗེས་རིས་མེད་ཀྱི་ཉམས་བཞེས་མཛད་རྒྱུའི་དགོངས་པ་ཡང་བཏང་བ་དང། ༸རྒྱལ་དབང་བཅུ་གསུམ་པས་ཀྱང་དོལ་རྒྱལ་དང་འབྲེལ་བའི་རྐྱེན་གྱིས་བཀའ་ཆད་ཕོག་པ་ལོ་རྒྱུས་ཡོངས་གྲགས་ལྟར་དང། རྗེ་ཕ་བོང་ཁ་རང་ཉིད་ཀྱི་རྣམ་ཐར་གང་གི་དྲུང་ཡིག་བློ་བཟང་རྡོ་རྗེས་བརྩམས་པའི་ནང་དུའང་གསལ་ཡོད།
༸སྐྱབས་རྗེ་ཁྲི་བྱང་རིན་པོ་ཆེ་ཡང། སྤྱིར་ཁྲི་བྱང་ཆུབ་ཆོས་འཕེལ་གྱི་ཡང་སྲིད་དུ་གྲགས་པས་ཁྲི་སྤྲུལ་གྱི་མཚན་གནས་ཡོད་མོད། དང་པོར་༸རྒྱལ་བའི་མཚན་ཞབས་དང། དེ་ནས་ཡོངས་འཛིན་གྱི་མཚན་གནས་དང་འབྲེལ་དགེ་ལྡན་པའི་བླ་ཆེན་དུ་གྲགས་པའང་བྱུང་། དོལ་རྒྱལ་དང་འབྲེལ་བ་བྱུང་བ་ཡང་རང་གི་བླ་མ་༸སྐྱབས་རྗེ་ཕ་བོང་ཁའི་མཇུག་སྐྱོང་མཛད་པ་ཡིན། བླ་མ་དམ་པ་དེ་གཉིས་སྤྱིར་བསམ་གྱིས་མི་ཁྱབ་པ་ཡོད་མོད། ༸སྐྱབས་རྗེ་ཕ་བོང་ཁའི་མཚན་མཐོང་གཟེང་བསྟོད་དེ་༸རྒྱལ་དབང་བཅུ་གསུམ་པས་གཟིགས་སྐྱོང་ལས་གཙོ་བོར་བྱུང་བ་དང། ༸སྐྱབས་རྗེ་ཁྲི་བྱང་རིན་པོ་ཆེའང་༸རྒྱལ་བའི་ཡོངས་འཛིན་གྱི་མཚན་གནས་དང་འབྲེལ་མཚན་སྙན་གྱི་བ་དན་ཕྱོགས་བཅུར་འཕྲོས་པ་ནི་༸རྒྱལ་བ་ལྔ་པ་ཆེན་པོས་དབུ་བརྙེས་པའི་གཞུང་དགའ་ལྡན་ཕོ་བྲང་དང་འབྲེལ་ནས་བྱུང་བ་གདོན་མི་ཟ་བས་ཤེས་ལྡན་རྣམས་ལ་ལོ་རྒྱུས་ཀྱི་ར་སྤྲོད་མི་དགོས་ཀྱང། ད་ཆ་དོལ་རྒྱལ་བསྟེན་མི་ཚོས་༸རྒྱལ་དབང་ལྔ་པ་དང་བཅུ་གསུམ་པར་ཡང་སྐུར་འདེབས་ཚད་མེད་བྱེད་བཞིན་པའི་དུས་དེར་མང་ཚོགས་ལ་དྲན་སྐུལ་གྱི་ཚུལ་དུ་ཞུས་པའོ། །
ཕྱི་ལོ་༡༩༩༦ ཟླ་ ༥ ཚེས་ ༨ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་བཞུགས་སྒར་ཁུལ་དུ་ཡོད་པའི་བླ་སྤྲུལ་རྣམ་པ་དང༌། དགེ་བཤེས། ཉེ་འཁོར་གྲྭ་ཚང་གི་འཐུས་མི། གྲྭ་བཙུན་གཙོ་བོར་གྱུར་པའི་ཐོག་བཀའ་སྤྱི་དང་སྲི་ཞུའི་ལས་བྱེད་ཁོངས་གཏོགས་དང༌། ཚོགས་པ་ཁག་གི་རྒྱུན་ལས་འཐུས་མི། གཞན་ཡང་སེར་སྐྱ་མི་མང་ཁག་གཅིག་བཅས་ལ་དོལ་རྒྱལ་ལམ། རྒྱལ་ཆེན་ཤུགས་ལྡན་གྱི་སྐོར་ལ་ལོ་རྒྱུས་ཀྱི་ཡིག་ཆའི་ཁུངས་སྐྱེལ་དང་བཅས་སྤང་བླང་བྱེད་སྒོའི་བཀའ་སློབ་གསལ་བཤད་ཤིན་ཏུ་གལ་ཆེ་བ་ཞིག་སྩལ་བའི་བཀའ་སློབ་ནས་ཟུར་འདོན།
གང་ལྟར་རི་བོ་དགེ་ལུགས་པའི་བསྟན་འཛིན་གྱི་སྐྱེས་བུའི་ནང་ནས་དངོས་གནས་བསྟན་པ་ལ་ཕྱག་རྗེས་ཆེན་པོ་ཡོད་པའི་ཚད་ཐུབ་ཀྱི་སྐྱེས་བུ་རྩོད་མེད་ཡོངས་སུ་གྲགས་པའི་དགེ་ལུགས་རྐྱང་རྐྱང་གནང་མཁན་གྱི་བླ་མ་ཡབ་སྲས་གསུམ་གྱི་ཐོག་ནས་དེའི་ཐད་དམ་ཕྲུག་བརྒྱབ་པ་ལྟ་བུ་ཆགས་ཡོད། ངོས་ནས་བསམ་བཏང་དྲན་སྐྱེས་བྱས་ནས་བཤད་པ་མིན་ལ། ཡང་གནས་ཆུང་གིས་བཤད་པར་ངས་རྣ་ཅོག་སྲབ་པོ་བྱས་ནས་བཤད་པའང་མིན། འདི་དག་ནི་མི་ཐོག་མང་པོའི་གོང་ནས་གནས་ཚུལ་ཡོད་པ་ཞིག་ཡིན། དེ་འདྲ་ཡིན་དུས་སྔར་ཡིན་ན་རྒྱལ་ཆེན་དོལ་རྒྱལ་ཟེར་གྱི་ཡོད་པ་དང༌། དེ་ནས་རྒྱལ་ཆེན་དང་ཤུགས་ལྡན་ཡང་ཟེར་གྱི་ཡོད། འཇམ་མགོན་རྒྱལ་བའི་བསྟན་སྲུང་ཟེར་བའི་མིང་འདི་ཕྱིས་སུ་གྲགས་པ་ཞིག་ཡིན་པ་ལས་དེ་སྔ་ཡོད་པའི་མིང་ཞིག་མ་རེད། དྲེགས་པ་བསྐྱེད་ཆོག་གི་གཞུང་ལ་རྒྱལ་པོ་སྐུ་ལྔ་ཡིན་ནའང་འདྲ། མང་པོ་ཞིག་བསྐྱེད་དུས་མངའ་གསོལ་དང༌། བསྐང་བ་དེ་འདྲའི་ནང༌། དཔེར་ན། རྒྱལ་པོ་སྐུ་ལྔར་ཆ་བཞག་ན་ངོ་བོ་བཀའ་བརྒྱད་ཡིན་པར་བརྟེན་དེ་འདྲའི་ཐོག་ནས་ཡིད་ཆེས་གསོལ་འདེབས་ཀྱི་བསྐང་བའི་ཚིག་འདྲ་ཡོད་པ་ལས། བསྐྱེད་པའི་སྐབས་དྲེགས་པ་དྲེགས་པ་རང་གི་གནས་ལ་བཞག་ནས་བསྐྱེད་ཀྱི་ཡོད་པ་རེད། དོལ་རྒྱལ་གྱི་བསྐྱེད་ཆོག་ནང་ཡ་ཧུཾ་གིས་མཚན་པ། ངོ་བོ་འཇམ་དཔལ་གཤིན་རྗེའི་གཤེད། རྣམ་པ་འཇམ་མགོན་རྒྱལ་བའི་བསྟན་སྲུང་ཟེར་ནས་འགོའི་མངོན་རྟོགས་རང་ལ་བསྐྱེད་ཆོག་དེ་འདྲ་འདུག དེ་ནི་ཧ་ཅང་ཐལ་དྲགས་པ་རེད། བླ་མ་བསམ་གྱིས་མི་ཁྱབ་པ་མ་རེད་དམ་ཟེར་ན། བླ་མ་བསམ་གྱིས་མི་ཁྱབ་པ་རེད། ཡིན་ན་ཡང་ཀློང་རྡོལ་བླ་མ་རིན་པོ་ཆེས་གསང་སྔགས་མིང་གི་རྣམ་གྲངས་ནང༌། དབང་བསྐུར་བའི་དཀྱིལ་འཁོར་གྱི་རྣམ་གཞག་གསུང་དུས། བུམ་དབང་བསྐུར་སའི་དཀྱིལ་འཁོར་གྱི་གྲས་ལ་བློས་བསླངས་ཀྱི་དཀྱིལ་འཁོར་བགྲངས་པ་བླ་མ་གོང་མ་འགས་གསུངས་པ་ཞིག་ལ་ཀློང་རྡོལ་བླ་མ་རིན་པོ་ཆེས་དེ་ནི་རྟོགས་པ་མཐོན་པོའི་ཧང་རྒྱག་རེད། ཅེས་གསུངས་འདུག ྋསྐྱབས་རྗེ་ཕ་བོང་ཁ་བདེ་ཆེན་སྙིང་པོ་བླ་མ་བསམ་གྱིས་མི་ཁྱབ་པ་རེད། ཡིན་ནའང་དོལ་རྒྱལ་སྐོར་གསུང་སྟངས་དེ་ཚོ་ཞེ་ས་མ་ཞུས་ན་རྟོགས་པ་མཐོན་པོའི་ཧང་རྒྱག་རེད། རིན་པོ་ཆེ་ཁོང་ཚད་ལོངས་པ་རེད། རིན་པོ་ཆེ་ཁོ་རང་རྟོགས་པ་མཐོན་པོ་རེད། རྟོགས་པ་མཐོན་པོ་ཁོང་རང་གིས་དྲེགས་པ་བསྟེན་པ་དེ་གནས་ཚུལ་ཐ་དད་རེད། འོན་ཀྱང་འདི་ཙམ་གྱི་ཆེ་བསྟོད་གནང་བ་འདི་ཕྲན་བུ་ཧང་རྒྱག་གནང་བ་ཞིག་ཡིན་པར་ཕལ་ཆེར་ངས་ཞུས་ཆོག་གི་རེད་སྙམ། ཕྱོགས་བསྡོམས་ནས་ཞུས་པ་ཡིན་ནའང་འདི་ལྟར་ཞུ་ཆོག དེ་ནས་ཁུངས་དྲངས་པའི་རྒྱུ་མཚན་གཅིག་སྲོག་གཏད་ཀྱི་རྒྱུན་གཙོ་བོ་དེ་སྟག་ཕུ་པདྨ་བཛྲ་ཞེས་བསམ་གྱིས་མི་ཁྱབ་པའི་བླ་མ་དེ་ལ་དག་སྣང་བྱུང་བའི་གནས་ཚུལ་ཞིག་ཆགས་ཡོད། ཡིན་ནའང་དེའི་ལོ་རྒྱུས་ལ་ཞིབ་ཏུ་བསམ་བློ་བཏང་ན། ཕལ་ཆེར་ྋསྐྱབས་རྗེ་ཕ་བོང་ཁ་རིན་པོ་ཆེ་ཆུང་ཆུང་སྐབས་ནས་དོལ་རྒྱལ་དང་འབྲེལ་བ་ཡོད་པས། དེ་འདྲའི་ཐོག་ནས་སྟག་ཕུ་པདྨ་བཛྲ་ལ་ཡར་ཞུ་བསྐུལ་ནན་པོ་གནང་བ་ཞིག་མིན་ནམ་སྙམ་པ་འདི་ལ་ང་ཚོས་ཞིབ་འཇུག་བྱེད་དགོས་པ་འདུག དེ་འདྲའི་ཞུ་བསྐུལ་ནན་པོ་གནང་ཡོང་དུས་སྟག་ཕུ་རིན་པོ་ཆེའི་ཐུགས་གཤིས་དེ་ང་རང་ཚོའི་ལྷ་བཙུན་རྡོ་རྗེ་འཆང་ནང་བཞིན་ཧ་ཅང་གི་ཐུགས་གཤིས་བཟང་པོ་ཞིག་ཡིན་ཚོད་འདུག དེ་འདྲའི་ཐོག་ནས་ཡོང་སྲིད་པ་རེད།
དེ་ལྟར་ཡིན་པའི་རྒྱུ་མཚན་གཅིག་ཡོངས་འཛིན་དམ་པ་བཀའ་དྲིན་ཅན་གླིང་རིན་པོ་ཆེས་ངོས་ལ་ལོ་རྒྱུས་གསུངས་པ་ཞིག་ལ། སྟག་ཕུ་པདྨ་བཛྲ་བདག་ཉིད་ཆེན་པོ་འདིའི་གསུང་ནང་ལ་བོན་ཆོས་ཁ་ཤས་ཡོད་པ། འདི་དག་བླ་མ་རྡོ་རྗེ་འཆང་ཕ་བོང་ཁ་རིན་པོ་ཆེ་ལ་སྐབས་ཤིག་སྟག་ཕུ་རྡོ་རྗེ་འཆང་གིས་ངའི་བརྩམས་བྲིས་འདི་དག་ལ་ཞུ་དག་གཏོང་དགོས་ཞེས་བཀའ་གནང༌། བཀའ་གནང་བ་ལྟར་ྋསྐྱབས་རྗེ་ཕ་བོང་ཁས་ཞུ་དག་གཏོང་བ་གནང་སྐབས་དེའི་ནང་ཡོད་པའི་བོན་ཆོས་དེ་དག་ཚང་མ་བཏོན་པ་ཡིན། སྟག་ཕུ་རྡོ་རྗེ་འཆང་ལ་སློབ་མ་མང་པོ་ཡོད་པ་དེ་ཚོའི་ནང་ནས་བོན་པོ་ཁ་ཤས་ཀྱིས་སྟག་ཕུ་རྡོ་རྗེ་འཆང་ལ་འདི་སྐོར་ལ་གསུང་རྩོམ་ཞིག་གནང་རོགས་ཞེས་ཞུ་མཁན་བྱུང་བ་དེ་ཚོའི་ཞུ་ངོ་མ་བཟློག་པར་མཛད་པ་ཞིག་རེད་འདུག དེ་དག་ྋསྐྱབས་རྗེ་ཕ་བོང་ཁ་རིན་པོ་ཆེས་ཚང་མ་བཏོན་ཏེ་གཙང་མ་བཟོས་པ་ཡིན་ཞེས་ྋསྐྱབས་རྗེ་ཕ་བོང་ཁ་རིན་པོ་ཆེ་རང་ནས་ཡོངས་འཛིན་རིན་པོ་ཆེར་གསུངས། ཡོངས་འཛིན་རིན་པོ་ཆེས་ངོས་ལ་གསུངས་བྱུང༌། འདིས་བླ་མའི་ཐུགས་གཤིས་བསྟན་ཡོང་གི་ཡོད། དེའི་བབ་ནས་བལྟས་ན་ྋསྐྱབས་རྗེ་བདེ་བར་གཤེགས་པ་ཕ་བོང་ཁ་རིན་པོ་ཆེར་དག་སྣང་གི་སྲོག་གཏད་འདི་བྱུང་བ་མིན་ནམ། དེ་འདྲ་ཡིན་དུས་སྔོན་མ་ངས་གནས་ཚུལ་དེ་སྐོར་གནས་ཆུང་ལ་དོགས་གཅོད་བྱེད་མྱོང༌། དོགས་གཅོད་བྱེད་སྐབས་དེ་བར་ཆད་ཀྱི་དབང་གིས་ཡོང་མི་སྲིད་པ་མིན་ཞེས་དེ་འདྲ་ཞིག་གསུང་བྱུང༌། གང་ལྟར་ག་རེ་ཡིན་རུང་མིན་རུང་རྩ་བའི་དོལ་རྒྱལ་གྱི་འགྲོ་སྟངས་དེ་ལྟར་ཆགས་ཡོང་དུས་བདེ་པོ་ཞིག་ཡོང་གི་མེད།
ཕྱི་ལོ་ ༢༠༠༠ ཟླ་ ༡༢ ཚེས་ ༦ ཉིན་བཞུགས་སྒར་དྷ་རམ་ས་ལར་རྒྱལ་སྤྱིའི་དགེ་ལྡན་ལྷན་ཚོགས་ཀྱི་ཚོགས་ཆེན་ཐེངས་གཉིས་པའི་ཚོགས་མགོན་དུ་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ྋཞབས་སོར་བཀའ་དྲིན་བསྐྱངས་ཏེ་དོལ་རྒྱལ་སྐོར་སྩལ་བའི་བཀའ་སློབ།
སྐྱབས་རྗེ་ཕ་བོང་ཁ་པ་རིན་པོ་ཆེས་དོལ་རྒྱལ་བསྟེན་གསོལ་གནང་བ་དེ་དུས་ཇི་ཙམ་ནས་ཡིན་ཞེ་ན། སྐུ་ཚེ་སྨད་ལ་རེད། སྐུ་ཚེའི་སྟོད་ཀྱི་མཛད་པ་སྐྱབས་རྗེ་ཁྲི་བྱང་རིན་པོ་ཆེས་ང་ལ་བཀའ་གནང་མྱོང༌། སྐྱབས་རྗེ་ཁྲི་བྱང་རིན་པོ་ཆེ་སྐུ་ན་ཆུང་ཆུང་སྐབས་ཆུ་བཟང་རི་ཁྲོད་ལ་བཞུགས་ཀྱི་ཡོད་པ་དང༌། དེ་དུས་སྐྱབས་རྗེ་ཕ་བོང་ཁ་པ་བདེ་ཆེན་སྙིང་པོ་ཡང་དེར་བཞུགས་ཀྱི་ཡོད་ཅིང༌། རྟ་མགྲིན་ཡང་གསང་གི་ལྗགས་བསྙེན་ལ་བཞུགས་ནས་རིལ་བུ་དམར་པོ་མང་པོ་ཞིག་སྒྲིལ་གནང་སོང་ཞེས་སྐྱབས་རྗེ་ཁྲི་བྱང་རིན་པོ་ཆེ་རང་གིས་བཀའ་གནང་བྱུང༌། སྐུ་ཚེ་སྨད་ལ་ཡང་གསང་རྙིང་མའི་ལྷ་ཡིན་པས་བླ་མཆོད་ཚོགས་ཞིང་ནང་འཇོག་མི་འོས་པར་དགོངས་ཀྱི་ཡོད་པ་རྣམ་ཐར་བོད་པར་ནང་གསལ་བ་ལྟར་རེད། སྐུ་ཚེ་སྟོད་ལ་རིས་མེད་གནང་མཁན་ཞིག་ཡིན་སྟབས་གསང་བ་རྒྱ་ཅན་ཡང་གསན་འདུག དེ་ཙམ་དུ་མ་ཟད་འདོད་འཇོའི་བུམ་བཟང་ཡང་གསན་རྩིས་གནང་འདུག འདོད་འཇོའི་བུམ་བཟང་ནི་རྙིང་མ་རྙིང་རྐྱང་རེད། གཏེར་བདག་གླིང་པས་ལྗགས་སྒྲིག་གནང་བ་ལྟར་རྙིང་མ་རང་ལ་བརྩི་གི་ཡོད། གསང་བ་རྒྱ་ཅན་ལྟར་གསར་མིན་རྙིང་མིན་རྙིང་མས་བདག་པོ་མ་བརྒྱབ་པ་དང༌། དགེ་ལུགས་པས་ཀྱང་བདག་པོ་མ་བརྒྱབ་པ། དེ་གཉིས་བར་ལ་ཆོས་རྒྱུན་ཆད་གྲབས་བྱེད་པ་དེ་འདྲ་རེད། ྋརྒྱལ་བ་རིན་པོ་ཆེའི་ཕ་ཆོས་ལ་བདག་པོ་རྒྱག་མཁན་མེད་པ་ལྟ་བུར་གྱུར་ཡོད། འདོད་འཇོའི་བུམ་བཟང་དེ་འདྲ་མ་རེད། འདོད་འཇོའི་བུམ་བཟང་གསན་རྒྱུའི་དགོངས་པ་བཞེས་པ་དང༌། དོལ་རྒྱལ་གྱི་ཆོ་འཕྲུལ་ཡང་དེའི་སྐབས་སུ་བྱུང་ཡོད་པ་ཕ་རྒོད་བླ་མའི་ཞལ་ལུང་ནང་གསལ་བ་ལྟར་རེད།
སྐྱབས་རྗེ་ཕ་བོང་ཁ་པ་རིན་པོ་ཆེས་སྐུ་ཚེའི་སྟོད་ལ་རིས་མེད་ཀྱི་བསྟན་པ་ཉམས་བཞེས་གནང་གི་ཡོད་པ་གསལ་པོ་རེད། དོལ་རྒྱལ་དང་འབྲེལ་བ་བྱུང་བའི་རྗེས་ལ། གཞི་ནས་རྙིང་མ་ལ་ཧ་ཅང་འཛེམས་ཟོན་གནང་དགོས་པའི་གནས་ཚུལ་འདི་བྱུང་ཡོད་པ་རེད། དེ་ལྟར་གནང་བ་འདིས་རྗེ་ཕ་བོང་ཁ་པ་རིན་པོ་ཆེའི་མཛད་འཕྲིན་ལ་ཕན་འདུག་དང༌། གནོད་འདུག་བལྟས་ན། ཐོག་མར་བཀའ་དྲིན་ཟླ་མེད་ྋགོང་ས་ྋསྐུ་ཕྲེང་བཅུ་གསུམ་པ་ཆེན་པོས་སྐུ་ཚེ་སྟོད་ལ་སྐྱབས་རྗེ་ཕ་བོང་ཁ་པ་རིན་པོ་ཆེ་ལ་དམིགས་བསལ་གྱིས་གཟིགས་སྐྱོང་དང་ཐུགས་རེ་གནང་ནས། དུས་དེར་ལོ་རེ་དགའ་ལྡན་ཁྲི་པས་རྨེ་རུ་དགོན་དུ་དཔྱིད་ཆོས་གནང་རྒྱུ་དེ་ཡང་སྐྱབས་རྗེ་ཕ་བོང་ཁ་རིན་པོ་ཆེར་གནང་དུ་བཅུག་པ་སོགས་ཐུགས་རེ་ཆེན་པོ་གནང་ཡུལ་དེ། སྐུ་ཚེའི་སྨད་ལ་བཀའ་བཀྱོན་གནང་ཡུལ་ཞིག་ཏུ་གྱུར་ཡོད་པ་རེད། དེ་ག་རེ་བྱས་ནས་བྱུང་བ་རེད་དམ་ཞེ་ན། ཁ་ཤས་ཀྱིས་ཕྲག་དོག་རེད་བརྗོད་སྲིད། འོན་ཀྱང་དངོས་ཡོད་གནས་ཚུལ་ལ་དོལ་རྒྱལ་གྱི་ཐོག་ནས་བྱུང་བ་ཧ་ཅང་གསལ་པོ་ཡིན།
དེ་ལྟར་སྐུ་མདུན་སྐུ་གོང་མ་དགོངས་ཕྱོགས་ཕྲན་བུ་བལྟས་པའི་གནས་ཚུལ་འདིས་སྐྱབས་རྗེ་ཕ་བོང་ཁ་པའི་སྐུ་ཚེ་མཛད་འཕྲིན་ལ་ཕན་འདུག་དང་གནོད་འདུག དོན་དག་སྙིང་པོ་གཅིག་འདི་ཡིན། དེ་ནས་སྐྱབས་རྗེ་ཕ་བོང་ཁ་པ་རིན་པོ་ཆེ་དང༌། སྐྱབས་རྗེ་ཁྲི་བྱང་རིན་པོ་ཆེ་རྣམ་པ་གཉིས་ནས་དོལ་རྒྱལ་བསྟེན་གསོལ་དར་སྤེལ་ཤུགས་ཆེ་གནང་བ་འདི་རྒྱུ་མཚན་དུ་བྱས་ནས། དོལ་རྒྱལ་བསྟེན་གསོལ་བྱེད་རྒྱུ་འདི་ཧ་ཅང་གལ་ཆེན་པོ་ཡིན་པ་བརྗོད་པར་མ་ཟད། ཕལ་ཆེར་རྣམ་པ་གཉིས་ཀྱི་མཛད་པའི་གཙོ་བོ་ཡང་དོལ་རྒྱལ་བསྟེན་གསོལ་གནང་བ་འདི་ཡིན་པ་ལྟ་བུ་བརྗོད་ཀྱི་ཡོད། དེ་འདྲ་རྩ་བ་ནས་མ་རེད། སྐྱབས་རྗེ་ཕ་བོང་ཁ་པ་རིན་པོ་ཆེའི་གསུང་འབུམ་རྣམས་ལ་ལྟོས་དང༌། ལམ་རིམ་བློ་སྦྱོང་གི་བསྟན་པའི་བདག་པོ་ངོ་མ་ཡིན།དེ་བཞིན་སྐྱབས་རྗེ་ཁྲི་བྱང་རིན་པོ་ཆེ་ཡང་ལམ་རིམ་བློ་སྦྱོང་གི་བསྟན་པའི་བདག་པོ་ཡིན་ཞིང༌། ང་རང་ལ་ཆ་བཞག་ན་ལམ་རིམ་ཁག་མང་པོ་ཞིག་སྐྱབས་རྗེ་ཁྲི་བྱང་རིན་པོ་ཆེའི་སྐུ་མདུན་ནས་ཞུས་པ་ཡིན། དངོས་གནས་གསུང་བཤད་བཀའ་ཁྲིད་གནང་སྐབས་གཞན་དང་མི་འདྲ་བ་ཞིག་ཡོད་པ་རང་གི་མྱོང་བས་གྲུབ་པ་ཡིན། ལམ་རིམ་བློ་སྦྱོང་གི་བསྟན་པའི་བདག་པོ་རེད། དེའི་ཐོག་གསང་སྔགས་སྤྱི་དང༌། ཁྱད་པར་བདེ་མཆོག་ཡབ་བཀའ་ཡུམ་བཀའི་རྣལ་འབྱོར་པ་ཆེན་པོ་ཞིག་ཡིན་པ་ང་རང་ཚོ་ཚང་མས་ཤེས་གསལ་ཡིན། བླ་མ་ཡབ་སྲས་རྣམ་པ་གཉིས་ཀྱི་ཐུན་མོང་མ་ཡིན་པའི་སྐུ་ཆེ་བའི་ཡོན་ཏན་དང༌། མཛད་པ་འཕྲིན་ལས་རྒྱས་ཡུལ་ནི་ལམ་རིམ་བློ་སྦྱོང་དང༌། འཁོར་ལོ་སྡོམ་པའི་ཡབ་བཀའ་ཡུམ་བཀའ་འདི་དག་ཡིན་ཞིང༌། དོལ་རྒྱལ་གྱི་སྐོར་འདི་ཕལ་པ་ཞིག་ལས་མཛད་པའི་གཙོ་བོ་མིན།
ངས་གོང་དུ་ཡང་ཞུས་ཡོད། བླ་མ་གོང་མའི་མཛད་པ་ཡིན་ནའང་ྋརྒྱལ་བའི་བསྟན་པ་སྤྱི་དང་མཐུན་པ་ཞིག་མི་འདུག་ན། ྋརྗེ་རིན་པོ་ཆེས་ཡང་ནས་ཡང་དུ་གསུངས་པར། འདོར་སྤུས་བྱ་བ་མན་ངག་ལ་བབས་པ་ཡིན། གཞུང་ཆེན་པོ་ནམ་ཡང་སྤོང་མི་ཉན་ཞེས་གསུངས་ཡོད། དེར་བརྟེན་ངས་ལམ་དེར་བལྟས་ནས་འགྲོ་གི་ཡོད། རྣམ་ཀུན་མན་ངག་དགའ་རབ་ཡོད་མདོག་མདོག་བྱེད་མཁན་ལ་ངོ་མཚར་གང་ཡང་སྐྱེ་གི་མི་འདུག ྋརྗེ་རིན་པོ་ཆེའི་གསུང་འདི་དངོས་གནས་བདེན་པ་རེད། ཀླུ་སྒྲུབ་ཡབ་སྲས་དང༌། ཐོགས་མེད་སྐུ་མཆེད་ལས་ལྷག་པའི་མན་ངག་མཁྱེན་མཁན་ཞིག་སུ་ཡོད། དེ་དག་གིས་མ་བསྟན་པའི་མན་ངག་ཅིག་ཟུར་དུ་ཡོད་ན། དེ་ཡག་རྟགས་ཡིན་དང༌། སྡུག་རྟགས་ཡིན་བསམ་བློ་གཏོང་དགོས་པ་ཡིན། དེ་འདྲ་ཡིན་དུས་མན་ངག་བྱ་བ་འདིའི་མཐའ་ཐུག་ས་བཅོམ་ལྡན་འདས་ཡིན། བཅོམ་ལྡན་འདས་ལས་ལྷག་པའི་མན་ངག་སྟོན་མཁན་ཞིག་སུ་ཡོད། མན་ངག་མཐར་ཐུག་པ་ཞིག་བསྟན་པ་དེའི་ནང་མ་གསལ་བའི་མན་ངག་ཅིག་ཟུར་དུ་ཡོད་ཅེས་བརྗོད་ཐུབ་རྒྱུ་ཁག་པོ་ཡིན། མན་ངག་བྱ་བ་ནི་མདོ་རྒྱུད་ནས་གསུངས་པའི་དོན་དག་གང་ཡང་རུང་བ་ཞིག་བདེ་བླག་ཏུ་རྟོགས་པ་བྱེད་པ་ལ་ཟེར། དཔེར་ན་མན་ངག་གི་བསྟན་བཅོས་མངོན་པར་རྟོགས་པའི་རྒྱན་ཞེས་པ་འདིའི་མན་ངག་ནི་མདོའི་དོན་བདེ་བླག་ཏུ་རྟོགས་པར་བྱེད་པ་ལ་བརྗོད་པ་ཡིན་པས། མན་ངག་ཅེས་མིང་བཏགས་པ་རེད། གལ་ཏེ་མདོའི་དོན་མིན་པ་ཞིག་མངོན་རྟོགས་རྒྱན་ནས་གསུངས་ཡོད་ན་དེ་ལ་མན་ངག་ཞུ་རྒྱུ་མིན་པ་གསལ་པོ་ཡིན།
ཕྱི་ལོ་ ༢༠༠༤ ཟླ་ ༣ ཚེས་ ༢༦ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་བདེ་མཆོག་དྲིལ་བུ་ལུས་དཀྱིལ་གྱི་བཀའ་དབང་སྐབས་དོལ་རྒྱལ་སྐོར་སྩལ་བའི་བཀའ་སློབ།
ལྕང་སྐྱ་ངག་དབང་མཆོག་ལྡན་ལ་བདེ་མཆོག་གི་བཀའ་བབ་སྟེ་ཁོང་ཉིད་བདེ་མཆོག་ཐུན་མོང་མ་ཡིན་པ་རེད་འདུག ཁོང་གི་བདེ་མཆོག་དྲིལ་བུ་ཕྱི་དཀྱིལ་གྱི་སྒྲུབ་ཐབས་དང༌། དེ་བཞིན་ལུས་དཀྱིལ་གྱི་སྒྲུབ་ཐབས་དང༌། དབང་ཆོག་དབང་བཤད་ཐུང་ངུ་ཞིག་མཛད་པ་སོགས་མདོར་ན་དཔལ་འཁོར་ལོ་སྡོམ་པའི་རྣལ་འབྱོར་བ་ཆགས་ཡོད། དེའི་ཡང་སྲིད་ལྕང་སྐྱ་རོལ་པའི་རྡོ་རྗེ་ནི་འཁོར་ལོ་སྡོམ་པའི་རྣལ་འབྱོར་བ་ཐུན་མོང་མ་ཡིན་པ་ཞིག་དང༌། བདེ་མཆོག་ཡབ་བཀའ་ཡུམ་བཀའ་གཉིས་ཀ་ཉམས་བཞེས་གནང་སྟེ་ཐུན་མོང་མ་ཡིན་པ་ཆགས་ཡོད། དེ་དག་ནས་ཉེ་བར་བརྒྱུད་པ་ཕྱིས་སུ་ཆ་བཞག་ན་སྐྱབས་རྗེ་ཕ་བོང་ཁ་རིན་པོ་ཆེ་འཁོར་ལོ་སྡོམ་པའི་རྣལ་འབྱོར་པ་ཆེན་པོ་ཞིག་རེད། ཁོང་གི་སྲས་ཀྱི་ཐུ་བོའི་གྲས་མང་དུ་ཡོད་པའི་ནང་ནས་ྋསྐྱབས་རྗེ་ཁྲི་བྱང་རིན་པོ་ཆེ་ནི་འཁོར་ལོ་སྡོམ་པའི་ཡབ་བཀའ་ཡུམ་བཀའི་ཆོས་བདག་ལྟ་བུ་ཡིན། ངས་དུས་རྒྱུན་ནས་ཞུས་པ་མང་པོ་ཞིག་གིས་གསན་ཡོད། དེ་ནི་བླ་མ་གོང་མ་ཚོའི་གསུང་ང་ཚོས་མཇལ་ན་ཤེས་རྟོགས་ཐུབ་པ་ཡིན། དེས་ན་ལམ་རིམ་བློ་སྦྱོང་གི་བསྟན་པའི་བདག་པོ་དང༌། བདེ་མཆོག་ཡབ་བཀའ་ཡུམ་བཀའི་བསྟན་པའི་བདག་པོ་རེད། དངོས་གནས་བླ་མ་མཚན་ཉིད་ཚང་བ་ཞིག་རེད། དོལ་རྒྱལ་གྱི་ཐོག་ནས་ས་བརྫད་ཡོད། བླ་མ་མཚན་ཉིད་ཚང་བ་རེད།
མ་གཞི་བལྟོས་ནས་གྲུབ་པ་ཤ་སྟག་ཡིན་པས་བལྟོས་ས་བལྟོས་འཇོག་གིས་སྐབས་རེ་ཐབས་དང༌། སྐབས་རེ་ཤེས་རབ་ལ་བཞག་དགོས་པ་ཡོང་གི་ཡོད། དེ་བཞིན་དོལ་རྒྱལ་བསྟེན་པ་གནང་བའི་ཐོག་ནས་ྋསྐྱབས་རྗེ་ཕ་བོང་ཁ་རིན་པོ་ཆེ་མཆོག་ནོར་གནང་ཡོད་ལ། ྋསྐྱབས་རྗེ་ཁྲི་བྱང་རིན་པོ་ཆེ་ཡང་ནོར་གནང་ཡོད། སྤྱིར་ནོར་བ་ཙམ་མིན་པར་སྐུ་ཚེ་མཛད་འཕྲིན་ལ་གནོད་ཡོད། དེ་ལྟ་བུའི་ནོར་འཁྲུལ་ཡོད་པ་རྒྱུ་མཚན་དུ་བྱས་ཏེ། སྐྱབས་རྗེ་ཕ་བོང་ཁ་རིན་པོ་ཆེ་དང༌།སྐྱབས་རྗེ་ཁྲི་བྱང་རིན་པོ་ཆེ་རྣམ་གཉིས་ནོར་བའི་ཕྱོགས་ལ་བསྐྱལ་ན་དེ་ཡང་རྩ་བ་ནས་ནོར་བ་ཡིན། བླ་མ་བསམ་གྱིས་མི་ཁྱབ་པ་རེད། ཡང་བླ་མ་བསམ་གྱིས་མི་ཁྱབ་པ་ཡིན་པ་རྒྱུ་མཚན་དུ་བྱས་ཏེ་ཅི་མཛད་ལེགས་པར་མཐོང་བའི་མོས་གུས་ཀྱི་ཐོག་ཏུ་ཕྱིན་པ་ཡིན་ན། བསྟན་པ་སྤྱི་བཙན་གྱི་དབང་དུ་བྱས་ན་འགྲིགས་ཀྱི་མེད། འདི་འཕྲོས་བཤད་ཡིན་ནའང་ཞུ་དགོས་པ་ཞིག་མཐོང་བྱུང༌།
དེར་བརྟེན་དེ་རིང་འདིར་བདེ་མཆོག་དྲིལ་བུ་ལུས་དཀྱིལ་གྱི་དབང་ཕུལ་བའི་སྐབས་འདིར་ལྕང་སྐྱ་རིན་པོ་ཆེའི་ཡང་སྲིད་འདིར་ཕེབས་ཡོད། ང་རང་སྐལ་བ་བཟང་པོ་བྱུང༌། དངོས་གནས་བྱས་ན་ྋསྐྱབས་རྗེ་ཕ་བོང་ཁ་རིན་པོ་ཆེའི་ཡང་སྲིད་མཆོག་སྤྲུལ་རིན་པོ་ཆེ་འདིར་ཡོད་པ་ཡིན་ན་ཧ་ཅང་དགའ་པོ་ཡོང་རྒྱུ་ཡང༌། དེ་ནི་རྐྱེན་ངན་གྱི་གཞན་དབང་དུ་ཕྱིན་ཚར་བ་རེད། ཁྲི་བྱང་མཆོག་སྤྲུལ་རིན་པོ་ཆེར་བར་སྐབས་གནས་ཚུལ་གསར་པ་ཞིག་ལྷགས་སྐབས་རིན་པོ་ཆེ་འདི་ཕྱོགས་ཕེབས་ནས་འདིར་འཁོར་ལོ་སྡོམ་པ་དྲིལ་བུ་ལུས་དཀྱིལ་གྱི་དབང་གྲལ་ལ་ཞུགས་རྒྱུ་མ་བསྒྲིགས་ལྷུན་གྲུབ་ལྟ་བུ་མི་ཡོང་ངམ་སྙམ་བྱུང་ཡང་ཁག་པོ་ཆགས་སོང༌། ྋསྐྱབས་རྗེ་རིན་པོ་ཆེའི་ཡང་སྲིད་ཀྱིས་བཀའ་གནང་བ་ལ། ཁོང་གིས་དོལ་རྒྱལ་བསྟེན་གནང་བ་དེ་སྐུ་གོང་མའི་ཐུན་མོང་མ་ཡིན་པའི་རྣམ་ཐར་ཡིན་ཞེས་གསུངས་འདུག་དེ་འདྲ་མ་རེད། ྋསྐྱབས་རྗེ་ཁྲི་བྱང་རིན་པོ་ཆེའི་ཐུན་མོང་མ་ཡིན་པའི་རྣམ་ཐར་བརྩི་དགོས་བྱུང་ན། འཁོར་ལོ་སྡོམ་པ་ཡབ་བཀའ་ཡུམ་བཀའི་ཆོས་སྐོར་ཉམས་བཞེས་རྣམས་དང༌། ལམ་རིམ་བློ་སྦྱོང་གི་གནད་རྣམས་ཐུན་མོང་མ་ཡིན་པའི་རྣམ་ཐར་རེད།ཐུན་མོང་མ་ཡིན་པའི་མཛད་པ་དེའི་ཐོག་ནས་བསྐྱངས་གནང་ཡོད། རྩོད་པ་ཅན་གྱི་དྲེགས་པ་ཞིག་བསྟེན་གནང་བ་དེ་ཐུན་མོང་མ་ཡིན་པའི་རྣམ་ཐར་ཞེས་བརྗོད་ཁག་པོ་རེད།
དེ་མིན་ཟོང་རིན་པོ་ཆེའི་ཡང་སྲིད་ཀྱང་འདིར་ཕེབས་ཡོད། ཟོང་རིན་པོ་ཆེ་སྐུ་གོང་མ་མཁས་པ་ཆེན་པོ་དངོས་གནས་མདོ་སྔགས་དང༌། ཆོ་ག་ཕྱག་ལེན། གཏམ་རྒྱུད། ལོ་རྒྱུས་བཅས་གང་གི་ཐོག་ཏུའང་ཐོགས་པ་མེད་པ་ཞིག་རེད། ལྷག་པར་མཚན་ཉིད་ཀྱི་གཞུང་ཧ་ཅང་ཡག་པོ་ཡོད་བཟོ་འདུག དེ་བཞིན་མཛོད་ཀྱང་ཧ་ཅང་ཡག་པོ་ཡོད་ཅེས་ཡོངས་འཛིན་གླིང་རིན་པོ་ཆེས་གསུང་གི་འདུག དངོས་གནས་བསམ་གྱིས་མི་ཁྱབ་པ་ཞིག་རེད། ལྷག་པར་ཐུགས་གཤིས་ཁ་རི་ཁ་ཐུག་དང༌། སྤྲེལ་ལད་དང་རྫུན་གསུང་མི་མཁྱེན་པ་ཧ་ལས་དགོས་པ་རེད། འོན་ཀྱང་ཡང་ས་བརྫད་མཁན་གཅིག་དོལ་རྒྱལ་བསྟེན་གསོལ་གཙོ་འདོན་དང་ཁྱབ་སྤེལ་ཆེན་པོ་གནང་བ་དེ་ཡིན། དེ་སྔ་བོད་དུ་གོ་སྐབས་རྒྱ་ཆེ་བ་བྱུང་ཨེ་ཡོད། གང་ལྟར་ཤར་རྩེའི་མཁན་པོ་གནང་སྐབས་མཁན་པོ་གནས་དབྱུང་གིས་མཁན་པོའི་ཆོས་གོས་བཤུས་ཡོད། སྔར་ཁམས་ཁུལ་དུ་མཛད་འཕྲིན་ཕྲན་བུ་རྒྱས་ཡོད་ན་ལས། གཞན་དེ་ཙམ་མཛད་འཕྲིན་རྒྱས་ལོང་བྱུང་མེད། རྒྱ་གར་དུ་མཛད་འཕྲིན་རྒྱས་པོ་བྱུང་ཡོད། སྐབས་རེ་མཛད་འཕྲིན་རྒྱས་པའི་ཞོར་ལ་ཆོས་ལུགས་འཐེན་འཁྱེར་གྱི་རྙོག་དྲ་ཡང་བྱུང་ཡོད། ཉེ་བའི་ཆར་ང་ཨུ་རི་སར་བསྐྱོད་སྐབས། སྔར་གྱི་ལོ་རྒྱུས་རྙོག་དྲ་ཧ་ཅང་ཚ་པོ་དེ་འདྲ་ཤོད་རྒྱུ་འདུག དེ་ཡང་སྔར་གཞིས་ཆགས་འདིར་ཧ་ཅང་ལྷིང་འཇགས་པོ་ཡོད། འོན་ཀྱང་སྐྱབས་རྗེ་ཟོང་རིན་པོ་ཆེ་ཕེབས་ནས་རྙོག་དྲ་ཆགས་སོང་ཞེས་ཟེར་ང་ལ་ཤོད་མཁན་ཁ་ཤས་བྱུང་ལ། སྦེལ་ཀོབ་ཁུལ་དུ་ཡང་དེ་བཞིན་བྱུང་ཡོད། དེས་ན་གང་ལྟར་བླ་མ་བསམ་གྱིས་མི་ཁྱབ་པ་ཡིན་ནའང༌། དོལ་རྒྱལ་གྱི་ཐོག་ནས་ས་བརྫད་ཡོད། འོན་ཀྱང་ད་ལྟའི་ཡང་སྲིད་རིན་པོ་ཆེ་རང་ཉིད་ཀྱིས་དགོངས་པ་འཁོར་བ་དང༌། རྒྱུ་མཚན་ལ་དཔྱད་པ་གནང་བའི་ཐོག་ནས་སོ་སོའི་ལམ་བསྟན་པ་སྤྱི་ལ་དགོངས་པ་བཞེས་ནས་རྒྱལ་བའི་དགོངས་པ་དང་མཐུན་པ་སུ་ལའང་ངོ་ལྐོག་དང་མདོ་སྦུག་གནང་མི་དགོས་པ་ཞིག་བྱས་ན་ཡག་པ་འདུག་དགོངས་ནས་རིན་པོ་ཆེ་དེ་རིང་སྤང་བླང་དོར་ལེན་གཙང་མ་གནང་བ་དང༌། ཁ་སང་བསྙེན་རྫོགས་སྒྲུབ་པར་ཕེབས་ཡོད། སྐབས་དེར་ངོས་ནས་ཆེད་དུ་གཉེར་གྱིས་བསྙེན་རྫོགས་སྤྱི་བྱིངས་སྒྲུབ་ཟིན་ཀྱང༌། རིན་པོ་ཆེར་བསྙེན་རྫོགས་ཆེད་མངགས་སྒྲུབ་པ་བཅས་འདི་ལྟར་ཡིན། ཧ་ཅང་དགའ་པོ་བྱུང་ཐུགས་རྗེ་ཆེ་ཞེས་ཞུ་གི་ཡིན། རིན་པོ་ཆེ་ཁྱེད་རང་ཡང་ལམ་དེའི་ཐོག་ཕེབས་ན་དྲིན་ཆེ་གི་རེད།
ངས་ལོ་རྒྱུས་ཤིག་བཤད་ན། སྔར་༸སྐྱབས་རྗེ་ཁྲི་བྱང་རིན་པོ་ཆེ་ཞལ་བཞུགས་སྐབས། ྋསྐྱབས་རྗེ་ཁྲི་བྱང་རིན་པོ་ཆེ་མཆོག་དང༌། ཀརྨ་པ་རིན་པོ་ཆེ་སྐུ་གོང་མ་གཉིས་ཧ་ཅང་ཐུགས་ཉེ་པོ་ཡོད། ཞལ་ཤོབ་དང་སྐུ་རྩེད་གནང་བ་སོགས་ཧ་ཅང་ཐུགས་ཉེ་པོ་རེད། ང་དང་སྐྱབས་རྗེ་རིན་པོ་ཆེ་ཡང་ཡང་མཇལ་གྱི་ཡོད་སྟབས།ཉིན་ཞིག་ྋསྐྱབས་རྗེ་ཁྲི་བྱང་རིན་པོ་ཆེ་ཕེབས་སྐབས་ྋསྐྱབས་རྗེ་རིན་པོ་ཆེ་མཆོག་ནས། ཁ་སང་ཀརྨ་པ་རིན་པོ་ཆེ་གློ་བུར་དུ་ཕེབས་ཏེ་ང་བྲེལ་འཚུབ་ཧ་ཅང་ཆེན་པོ་བྱེད་དགོས་བྱུང་ཞེས་གསུང་གི་འདུག བྲེལ་བ་གང་ཞིག་བྱུང་ངམ་ཞེས་ཞུས་པར། ང་ཁ་སང་ཆོས་སྐྱོང་གི་ཟླ་བསྐང་གཏོང་གི་ཡོད། མཆོད་པ་སོགས་བསྒྲིགས་ཡོད་སྟབས། གློ་བུར་དུ་ཀརྨ་པ་རིན་པོ་ཆེ་ཕེབས་ཀྱི་འདུག་བརྗོད་ཀྱི་འདུག ཀརྨ་པ་རིན་པོ་ཆེ་ཆོས་སྐྱོང་ལ་མཉེས་པོ་ཡོད་པ་མ་རེད། དེར་བརྟེན་མཆོད་པ་རྣམས་མགྱོགས་པོ་བསྡུ་གསོག་རྒྱག་དགོས་སྟབས་བྲེལ་འཚུབ་ཆེན་པོ་བྱུང་ཞེས་གསུང་གི་འདུག རི་བོ་དགེ་ལུགས་པའི་སྲུང་མ་ནི་རྙིང་མའི་བླ་མ་ཞིག་ཕེབས་ཀྱང་ངོམ་ཆོག་པ་དང༌། བཀའ་བརྒྱུད་པའི་བླ་མ་ཞིག་ཕེབས་ཀྱང་ངོམ་ཆོག་པ། དེ་བཞིན་ས་སྐྱའི་བླ་མ་ཞིག་ཕེབས་ཀྱང་ངོམ་ཆོག་པ་ཞིག་དགོས་པ་ལས། རི་བོ་དགེ་ལུགས་པའི་སྲུང་མ་ཡིན་ཞེས་བཀའ་བརྒྱུད་པའི་བླ་མ་ཞིག་ཕེབས་སྐབས་སྦས་དགོས་བྱུང་བ་འདི་ལ་སྙིང་པོ་གང་འདུག་གམ། རྒྱལ་པོ་སྐུ་ལྔ་ཡིན་ན་སུ་ལའང་སྦས་དགོས་དོན་མེད། བཀའ་བརྒྱུད་པ་ལ་སྦས་དགོན་དོན་མེད། མ་གཞི་རིན་པོ་ཆེ་སྐུ་གོང་མ་དེ་དོལ་རྒྱལ་ཐུགས་རྒྱུས་དེ་ཙམ་མེད་པ་འདྲ། གང་ལགས་ཤེ་ན། འབྲུག་པའི་ལོ་རྒྱུས་ཤིག་བཀའ་མོལ་བྱུང་སྐབས། གླང་ཆེན་བཞོན་མཁན་དེ་ཨེ་ལྟ་བུ་གསུང་གི་འདུག ཡང་མཚུར་ཕུ་བཀའ་བརྒྱུད་པའི་གྲས་ཀྱིས་མགོན་པོ་བེར་ནག་ཅེས་པ་དེ་ཧ་ཅང་བརྩི་མཐོང་བྱེད་ཀྱི་ཡོད།
དེས་ན་མགོན་པོ་བེར་སྐུ་མདོག་ནག་པོ་ཡིན་སྟབས།གཤམ་ཐབ་ནག་པོ་གྱོན་གྱི་ཡོད་ཅེས་བརྗོད་ཀྱི་ཡོད། བཅོམ་ལྡན་འདས་ཀྱིས་འདུལ་བའི་ནང་རུང་མཐུན་གྱི་ཁ་དོག་ཅིག་ཡོད་ཀྱང༌། དེ་ལས་ཀྱང་མགོན་པོ་བེར་གྱི་མདོག་ནག་པོ་དེ་རྩ་ཆེ་བར་རྩི་གི་ཡོད། དེ་བཞིན་ང་ཚོ་བོད་ཀྱི་བླ་མ་གོང་མ་ལྕང་སྐྱ་ཧུ་ཐོག་ཐུ་དང༌། ཀུན་བདེ་གླིང་ཧུ་ཐོག་ཐུ་སོགས་ཀྱིས་རྒྱ་ནག་གོང་མས་དྲ་ཕྲུའུ་ཟེར་བ་དང༌། དཱ་གོ་རྩེ་ཟེར་བ་སོགས་སྤྲོད་སྐབས།བཅོམ་ལྡན་འདས་ཀྱིས་ཁ་ཚར་ཅན་དང་ཕུ་ཐུང་ཅན་གྱོན་ན་མི་འགྲིགས་ཞེས་གསུངས་ཡོད་བཞིན་དུ་རྒྱ་ནག་གོང་མའི་དཱ་གོ་རྩེ་གྱོན་རྐྱང་གནང་གི་ཡོད། དེ་ནི་བཅོམ་ལྡན་འདས་ལས་རྒྱ་ནག་གོང་མ་རྩ་ཆེ་བ་རྩི་གི་ཡོད། བོད་པའི་ཞབས་འདྲེན་རེད་འདུག དེས་ན་རི་བོ་དགེ་ལུགས་པའི་བླ་མ་ཡི་དམ་ཆོས་སྲུང་གང་ཞིག་ཡིན་ནའང༌། ཕྱི་ནང་སུ་ལའང་ངོམ་ཆོག་པ་ཞིག་དང༌། སྤོབས་གདེང་དང་ལྡན་པའི་ཐོག་ནས་བསྟན་རྒྱུ་ཞིག་དགོས་པ་ལས། ལྐོག་ལྐོག་སུད་སུད་བྱེད་དགོས་པ་ཞིག་བྱུང་ན་ཡག་རྟགས་ཤིག་མིན། གཞན་ཞུ་དགོས་དོན་མི་འདུག །
ཕྱི་ལོ་༢༠༠༦ ཟླ་ ༣ ཚེས་ ༢༧ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་དཔྱིད་ཆོས་སྐབས་གཞིས་ནས་འབྱོར་བའི་སྤུན་ཟླ་གཙོ་བོར་གྱུར་པའི་བོད་འབངས་རྣམས་ལ་དོལ་རྒྱལ་སྐོར་སྩལ་བའི་གལ་ཆེའི་བཀའ་སློབ།
ྋསྐྱབས་རྗེ་ཕ་བོང་ཁ་རིན་པོ་ཆེ་དང་དུས་མཉམ་དུ་བྱོན་པའི་འབྲས་སྤུངས་ཀྱི་ཁང་གསར་རྡོ་རྗེ་འཆང་གིས་དེང་དོལ་རྒྱལ་ཤུགས་ལྡན་བསྟེན་གསོལ་ཐད་དར་སོ་ཆེན་པོ་ཞིག་ཡོང་གི་འདུག འདི་ནི་བཟང་རྟགས་ཤིག་གཏན་ནས་མིན་ཞེས་གསུང་སྟེ་ཐུགས་གཡེང་ཆེན་པོ་གནང་བའི་ལོ་རྒྱུས་ཡོད། ྋསྐྱབས་རྗེ་ཕ་བོང་ཁ་རིན་པོ་ཆེར་མཚོན་ན་སྐུ་ཚེའི་སྟོད་ལ་རིས་མེད་ཀྱི་ཉམས་བཞེས་གནང་མཁན་ཡིན། རིམ་པས་དོལ་རྒྱལ་དང་འབྲེལ་བ་བྱུང་ནས་གནས་ཚུལ་གཞན་སྨོས་ཅི། རྟ་མགྲིན་ཡང་གསང་ཡང་བླ་མ་མཆོད་པའི་ཚོགས་ཞིང་ནང་བཀོད་ན་མི་འགྲིགས་པའི་བཀའ་གནང་བ་ཁོང་རང་གི་རྣམ་ཐར་ནང་གསལ་ཡོད། ཁོང་གི་རྣམ་ཐར་བོད་ནང་པར་བརྐོས་པ་ལས་རྒྱ་གར་ནང་པར་བརྐོས་པ་མིན། གནས་ཚུལ་དེ་དང་དེ་འདྲ་བ་མང་པོ་ཞིག་ལ་བརྟེན་ནས་ྋགོང་ས་བཀའ་དྲིན་ཟླ་མེད་སྐུ་གོང་མ་དགོངས་པ་གཞན་དོན་དུ་གཤེགས་པའི་སྐབས་ྋསྐྱབས་རྗེ་ཕ་བོང་ཁའི་སློབ་མ་བཞི་སྡེ་ཏཱ་ཟུར་ཟེར་བའི་རྨི་ལམ་དུ་དོལ་རྒྱལ་ནས་དགུ་རྫོགས་གནམ་གང་ལ་ཡིན་དཱ་ཞེས་སྐད་གསང་མཐོན་པོས་ལུང་བསྟན་བྱུང་བ་རང་གི་བླ་མ་ྋསྐྱབས་རྗེ་ཕ་བོང་ཁར་སྙན་གསེང་ཞུས་པའི་ལོ་རྒྱུས་ཡོད། ཚང་མས་ཤེས་གསལ་ལྟར་སྐད་གསང་མཐོན་པོ་ཞེས་པའི་ཚིག་འདི་སྤྱིར་བཏང་གི་སྐད་ཆ་ཞིག་མིན་པར་གཏམ་བཟང་པོ་ཞིག་སྤྲོ་བ་དང་བཅས་ཏེ་སྐད་གསང་མཐོན་པོས་བསྒྲགས་རྒྱུའི་གོ་དོན་ཡོད། འོན་ཀྱང་མྱ་ངན་གྱི་སྐད་ཆ་ཞིག་ཡིན་ན་ཡིད་ཞུམ་པའི་སྒོ་ནས་བརྗོད་དགོས་པ་ལས། སྐད་གསང་མཐོན་པོའི་ཐོག་ནས་བརྗོད་རྒྱུའི་གཏམ་ཞིག་མིན། འོན་ཀྱང་བཞི་སྡེ་ཏཱ་ཟུར་རམ། རྨེ་རུ་ཏཱ་བླ་མ་ཟེར་བའི་ྋསྐྱབས་རྗེ་ཕ་བོང་ཁའི་སློབ་མ་དེར་དོལ་རྒྱལ་གྱིས་དགུ་རྫོགས་གནམ་གང་ལ་ཡིན་དཱ་ཞེས་སྐད་གསང་མཐོན་པོས་ལུང་བརྒྱབ་པ་དང༌། དེའི་ྋསྐྱབས་རྗེ་ཕ་བོང་ཁ་རིན་པོ་ཆེར་སྙན་གསེང་ཞུ་སྐབས་བརྟག་དཔྱད་བྱེད་རྒྱུ་ཡོད་ཅེས་བཀའ་ལན་གནང་ཡོད། རྗེས་སུ་བོད་ཟླ་བཅུ་པའི་གནམ་གང་ལ་ྋརྒྱལ་མཆོག་སྐུ་གོང་མ་དགོངས་པ་ཆོས་དབྱིངས་སུ་ཐིམ་པའི་ཡིད་སྐྱོ་བའི་གནས་ཚུལ་ཐོན་པའི་སྐབས། སྔོན་དུ་དོལ་རྒྱལ་ནས་དགུ་རྫོགས་གནམ་གང་ལ་ཡིན་དཱ་ཞེས་བཤད་པ་དེ་སྐུ་གོང་མ་དགོངས་པ་རྫོགས་པའི་ལུང་བསྟན་ཡིན་པ་འདྲ་ཞེས་ྋསྐྱབས་རྗེ་ཕ་བོང་ཁ་རིན་པོ་ཆེས་གསུངས་པ་ཁོང་རང་གི་རྣམ་ཐར་ནང་གསལ་ཡོད། ལུང་བརྒྱབ་པ་མི་འགྲིགས་པ་མིན་ཡང་སྐད་གསང་མཐོན་པོས་བསྒྲགས་ཟེར་བའི་ཚིག་འདི་ཁྱད་མཚར་ཞིག་རེད། ཚང་མས་བསམ་བློ་ཞིག་ཐོངས་དང༌། ྋརྒྱལ་མཆོག་སྐུ་གོང་མ་བོད་ཁ་བ་གངས་ཅན་ལྗོངས་ཀྱི་བསྟན་འགྲོ་སྤྱི་དང༌། ལྷག་པར་དགའ་ལྡན་ཕོ་བྲང་པར་བཀའ་དྲིན་ཅན་དུ་གྱུར་པའི་བླ་མ་བཀའ་དྲིན་གྱི་བདག་ཉིད་ཅན་འདི་སྐུ་གཤེགས་པའི་སྐབས་དགའ་བསུ་ཞུ་མཁན་དེ་ཡག་རྟགས་རེད་དམ། ཡང་ན་སྡུག་རྟགས་ཡིན་བསམ་བློ་གཏོང་དགོས།
སྐུ་གོང་མ་སྐུ་འཚོ་བཞུགས་སྐབས་ྋསྐྱབས་རྗེ་ཕ་བོང་ཁ་རིན་པོ་ཆེར་བཀའ་ནན་ཕེབས་པ་མང་པོ་ཡོད་པའི་ནང་དོན་ཚན་གཅིག་དོལ་རྒྱལ་བསྟེན་གསོལ་གྱི་གནད་དོན་འདི་ཡིན། དོལ་རྒྱལ་སྐོར་བཀའ་ནན་ཕེབས་ཏེ་ཕ་བོང་ཁ་རིན་པོ་ཆེར་སྐུ་ངལ་འཕྲད་ཡོད་པར་བརྟེན། སྐུ་གོང་མ་གཤེགས་རྗེས་བཀའ་ནན་ཕེབས་མཁན་མེད་པས་ཐུན་མོང་གདུལ་བྱའི་སྣང་ངོར་ྋརྒྱལ་བའི་མཛད་འཕྲིན་ལ་ཀྱག་ཀྱག་གནང་བའི་གནས་ཚུལ་ཡོང་མི་སྲིད་པ་མིན།
དངོས་ཡོད་ལོ་རྒྱུས་ཀྱི་བྱུང་བ་དེ་དག་ཆ་ཚང་རྟོགས་ནས་བློ་གཟུ་བོར་གནས་པའི་ཐོག་ནས་ལེགས་ཉེས་འབྱེད་པའི་རྣམ་དཔྱོད་ཀྱིས་དཔྱད་པ་བྱས་ཏེ་ཐག་གཅོད་བྱེད་རྒྱུ་གལ་ཆེན་པོ་ཡིན། ངོས་ནས་དོལ་རྒྱལ་དམ་བསྒྲགས་བྱེད་པའི་རྒྱུ་མཚན་ཡང་གོང་གསལ་གྱི་གནས་ཚུལ་དེ་དང་དེས་མཚོན་པའི་རྒྱུ་མཚན་མང་པོ་ཞིག་ཡོད་ལ། ངོས་སྒེར་ལ་རྨི་ལམ་གྱི་མཚན་མ་མང་པོ་བྱུང་བ་དེ་ཚོ་ཆ་ཚང་བཤད་རྒྱུ་དགོས་པ་ཆེ་བ་མེད། གང་ལྟར་ཕྱི་ནང་གི་གནས་ཚུལ་དང༌། མཚན་མ་འདྲ་མིན་མང་པོ་ཞིག་ཡོང་གི་འདུག དེ་དག་ཁྱེད་རང་ཚོའི་བློ་ལ་ངེས་པ་བྱེད་དགོས། ཡིག་ཆ་དགོས་ན་མང་པོ་ཡོད། ཡིག་ཚང་སོགས་འབྲེལ་ཡོད་ལ་སྐད་ཆ་དྲི་ན་འགྲིག།
ཕྱི་ལོ་ ༢༠༠༧ ཟླ་ ༡ ཚེས་ ༡༡ རྒྱ་གར་ལྷོ་ཕྱོགས་སེ་ར་ཆོས་སྒར་དུ་ཆོས་འབྲེལ་གནང་སྐབས།
ཟོང་རིན་པོ་ཆེ་སྐུ་གོང་མས་རྒྱ་གར་ཁུལ་དུ་དོལ་རྒྱལ་གྱི་སྲོག་གཏད་གནང་བ་དང༌། དེའི་སྔོན་དུ་མི་དེ་འདྲས་དོལ་རྒྱལ་བསྟེན་གསོལ་བྱས་ན་དངུལ་མང་པོ་ཡོང་བ་དང༌། ཚོང་ལ་ལམ་འགྲོ་ཡོང་སྐོར་གྱི་སྐད་ཆ་མང་པོ་ཞིག་བཀྲམས་པ་དང༌། དངུལ་མང་པོ་ཡོང་གི་རེད་ཅེས་དོལ་རྒྱལ་གྱི་གཡང་བུམ་སྒྲུབ་སྟེ་གཞིས་ཆགས་ཁག་གི་ནང་དར་སོ་གང་ཙམ་བྱུང་ཡོད། དེ་འདྲའི་གནས་ཚུལ་བྱུང་བའི་སྐབས་ཁྱིམ་ཚང་ཁ་ཤས་ནང་བཀའ་ཐང་སྡེ་ལྔ་སོགས་རྙིང་མའི་ཆོས་འཁོར་གྱི་གསུང་རབ་དད་རྟེན་དུ་ཉར་མི་ནུས་པར་ཕྱག་དཔེ་གཞན་ལ་བསྐྱལ་དགོས་པ་སོགས་ཀྱི་དཀའ་རྙོག་མང་པོ་བྱུང་ཡོད། གང་འདྲ་བྱུང་འདུག་གམ། ཤུགས་ལྡན་གྱིས་ཆོས་བརྒྱུད་ཕན་ཚུན་བར་ཕྱོགས་རིས་མེད་པར་བསམ་པ་རྣམ་དག་གིས་མཛའ་མཐུན་གོང་སྤེལ་གཏོང་བར་འགོག་རྐྱེན་ཆེན་པོ་བཟོས་ཡོད། ཟོང་རིན་པོ་ཆེ་སྐུ་གོང་མས་དོལ་རྒྱལ་བསྟེན་གསོལ་ཤུགས་ཆེ་གནང་ནས་ཁྱབ་སྤེལ་གནང་གི་ཡོད།
ཕྱི་ལོ་༢༠༠༦ ཟླ་བ་༣ ཚེས་༢༧ ཉིན་༸སྤྱི་ནོར་གོང་ས་༸སྐྱབས་མགོན་ཆེན་པོ་མཆོག་ནས་དཔྱིས་ཆོས་ཆེན་མོའི་སྐབས་གཞིས་ནས་འབྱོར་བའི་བོད་རིགས་སྤུན་ཟླ་གཙོ་བོར་གྱུར་བའི་བོད་རིགས་སོགས་ཆོས་ཞུ་བར་དོལ་རྒྱལ་གྱི་སྐོར་བཀའ་སློབ།
ད་ལྟ་འདིར་ཡོད་པའི་ཟོང་རིན་པོ་ཆེའི་ཡང་སྲིད་ནས་ལེགས་ཉེས་འབྱེད་པའི་རྣམ་དཔྱོད་བེད་སྤྱོད་བྱས་ཏེ་འཕྲལ་ཕུགས་ཀྱི་ཁེ་གྱོང་དང༌། བསྟན་སྲིད་སྤྱིའི་དོན་གྱི་གདམ་ག་མ་ནོར་བ་དགོངས་པར་འཁོར་ནས་ལག་ལེན་མ་ནོར་བར་གནང་བཞིན་ཡོད། དེ་རིང་མང་ཚོགས་འདུ་འཛོམས་འདིའི་ཐོག་རིན་པོ་ཆེས་ལམ་ཡང་དག་པར་ཕེབས་པར་འགྲིགས་འདུག འཐུས་འདུག་ཅེས་ལེགས་གསོ་དབུགས་དབྱུང་དང༌། རྗེས་སུ་ཡི་རངས་ཞུ་ཆོག་པ་ཡིན།
རང་རེ་གངས་ཅན་པ་ད་ལྟའི་དུས་སུ་གཞིས་དང་བྱེས་གཉིས་སུ་གནས་ཡོད། བོད་ནས་འབྱོར་བ་ཚོ་རིམ་པས་བོད་དུ་རང་གི་ལུང་པར་དགའ་བཞིན་སྤྲོ་བཞིན་ངང་ལོག་འགྲོ་དགོས་པ་ཡིན་ཡང༌། རང་གི་ལུང་པར་རང་དབང་བྲལ་ཏེ་ཡོད་པ་དེར་ལོག་རྒྱུར་དགའ་སྣང་མེད། ད་ལྟའི་གནས་སྐབས་སུ་ཚང་མ་ཡིད་སྐྱོ་བའི་གནས་སྟངས་ཤིག་ཡོད། འོན་ཀྱང་རང་རེ་རིང་པོར་མ་ཐོགས་པར་གཞིས་བྱེས་མཉམ་འཛོམས་ཏན་ཏན་ཡོང་རྒྱུར་ངོས་ནས་སྨོན་ལམ་རྒྱག་གི་ཡོད་ལ། ཁྱེད་རང་ཚོ་ཚང་མ་སེམས་སྐྱིད་པོའི་ངང་རང་རང་གནས་ཡུལ་དུ་ཕྱིར་ལོག་བྱེད་དགོས། ཚང་མར་བཀྲ་ཤིས་བདེ་ལེགས་ཡོད། ཅེས་བཀའ་སྩལ།། །།


text:
མིང་དངོས་ལ་རྒྱལ་ལོ་ཚེ་རིང་ཟེར། (འབའ་སྨད་རྒྱལ་ལོ་ཚེ་རིང་།)ཡུལ་མདོ་སྨད་འབའ་རྫོང་འབའ་སྨད་ཀྱི་ཝ་དཀར་སྡེ་བར་སྐྱེས། ནུབ་བྱང་མི་རིགས་སློབ་ཆེན་དང་ལུའུ་ཞུན་རྩོམ་རིག་སློབ་གླིང་ནས་སློབ་གཉེར་མཛད།2015ལོའི་བོད་ལྗོངས་སློབ་ཆེན་གྱི་རྩོམ་རིག་རབ་འབྱམས་པའི་བསླབ་གནས་ལ་འབད་བཞིན་ཡོད།
དང་པོ། སྙན་ངག
“རྒྱུན་དུ་འཚོ་བའི་ཁྲོད་དུ། ཧ་ཅང་མཛེས་སྡུག་གི་ཉམས་སྟེར་པའི་ཚིག་ཅི་རིགས་ཤིག་ཡིན་ཕྱིན། མི་རྣམས་ཀྱིས་དེ་ལ་སྙན་ངག་ཟེར། སྙན་ཞིང་འཇེབས་པའི་ཚིག་སྦྱོར་ནི་སྙན་ངག་གི་སྐད་ཆ་དང་། བླ་ན་མེད་པའི་ཕུགས་བསམ་ནི་སྙན་ངག་གི་ཕུགས་བསམ་དུ་འགྱུར་ལ། བདེ་སྐྱིད་ཀྱི་འཚོ་བ་ནི་སྙན་ངག་གི་འཚོ་བ་དུ་འགྱུར། མཛེས་སྡུག་གི་ཡུལ་ཁམས་དེ་ཡང་སྙན་ངག་གི་ཡུལ་ཁམས་སུ་འགྱུར་ངེས།
ནམ་རྒྱུན་ང་ཚོས་འདི་ལྟ་བུའི་སྐད་ཆ་ཞིག་ཐོས་སྲིད་དེ།‘ཨེ་མ། ཅི་འདྲའི་མཛེས་པ་ལ་ཨང་། སྙན་ངག་ལྟ་བུའི་ཡིད་འཕྲོག་པ་ཞིག་རེད།’ནམ་རྒྱུན་ང་ཚོའི་འདི་ལྟ་བུ་ཞིག་ཐོས་སྲིད་དེ། ‘སྙན་ངག་ལྟ་བུའི་མཛེས་སྡུག་ལྡན་པ་ཞིག་རེད་ཨང་། མཛེས་སྡུག་དེས་མི་སེམས་བཟི་རུ་འཇུག་ཐུབ’དེ་ལྟ་བུའི་བག་ཆགས་ཤིག་མི་རྣམས་ལ་སྔ་མོ་ནས་གྲུ བ་འདུག་ཅིང་། ཆེས་མཛེས་པའི་བྱ་དངོས་དག་ནི་སྙན་ངག་ཏུ་འགྱུར་ལ་ཆེས་མཛེས་པའི་འཚོ་བ་དེ་ཡང་སྙན་ངག་གིས་མཚོན་ཐུབ་པ་ཡིན།”oཞེས་གསུངས་པ་བཞིན་སྙན་ངག་ནི་མི་རྣམས་ཀྱི་བསམ་པའི་འདུ་ཤེས་སུ་ཧ་ཅང་མཛེས་སྡུག་ལྡན་ཞིང་ཡིད་འཕྲོག་པ། སེམས་ཁམས་ཀྱི་སྨན་མཆོག་ཅིག་ཏུ་ངོས་འཛིན་གནང་ཡོད་ཅིང་། སྙན་ངག་ནི་རྩོམ་རིག་གི་ཏོག་ལྟ་བུ་ཞིག་ལ་ངོས་འཛིན་ཚུལ་དེ་ལ་ཡང་རང་ཉིད་ཀྱང་མོས་མཐུན་ཡོད། དེ་ལྟར། ང་མི་སྒེར་གྱིས་དེ་ལ་གཅེས་སྤྲས་དང་སློབ་སྦྱོང་། དུས་མི་འདྲ་བ་ལ་མཚོན་ཐབས་མི་འདྲ་བའི་གསར་རྩོམ་བྱེད་ངེས། དེས་མི་མང་པོ་ལ་བག་ཆགས་ཆེན་པོ་ཞིག་ཐེབས་མི་སྲིད་ནའང་རང་སེམས་ཉིན་རེར་་བྱེ་ཐང་དུ་འགྱུར་བཞིན་པའི་སེམས་ཁམས་འདི་སྐྱོབ་ཐུབ་པར་ཡིད་ཆེས་ཀྱིས་སྙན་ངག་གསར་རྩོམ་བྱ་རྒྱུ་དེ་ནི་ང་ཡི་མི་ཚེའི་སྟེང་གི་སྤྲོ་སྣང་ལྡན་པའི་ལས་ཀ་ཞིག་ཏུ་གྲུབ་ཡོད། སྤྱིར་ན་སྙན་ངག་གིས་མི་རིགས་དང་རྒྱལ་ཁབ། སྐྱེས་བུ་སྒེར་རེ་རེ་སྐྱོབ་དཀའ་མོད། ཡིན་ནའང་། སྙན་ངག་གིས་ཉིན་རེར་བྱེད་ཐང་དུ་འགྱུར་བཞིན་པའི་མི་རྣམས་ཀྱི་སེམས་ཁམས་དེ་སྐྱོབ་པར་སླ། ཞེས་གསུངས་པ་ནང་བཞིན་སྙན་ངག་གི་དགེ་མཚན་དུ་མཐོང་། སྙན་ངག་ནི་རྩོམ་ལུས་ཀུན་གྱི་ཏོག་ལྟ་བུ་དང་ས་སྟེང་འདིའི་རིན་ཆེན་རྣམ་གསུམ་གྱི་གྲས་སུ་བགྲངས་ཡོད་ཅིང་། སྙན་ངག་པ་ཡི་དམ་ཚེ་རིང་ལགས་ཀྱིས"སྙན་ངག་ནི་གཡོ་སྒྱུ་དང་མ་འདྲེས་པའི་བདེན་ཚིག་ཅིག་སྟེ། ཨ་མའི་སེམས་གཏིང་ནས་ཐོན་པའི་བུ་ཕྲུག་བསྙོད་གླུ་ལྟར་བརྩེ་མདངས་ལྡན་ཞིང་། བུ་ཕྲུག་རྣམས་ཀྱི་སྙིང་ཁོང་ནས་ཐོན་པའི་རེ་སྨོན་ལྟར་ཡག་ཡོག་མེད་པ་ཡིན། སྙན་ངག་ནི་ཚུགས་ཐུབ་བརྟན་ཆགས་ཤིག་སྟེ། རང་གིས་མིའི་རིགས་ཀྱི་རྗེས་སུ་སྙེག་པའི་རྣམ་ཤེས་དང་། མིའི་རིགས་ཀྱི་སེམས་ཁམས་སྙོམས་པར་བྱེད་པའི་སྲོག་རྩ་ལྟ་བུ་ཡིན། ཞེས་ཚད་མཐོའི་གདེང་འཇོག་ཅིག་གསུངས་པ་ཇི་བཞིན་ནོ། །
དེ་བཞིན་སྙན་ངག་ལ་མི་སོ་སོས་གོ་བ་ལེན་སྟངས་འདྲ་མིན་དང་མཚན་ཉིད་འཇོག་སྟངས་འདྲ་མིན། འབྲི་སྟངས་འདྲ་མིན་ཡོད་པ་ཆོས་ཉིད་དུ་གྲུབ། ང་ལ་མཚོན་ན་སྙན་ངག་གོ་སླ་བ་ཅན་ལ་མོས་པར་མ་ཟད་གོ་དཀའ་བ་ཅན་ལའང་མོས། རྒྱུ་མཚན་ནི་གོ་སླ་བའི་རིགས་ཀྱི་ནང་དུ་གོ་དཀའ་བ་ཅན་ཡོད་ལ། གོ་དཀའ་བ་ཅན་གྱི་རིགས་སུ་གོ་སླ་བ་ཅན་ཡང་ཡོད། གོ་སླ་བ་དང་གོ་དཀའ་བ་ཅན་གང་ཡིན་རུང་རང་ཉིད་སྙན་ངག་གི་ཁམས་དེ་ལ་ཞུགས་ཐུབ་པ་དང་ཞུགས་ཐུབ་པའི་འཇོན་ནུས་ཤིག་ལྡན་ཕྱིར་དེས་ང་ལ་ཚོར་བ་སྣ་ཚོགས་དང་སྟེར་པ། མཐོང་རྒྱ་ཇེ་ཡངས་སུ་གཏོང་བ། དོགས་པ་སེལ་པ། བློ་སྐྱེད་ཡར་སྐུལ་སོགས་ཀྱི་ཤེས་བྱ་ཅི་རིགས་སྦྱིན་ཐུབ། གལ་སྲིད་དེ་ལྟ་བུའི་ནུས་པ་ཞིག་མི་སྟེར་ཚེ་ངས་རང་ཉིད་ཤེས་ཡོན་དང་ལྡན་པའི་ཀློག་པ་པོ་ཡག་པོ་ཞིག་ལ་ངོས་བཟུང་མེད། སྙན་ངག་ཅིག་ལ་གོ་བ་ཡག་པོ་ཞིག་ལེན་ཐུབ་དགོས་ཚེ་དང་པོ་ཆ་རྐྱེན་ཞིག་དགོས་པ་ནི་རང་ཉིད་ལ་དེ་གོ་བ་ལེན་བྱེད་ཀྱི་ཤེས་ཡོན་ཞིག་དགོས། གལ་སྲིད་ཤེས་ཡོན་དེ་མེད་ཚེ་སྙན་ངག་དེ་ཁྱེད་དང་བར་ཐག་ཆོད་སྲིད་པས། ཁྱེད་ཀྱིས་སྙན་ངག་དེ་ལ་འོས་མིན་གྱི་སྐད་ཆ་དང་དམའ་ཡང་འབེབ་སྲིད། ཤེས་ཡོན་དེ་ཡང་སྣ་གཅིག་ལ་ནང་བྱན་ཆུད་པ་དེ་འདྲ་ཡིན་མི་རུང་། སྣ་གཅིག་ཅན་གྱི་ཤེས་ཡོན་དེས་སྙན་ངག་གི་མཚོན་ཐབས་སྣ་ཚོགས་ལ་གོ་བ་ཡག་པོ་ཞིག་ལེན་མི་ཐུབ་པ་སོ། ། རྩོམ་རིག་གི་ཤེས་བྱ་མ་ཟད་གཞན་རིག་ཚན་གཞན་དང་གཞན་ལ་བལྟ་རྒྱ་ཐོས་རྒྱ་ཡོད་མཁན་ཞིག་ལ་མཚོན་ན་མཚོན་ཐབས་སྣ་ཚོགས་ཅན་ཡིན་ཡང་སྙན་ངག་དེ་ལ་གོ་བ་བླང་རྒྱུར་དཀའ་ཁག་མེད། དེ་བས། ངས་ནམ་རྒྱུན་རྩོམ་རིག་ཕུད་རིག་ཚན་སྣ་གཞན་དང་གཞན་ལ་འབྲེལ་འདྲིས་བྱེད་བཞིན་ཡོད། དེ་ནི་རང་ཉིད་ཚད་ལྡན་གྱི་སྙན་ངག་ཀློག་པ་པོ་ཞིག་ལ་འགྱུར་རྒྱུའི་གོ་རིམ་དུ་རློམ་ཡོད།
སྙན་ངག་ནི་མ་གཞི་ནས་རབ་རིབ་མག་མོག་ཅིག་ཡིན་དགོས་ཏེ། མིའི་ཚོར་བ་དང་སེམས་འགྱུ་ནི་མ་གཞི་ནས་མངོན་ཏུ་མེད་པ་དང་རེག་ཏུ་མེད་པའི་རབ་རིབ་མག་མོག་ཅིག་ཡིན་པས་སོ། ། མི་ཡིས་བྲིས་བྲིས་ཐམས་ཅད་སྙན་ངག་ཏུ་བརྩི་མི་ཐུབ་ལ་སྙན་ངག་ཅིག་ཡིན་མིན་དང་བློར་འབབ་མིན་དེ་གང་ལ་ཐུག་ཡོད་ཟེར་ན་མཛེས་པའི་ཉམས་ཡོད་མེད་ཅིག་ལ་འབྲེལ་ཡོད། ཧྥ་རན་སིའི་སྙན་ངག་པ་ཝ་ལེ་རིསpaulvaleryརྩོམ་རིག་གི་སྐད་ཆ་དང་རྩོམ་རིག་མ་ཡིན་པའི་སྐད་ཆའི་ཁྱད་པར་ནི་བྲོ་འཁྲབ་པ་དང་ལམ་དུ་འགྲོ་བ་གཉིས་ཀྱི་ཁྱད་པར་སྟེ། སྔ་མ་ནི་མཛེས་དཔྱོད་ཅན་དང་ཕྱི་མ་ནི་དངོས་སྤྱོད་ཅན་ཡིན་ནོ། ། ཟེར་པ་ལྟར་ཚིག་སྦྱོར། ནང་དོན། དབྱངས་འགྲོས། བརྗོད་བྱ། ཐབས་རྩལ། མཛེས་པའི་ཉམས་བཅས་ཁྱད་པར་ཅན་ཡོད་མེད་དང་། ཉམས་དེས་མི་ཡི་ཡིད་འགུག་ཐུབ་མེད་ཅིག་ལ་འབྲེལ་ཡོད།
དེང་སང་བཤད་རྒྱུན་འདི་འདྲ་ཞིག་ཡོད་དེ། མི་རིགས་ཤིག་ལ་རྩོམ་རིག་དར་ཡོད་མེད་དང་ཡང་ན་མི་རིགས་ཤིག་གི་རྩོམ་རིག་གི་ཆུ་ཚད་ཟབ་མིན་དེ་བརྩམས་སྒྲུང་གི་ངོས་ནས་བལྟ་དགོས་ཞེས་པར་ང་རང་ཆེར་མི་འཐད། སྤྱིར་བཏང་སྙན་ངག་དང་བརྩམས་སྒྲུང་གཉིས་ལ་ཡིག་འབྲུ་རིང་ཐུང་དང་སྒྲིག་གཞི། མི་སྣ་བཀོད་སྒྲིག བྱུང་རིམ་སོགས་ཀྱི་ངོས་ནས་བརྩམས་སྒྲུང་དང་སྙན་ངག་གཉིས་བསྡུར་ན་བརྩམས་སྒྲུང་བྲི་བར་དཀའ་ངལ་འདུག དེ་བཞིན་སྙན་ངག་ཐུང་ངུ་ཞིག་རྩོམ་པ་དེ་ཡང་བཟོ་སྐྲུན་རྒྱ་ཆེན་པོ་ཞིག་ཡིན་པས་དེ་ལ་ཡང་དེ་ཚོད་ཀྱི་དཀའ་ངལ་མང་པོ་ཞིག་ཡོད། ཡིན་ཡང་མི་རིགས་ཤིག་གི་རྩོམ་རིག་གི་ཆུ་ཚད་ཟབ་མིན་དང་ཆུ་ཚད་དེ་བརྩམས་སྒྲུང་གིས་མཚོན་ཟེར་ན་དེ་ལ་ཆེར་མི་འཐད་དེ། སྙན་ངག་ལ་མཚོན་ན་འབྲི་དུས་བརྩམས་སྒྲུང་ལྟར་བཟོ་བཀོད་རྒྱ་ཆེན་པོ་ཞིག་འཐེན་མི་དགོས་ནའང་ནང་དོན་ཟབ་ཚད་དང་མཐོ་ཚད། ཡངས་ཚད་ནི་ཡོད་དོ། ། དཔེར་ན་བརྩམས་སྒྲུང་ཞིག་ལ་མཚོན་ན་ཡིག་འབྲུ་མང་བ། མི་སྣ་མང་བ། བྱུང་རིམ་ཀྱག་ཀྱོག་ཇི་ལྟར་ལྡན་ཡང་ནང་དོན་གྱི་ཐད་ཟབ་ཚད། མཐོ་ཚད་ཡངས་ཚད་ཅིག་མེད་ཚེ་བཀོད་པ་ཇི་ལྟར་རྒྱ་ཆེ་རུང་དེ་ནི་མི་རིགས་ཤིག་གི་རྩོམ་རིག་གི་ཚད་འཇལ་བྱེད་དུ་འཇོག་དགོས་ན་དོན་ལ་མ་བསྟུན་པ་ཞིག་འདོད་དོ། ། སྙན་ངག་ལ་མཚོན་ན་ཚོར་བ་སྐྱེན་པོ་ཞིག་བྱུང་མ་ཐག་ཐད་ཀར་དུ་བྲིས་ཆོག་ལ་བརྩམས་སྒྲུང་ལྟར་བཀོད་པ་རྒྱ་ཆེན་པོ་ཞིག་འཐེན་མི་དགོས་ནའང་སྙན་ངག་ཐུང་ཐུང་ཞིག་ལ་དོན་གྱི་ཟབ་ཚད་དང་ཡངས་ཚད། མཐོ་ཚད་ཆེར་ལྡན་ན་མི་རིགས་ཤིག་གི་རྩོམ་རིག་གི་ཚད་མཇལ་བྱེད་དུ་བཞག་ཆོག རྩོམ་རིག་གི་ལུས་གང་དང་ཅི་ཡིན་རུང་རང་རང་ལ་ཁྱད་ཆོས་དང་དགེ་མཚན་ཡོད་པ། ནུས་པ་འདྲ་མིན་ཡོད་པས་མཐའ་གཅིག་ཏུ་རྩོམ་ལུས་བྱེ་བྲག་ཅིག་གིས་མི་རིགས་ཤིག་ལ་རྩོམ་རིག་དར་ཡོད་མེད་དང་མི་རིགས་དེའི་རྩོམ་རིག་གི་ཆུ་ཚད་ཟབ་མིན་དེ་སྣ་གཅིག་གི་ངོས་ནས་གོ་བ་བླངས་ན་མི་མཐུན།
སྙན་ངག་འབྲི་མཁན་དང་བརྩམས་སྒྲུང་འབྲི་མཁན་གཉིས་ཀྱི་སེམས་ཁམས་སམ་རྟོགས་པ་མཐོ་མིན། ཚོར་བ་སྐྱེན་པོ་ཡིན་མིན་ལ་དབྱེ་ཞིབ་ཅིག་བྱས་ཚེ་སྙན་ངག་འབྲི་མཁན་ཞིག་ལ་བརྗོད་བྱ་ཡག་པོ་ཞིག་དང་རིག་གནས་ཀྱི་ཆུ་ཚད་ཕྱུག་མཁན་ཞིག་ཡིན་ཚེ་སྤྱིར་བཏང་བརྩམས་སྒྲུང་ཞིག་འབྲི་བ་ལ་དཀའ་ངལ་ཆེར་མི་འདུག དེ་ཙམ་མ་ཟད་སྙན་ངག་འབྲི་མཁན་ཚོས་རྩོམ་རིག་གི་སྐོར་གྱི་བགྲོ་གླེང་བྱེད་དུས་སྙན་ངག་ཙམ་མ་ཟད་བརྩམས་སྒྲུང་ཐད་དུ་བགྲོ་གླེང་བྱེད་པ་དེ་ཡང་རྒྱུན་ལྡན་ཞིག་ཏུ་ཆགས་ཡོད། ད་དུང་བརྩམས་སྒྲུང་སྐོར་ལ་དཔྱད་རྩོམ་འབྲི་མཁན་ཡང་མཐོང་རྒྱུ་འདུག ཡིན་ཡང་བརྩམས་སྒྲུང་འབྲི་མཁན་ཚོས་དེང་རབས་སྙན་ངག་གསར་པ་ཞིག་འབྲི་དགོས་ཚེ་དངོས་གནས་དཀའ་ལས་ཡོད། གལ་སྲིད་བྲིས་པའི་དབང་དུ་བཏང་ཡང་དེ་ནི་དམའ་འབྲིང་དང་མཐོ་འབྲིང་སློབ་མ་ཞིག་གི་རྩོམ་རྩལ་དང་ཁྱད་པར་ཆེར་མེད་ཅིང་། གཞན་སྙན་ངག་གི་སྐོར་བགྲོ་གླེང་དང་དཔྱད་རྩོམ་འབྲི་བ་ནི་ཤིན་ཏུ་ཉུང་། ཁོ་ཚོས་དེང་རབས་སྙན་ངག་གསར་པའི་སྐོར་བགྲོ་གླེང་བྱེད་པའམ་ཡང་ན་དེའི་སྐོར་གྱི་དྲི་བ་འདྲི་དུས་ལན་དུ་གོ་རྒྱུ་མི་འདུག་ཅེས་སྐད་ཆ་སྒྱིད་ལུག་ཅན་མ་གཏོགས་གསར་པ་ཞིག་བཤད་རྒྱུ་མི་འདུག་ཅེས་སྨྲས་ཆོག སྣང་ཚུལ་འདི་ནི་ངས་ཉམས་མྱོང་དང་རྒྱུས་ལོན་ལ་གཞིར་བཅས་ཏེ་ཕྱི་ནང་གི་མྱོང་བ་ངོ་མ་ཞིག་ཡིན་པ་ལས་རང་གིས་ཚོད་དཔག་བྱས་པ་ཁོ་ན་མིན་ནོ། །
“སྤྱིར་རྩོམ་རིག་ནི་མི་གཞན་ལ་བག་ཆགས་བསྒོ་བའི་ཕྱིར་དུ་ཡིན་ལ། མི་གཞན་པའི་བསམ་བློ་དང་བྱ་སྤྱོད་ལ་ཁ་ལོ་བསྒྱུར་བའི་ཆེད་དུ་ཡིན་པར་མ་ཟད། སྤྱི་ཚོགས་འཕེལ་རྒྱས་ཀྱི་ཁ་ཕྱོགས་ལ་ལམ་སྟོན་གྱི་ཆེད་དུའང་ཡིན་པས། རང་མོས་སྙན་ངག་ལས་བསྟན་པའི་གནས་ལུགས་ནི་ནམ་ཡང་དྲང་བདེན་གྱི་ཀློང་ནས་འཚོལ་དགོས། གལ་སྲིད་སྙན་ངག་ལས་བསྟན་པའི་གནས་ལུགས་དྲང་བོ་མིན་ཚེ། མི་ལ་ཡར་སྐྱེད་དང་སྐུལ་སློང་གི་ནུས་པ་ལྟ་ཅི། ཐ་ན་མི་རབས་ཤིག་ལོ་རྒྱུས་ཀྱི་སྟེགས་བུ་ལས་གཡང་སར་ལྷུང་བའི་ཉེན་ཁའང་ཡོད་སྲིད” πཔ་ལྟར། སྙན་ངག་འབྲི་བ་དེ་ནི་གནས་སྐབས་ཙམ་གྱི་ཚོར་བ་ཁོ་ནར་ཁེན་མི་རུང་བར་སྙན་ངག་གི་ཚོར་བ་དེ་ནི་ཤེས་ཡོན་དང་ལྡན་པ་ཞིག་ཡིན་དགོས། ཤེས་ཡོན་ཇི་ལྟར་ཕྱུག་ན་སྙན་ངག་གིས་མཚོན་པའི་དོན་དེ་ཡང་ཟབ་ཚད་དང་ལྡན་པ་ཞིག་ཏུ་འགྱུར་ཐུབ།“སྙན་ངག་གི་ནང་དོན་དེ་འཚོ་བ་དངོས་སྙན་ངག་ཅན་དུ་བསྒྱུར་ཏེ། སྙན་ངག་གི་དོན་དང་ཉམས་ཀྱིས་བྱ་དངོས་ཡོད་དོ་ཅོག་མཛེས་པར་བསྒྱུར་པ་དང་། སྙན་ངག་གིས་མཚོན་པའི་དངོས་ཡོད་བྱ་དངོས་སྟེང་སྙན་ངག་པའི་ཤུགས་དྲག་པའི་རང་ངོས་ཀྱི་ཚོན་མདངས་བསྒོས་ཡོད་པ་རེད། སྙན་ངག་ནི་འཚོ་བའི་ཁྲོད་ཀྱི་སྐད་ཆ་དང་ཁྱད་པར་ཆེ་སྟེ། མིང་དང་ཚིག་ཟློས་པ་སྐོར་བ་སོགས་མང་པོ་བྱུང” pལུང་ཚིག་འདི་འདིར་འཚམ་མིན་མི་ཤེས་མོད། གང་ལྟར་འདི་ལྟ་བུའི་རྒྱུན་ཤེས་ཀྱི་རིགས་ལ་སྔར་བས་དོ་སྣང་དང་གཙིགས་ཆེན་བྱ་རྒྱུ་དེ་ཡང་དེང་གི་སྐབས་འདིར་གལ་ཆེན་ཞིག་ཏུ་མཐོང་། དེང་སང་སྙན་ངག་ལ་མཚོན་ན་ཡང་སྤྱི་སྐད་ཀྱི་ལམ་དུ་ཞུགས་སོང་བ་ལྟ་བུའི་གནས་ཚུལ་འདུག སྤྱིར་རྩོམ་རིག་ནི་སྤྱི་མཚན་པ་ཞིག་བྱེད་མི་རུང་ལ་རང་མཚན་པ་ཞིག་ཡིན་དགོས། དེ་ཡང་རྒྱན་དང་རི་མོ་ཕྲ་ན་ཡག་ཟེར་པ་ལྟར་རྩོམ་རིག་གི་སྐད་ཆ་ནི་རགས་མི་རུང་བར་ནམ་ཡང་ཞིབ་ཆ་ཐོན་རྒྱུ་དེ་གལ། དཔེར་ན་མའོ་ཡན་གྱི་སྒྲུང་གཏམ་དུ་ཀའོ་རྨིས་ས་ཆའི་ཡུལ་ལུང་ཕལ་སྐད་ཤིན་ཏུ་མང་པོ་བཀོལ་ཡོད་པ་དེས། སྒྲུང་གཏམ་དེའི་ཁྲོད་ཀྱི་མི་སྣའི་སྣང་བརྙན་བཞེངས་སྐྲུན་ལ་ནུས་པ་མི་ཆུང་བ་བཏོན་ཡོད་པ་ལྟ་བུས་མཚོན། རྩོམ་རིག་བརྩམས་ཆོས་གང་དེའི་སྒྱུ་རྩལ་གྱི་རིན་ཐང་གོང་དུ་བསྟད་པར་གྱུར། ཡུལ་ལུང་ཕལ་སྐད་ཁྲོད་ན་ཡུལ་གང་དང་གང་དེའི་ཐུན་མིན་གྱི་ཤེས་རིག་གི་ས་བོན་ཡུལ་གྲུ་གཞན་དང་མི་འདྲ་བའི་ཆ་མང་པོ་ཕུགས་སུ་ཉར་ཡོད་པས། ཡུལ་ཁམས་རིག་གནས་ཀྱི་བདེན་དགེ་མཛེས་ཁྱད་པར་ཅན་མངོན་དགོས་ན། ཡུལ་སྐད་ཕལ་སྐད་ཐ་ན་གྲོང་ཚིག་གི་རིགས་ཀྱང་འོས་འཚམས་ཀྱིས་བཀོལ་མཁས་དགོས་པར་འདོད།
སྤྱིར་ན་སྙན་ངག་ནི་རྙོག་དྲ་ཅན་ཞིག་རེད། ལྷག་ཏུ་དེང་སང་གི་བབ་ལ་བརྟགས་ན་རང་རེའི་ལོ་གཞོན་རྣམས་ཀྱི་སྙན་ངག་ནི་དེ་ལྟ་བུ་ཞིག་རེད། རྒྱུ་མཚན། བོད་ཀྱི་སྙན་ངག་པ་དང་ཀློག་པ་པོ། དཔྱད་བརྗོད་པ ། རྩོམ་སྒྲིག་པ་མང་པོ་ཞིག་གི་ཆུ་ཚད་དམའ་བས་སྙན་ངག་ནི་རྙོག་དྲ་ཅན་ཞིག་ཏུ་བཟོས་ཡོད་པ་དེའོ། ། ཡིན་ཡང་རེ་ཞིག་སྙན་ངག་སྐོར་གྱི་བཤད་མཚམས་བསྐྱུར་ཏེ་མས་སུ་སྙན་ངག་པའི་སྐོར་བགྲོ་གླེང་བྱེད་འདོད་པ་ལ།
གཉིས་པ། སྙན་ངག་པ།
སྙན་ངག་པ་ཟེར་བ་དེ་གཞན་གྱིས་རེད་ཅེས་ན་དེ་ལྟར་དུ་གྲུབ་ཐུབ་པ་ཞིག་མིན་ལ། སྙན་ངག་པ་ཞེས་པ་སུ་ཞིག་གིས་བྱུང་རྒྱལ་དུ་སྦྱར་ཆོག་པ་ཞིག་ཀྱང་གཏན་ནས་མ་རེད། བདག་ཉིད་བདག་གིས་ཆེ་བསྟོད་ཀྱིས་གདགས་སུ་རུང་བ་ཞིག་ཀྱང་མིན། (ལོ་གཞོན་རྣམས་ལ་བཤད་པ་ཡིན)གལ་སྲིད་རང་ཉིད་སྙན་ངག་པ་ཞིག་ཏུ་འདོད་ཚེ་དེ་ནི་ཚོར་བ་ཞིག་རེད། རྒྱུ་མཚན། རང་ཉིད་ཚུད་པའི་དེང་སང་གི་སྙན་ངག་འབྲི་མཁན་མང་པོའི་ཤེས་བྱའི་ཆུ་ཚད་ཞན་པས་སྙན་ངག་གི་རིན་ཐང་། བསམ་བློ་དེ་ཡང་མཐོ་རྒྱགས་དམའ་རྒྱགས་ཆེ་བས་མིང་དེ་གཏན་ཆགས་ཀྱི་ངོས་ནས་གྲུབ་ཐུབ་པ་ཞིག་མ་རེད། གཏན་ཆགས་ཀྱིས་འགྲུབ་རྒྱུ་དེ་དེང་སང་གི་གནས་བབ་ལ་གཞིགས་ན་དངོས་གནས་དཀའ།
དེང་སང་ལྟར་ན། སྙན་ངག་པ་ཟེར་བའི་མིང་དེ་གང་འདོད་དུ་སྤྱོད་ཀྱིན་མཆིས། དེ་ནི་སྣང་ཚུལ་ཡག་པོ་ཞིག་ཏུ་མི་འདོད་དེ། ལྡོག་སྟེ་ལོ་ཆུང་རྣམས་ལ་ངན་པ་ལང་ཤོར་དུ་གཏོང་བྱེད་ཅིག་ཏུ་འདོད། རྒྱའི་རྩོམ་པ་པོ་ཀྲའོ་ལིས་ཧོང(赵丽宏)གིས“རྩོམ་པ་པོ་དག་ནི་བློ་དང་རིག་པ་རྩེ་རུ་སོན་ལ་བདེ་སྡུག་གི་འཚོ་བ་མང་དུ་བརྒྱུད་དེ་བློ་དང་རྟོགས་པ་མཐོ་ས་ཞིག་ནས་མི་ཚེ་ལ་ལྟ་ལ། བསམ་བློ་ནི་གཏིང་ཟབ་ཅིང་བརྩེ་དུང་ཕུན་སུམ་ཚོགས་པ། ཤེས་ཡོན་མཐོ་ཞིང་འཆར་རྟོག་གི་ནུས་པ་གཞན་ལས་ལྷག་པ་ཞིག” ς ཅེས་གསུངས་པ་དང་། སྙན་ངག་འབྲི་མཁན་དེས་མཚམས་མེད་པར་སྙན་ངག་རྩོམ་ཐུབ་པ། དེ་དང་བསྟུན་ཏེ་རྩོམ་རིག་གཞུང་ལུགས་ལ་མཁྱེན་རྒྱ་ཡངས་པ། ཤེས་ཡོན་གྱིས་ཕྱུག་པ་ཞིག་མ་མཐའ་ཡང་ཡིན་དགོས། དེ་ལྟར་མིན་ཚེ་ཡིག་རྨོངས་པའི་ཁྲོད་ཁ་བདེ་ཅན་རྣམས་ཀྱི་ངག་ཏུའང་སྙན་ངག་རྩོམ་ཤེས་པས་ཕྱིར། དེང་དུས་མི་མང་པོ་ཞིག་གིས་སྙན་ངག་ནི་མིག་རྡེབ་རྡེབ་དང་སྙན་ངག་པ་ཅེས་པའི་མིང་དེ་རྩེད་ཆས་བྱེད་བཞིན་ཡོད་པས་ལོ་ཆུང་རྣམས་ངན་པ་ལང་ཤོར་དུ་གཏོང་བྱེད་ཅིག་དང་། སྙན་ངག་གི་མདུན་ལམ་སྔར་ལས་མག་མོག་གཏོང་བྱེད་ཅིག་ལས་མ་འདས་སོ། ། “རྩོམ་པ་པོ་ནི་སྤྱི་ཚོགས་དང་མི་ལ་ཞིབ་འཇུག་བྱེད་མཁན་དང་། སྐད་རིགས་དང་ཡི་གེ སྤྱི་ཚོགས་ཚན་རིག་དང་རང་བྱུང་ཚན་རིག་ཐད་ཀྱི་ཤེས་བྱ་བློ་ལ་འདྲིས་པ། རིག་པའི་གཞུང་ལུགས་ཀྱི་ཆུ་ཚད་དང་། རྟོག་ཞིབ། ལག་ལེན་གྱི་བློ་སྦྱོང་ཡོད་པ་ཞིག་ཡིན་དགོས” σཞེས་གསུངས་ཤིང་། སྐུ་ཞབས་ཨ་བུ་ལགས་ཀྱིས“སྙན་ངག་འདི་འབྲི་བདེ་བའི་དབང་གིས་སམ། ཡང་ན་གནས་བབ་དམིགས་བསལ་པའི་རྐྱེན་གྱིས། ང་ཚོའི་སྙན་ངག་གསར་རྩོམ་གྱི་ཆུ་ཚད་དེ་ཕྱི་ལྡིར་ནང་སྟོང་གི་ཚུལ་དུ་ལུས་ཡོད་པར་མངོན། སྙན་ངག་འབྲི་མཁན་ཕལ་མོ་ཆེའི་བོད་ཡིག་གི་རྨང་གཞི་ཞན་ཞིང་། སྙན་ངག་གི་བློ་སྦྱོང་དམན། རང་འདོད་དུ་བྲིས་པ་ཐམས་ཅད་སྙན་རྩོམ་དུ་རློམ་མཁན་ཡང་ཤིན་ཏུ་མང་། དེ་བས། སྙན་ངག་པའི་ཆོ་ལོ་རེག་མཁན་ས་ཁྱབ་རྡོ་ཁྱབ་ཏུ་གྱུར་པའི་གནས་ཚུལ་བྱུང་འདུག་པའང་ཆོས་ཉིད་དུ་གྲུབ་ཅིང་། སྙན་ངག་འབྲི་བ་ནི་ཆེ་མ་ཆུང་གསུམ་གྱི་ལོངས་སྤྱོད་དམིགས་བསལ་བ་ཞིག་ཏུ་སྣང་། སྤྱིར་བཏང་། ཀུན་སློང་གཙང་མ་ཞིག་དང་བསམ་པ་བཟང་པོ་ཞིག ཀུན་སྤྱོད་གཙང་མ་ཞིག གདུང་སེམས་ཟབ་མོ་ཞིག ཉམས་མྱོང་ཕུན་ཚོགས་ཤིག ཆོད་སེམས་བརྟན་པོ་ཞིག་མེད་ཚེ། སྒྱུ་རྩལ་ཀུན་གྱི་ཉིང་ཁུ་དང་ས་སྟེང་རིན་ཆེན་རྣམ་གསུམ་དུ་བགྲང་བའི་སྙན་ངག་འདི་འབྲི་ཁག་པོ་ཡིན་པ་ཀུན་གསལ་རེད། དེ་མིན་ཀ་ཁ་འབྲི་ཤེས་པ་དང་ཚོར་བ་སྐྱེན་ཟེར་བ་ཙམ་གྱིས་འཁྱོངས་མི་ཐུབ་པའང་ཐག་གིས་ཆོད”ཅེས་གསུངས་པ་ནི་ལེགས་བཤད་ལྟ་བུར་འཁུམས་ཤིང་། གོང་གསལ་དཔེར་མཚོན་དྲངས་པའི་ཆ་རྐྱེན་དེ་ལྟ་བུ་ཞིག་མི་ལྡན་ཚེ། སྙན་ངག་པ་ཞིག་ལ་བགྲང་ཐུབ་མེད་འདོད་པ་སྒེར་གྱི་དྲན་ཚུལ་ཙམ་དང་། དེ་ལ་ཀུན་གྱིས་དཔྱོད་དགོས་པའི་གནད་དོན་ཞིག་ཀྱང་ཡིན། ལྷག་པར་དུ་དེང་སང་གི་བབ་ལ་བརྟགས་ན་དེ་ལྟར་རོ། །
གཞན་འདས་ཟིན་པ་དང་དངོས་ཡོད་སྤྱི་ཚོགས། མ་འོངས་འཕེལ་ལམ་བཅས་ལ་དོ་སྣང་མེད་པའི་སྙན་ངག་པ་ནི་སྒེར་སེམས་ཁོ་ན་བསམ་མཁན་ལས་མ་འདས་ཏེ། གལ་ཏེ་འདི་མ་ཤེས་ན། “མི་རིགས”དང“རྒྱལ་ཁབ”ཀྱི་སྙན་ངག་པ་ཞིག་འགྱུར་ཐབས་བྲལ། འགྱུར་ཡང་གནས་སྐབས་ཙམ་དང་གློ་བུར་བ་ཞིག་ལས་གཏན་ཆགས་ངང་གནས་ཐུབ་མེད། འདིར་སྙན་ངག་པ་གླེང་བའི་ཚན་པ་འདི་ཙམ་གྱིས་རྫོགས་པར་བྱས་ཏེ་གཤམ་དུ་སྙན་ངག་ཀློག་པ་པོ་གླེང་བ།
གསུམ་པ། སྙན་ངག་གི་ཀློག་པ་པོ།
རང་རེའི་དེང་སང་གི་ཀློག་པ་པོ་མང་ཆེ་བ་ཞིག་ལ་རྩོམ་རིག་གི་གོ་རྟོགས་དམའ་བ་དེ་མི་རིགས་གཞན་པའི་སྐད་ཡིག་དང་རིག་ཚན་མང་པོ་ཞིག་ལ་རྨོངས་ཡོད་པས་ཡིན། གལ་སྲིད་སྐད་ཡིག་གཞན་ལ་མཁྱེན་རྒྱ་མེད་པ་དང་རིག་ཚན་གཞན་ལ་སློབ་སྦྱོང་མ་བྱས་ཚེ་རང་རེའི་དེང་སང་གི་རྩོམ་པ་པོ་དང་ཀློག་པ་པོ་རྣམས་ཀྱི་རྩོམ་རིག་གི་གོ་རྟོགས་དེ་འཕེལ་རྒྱས་སོང་འདུག་ཟེར་ན་དངོས་གནས་བཤད་དཀའ། གལ་སྲིད་རྩོམ་རིག་གི་གོ་རྟོགས་དེ་ཇེ་མཐོར་སོང་ཡོད་པར་འདོད་ཚེ་དེ་ནི་ཆ་ཚང་བའི་ཤེས་བྱའི་སྒྲིག་གཞི་ཞིག་གིས་གྲུབ་ཏེ་འཕེལ་རྒྱས་སོང་བ་མིན། སྐད་ཡིག་གཞན་དང་རིག་ཚན་གཞན་ལ་སློབ་སྦྱོང་མ་བྱས་པར་རྩོམ་རིག་གི་གོ་རྟོགས་མཐོན་པོར་ཡོད་རློམ་མཁན་དང་རྩོམ་རིག་ཟེར་ན་སོ་སོའི་ཤེས་ཡོད་པར་འདོད་ཚེ་དེ་ནི་སོ་སོའི་ཚོར་བ་ཞིག་ལས་མ་འདས་ཞེས་བཤད་ཕོད། དོན་གྱིས་བོད་ལ་རྩོམ་རིག་དཔྱད་བརྗོད་པ་ཉུང་པའང་གོང་གི་རྒྱུ་རྐྱེན་དེ་དག་དང་འབྲེལ་ཡོད་དོ། །
དེང་སང་མི་མང་པོས་དེང་དུས་ཀྱི་སྙན་ངག་ལ་གོ་རྒྱུ་མི་འདུག་ཅེས་སྐད་ཆ་བཤད་པ་མ་གཏོགས་གསར་པ་ཞིག་བཤད་རྒྱུ་མི་འདུག དེ་ནི་སྙན་ངག་ཁོ་ནའི་སྐྱོན་ཡིན་མིན་ལ་དཔྱོད་པའི་གནས། སྙན་ངག་མི་གོ་བ་ལ་རང་གི་འཇོན་ནུས་དང་འབྲེལ་བ་ཡོད་མེད་ལ་མ་བརྟགས་མ་དཔྱད་པར་གཞན་གྱི་གནད་དོན་ཞིག་ཏུ་བགྲང་རྐྱང་བྱེད་པའི་ལས་དེ་ལ་སྙིང་བོ་མེད། དེང་སང་གི་སྙན་ངག་ལ་གོ་དཀའ་བ་ཟེར་བ་དེ་ཚིག་སྦྱོར་གྱི་ངོས་ནས་བཤད་ན་ཡུལ་ལུང་གི་སྐད་དང་བརྡ་རྙིང་། མངོན་བརྗོད་སོགས་མེད་པའི་གོ་དཀའ་བ་མིན། ཚིག་སྦྱོར་ནི་གོ་སླ་བ་ཞིག་ཡིན། སྙན་ངག་གིས་བསྟན་དོན་ཐད་ཀར་སྟོན་པ་མ་ཡིན་པར་ཤུགས་ནས་སྟོན་པ་ཞིག་ཡིན་ན་སྙན་ངག་གསར་པའི་ཁྱད་ཆོད་དང་ཡོངས་སུ་མཐུན། སྙན་ངག་གསར་པ་ནི་ཐད་ཀར་དུ་བརྗོད་པ་མ་ཡིན་པར་ཤུགས་ནས་མཚོན་པའམ་མཚོན་རྒྱུ་ཞིག་ཡིན་པས་སྤྱིར་བཏང་དུ་གོ་དཀའ་བར་སྣང་། རྒྱའི་ལེགས་བཤད་དུ་མི་དྲང་དཀའ། སྙན་ངག་འཁྱོག་པོ་དཀའ་ཟེར། ནང་དོན་ནི་མི་དྲང་དགོས་པ་དང་སྙན་ངག་ནི་འཁྱོག་ན་ཡག་ཅེས་བསྟན་པ་རེད། སྙན་ངག་ནི་ཐད་ཀར་དུ་དུས་རྒྱུན་གྱི་སྐད་ཆ་ལྟར་བཤད་ན་མི་མཛེས། སྙན་ངག་འཁྱོག་ཟེར་པ་ཚིག་སྦྱོར་འཁྱོགས་དགོས་ཞེས་བཤད་པ་མིན་པར་སྙན་ངག་གསར་པའི་འཁྱོག་ཚུལ་དེ་གཙོ་བོ་མཚོན་དོན་དང་ཡིད་བརྙན་གྱི་སྒོ་ནས་འབྲི་བ། མཚོན་བྱེད་ཀྱི་ཆོས་གཞན་ཞིག་བརྒྱུད་དེ་སྟོན་པ། གབ་སྦེད་ཀྱི་རང་བཞིན་ལྡན་པའི་རྐྱེན་གྱིས་སྙན་ངག་གསར་པ་དེ་མ་གཞི་ནས་གོ་དཀའ་བ་རེད། གང་ལྟར། རང་གི་ཤེས་ཡོན་དེ་ཇེ་མཐོར་མ་སོང་ཚེ་དེང་སང་གི་སྙན་ངག་ལ་གོ་རྒྱུ་མི་འདུག་ཅེས་སྐད་ཆ་དེ་འདྲ་བཤད་སྲིད་ཅིང་། རིག་ཚན་མང་པོ་ཞིག་ལ་མཁྱེན་རྒྱ་ཡོད་མཁན་ཞིག་གིས་སྐད་ཆ་དེ་འདྲ་བཤད་མི་སྲིད། སྙན་ངག་ཅིག་ལ་གོ་བ་ཡང་དག་ལོན་དགོས་ན་རང་གི་ཤེས་ཡོན་དང་མྱོང་རོལ་གྱི་ཆུ་ཚད་དེ་ཇེ་མཐོར་གཏོང་དགོས་ཤིང་དེ་ལྟར་མ་ཡིན་པར་སོ་ན་གནས་ཡོད་ཚེ་བཤད་སྟངས་དེ་ནི་མི་གཡོ་སྒྱུ་ཅན་གྱི་སྐད་ཆ་ཞིག་དང་སོ་སོ་རྗེས་སུ་ལུས་ཡོད་པའི་རྟགས་ཤིག་གོ །
“གལ་ཏེ་ཀློག་པ་པོར་སྤྱི་ཚོགས་འཚོ་བའི་ཉམས་མྱོང་ཞན་ཞིང་ལྟ་རྒྱ་ཐོས་རྒྱ་མེད་ན་སྙན་ངག་གི་མྱོང་རོལ་དང་གོ་བ་ལ་བཀག་རྒྱ་ངེས་ཅན་ཞིག་ཐེབས་ངེས་ལ། ཀློག་པ་པོར་འཚོ་བའི་ཉམས་མྱོང་ཕུན་སུམ་ཚོགས་པར་ལྡན་ན་སྙན་ངག་གི་སྣང་བརྙན་ལ་གསར་སྐྲུན་རང་བཞིན་གྱི་ཁ་སྐོང་དང་སྒྲོ་འདོགས་བྱེད་པའི་རིག་སྟོབས་ཆེ་ཞིང་ཉམས་རྟོགས་གཏིང་ཟབ་ཏུ་སྐྱེ་ངེས། རྐྱེན་འདི་དག་ལ་སྐུ་ཞབས་ལུའུ་ཞུན་གྱིས་དཔེའི་སྒོ་ནས་རོལ་མོ་འཁྲོལ་མཁན་ཞིག་ལ་མཚོན་ན་ཕ་རོལ་གྱི་བློ་ངོ་ནའང་དབྱངས་ཀྱི་རྒྱུད་ཅིག་ཡོད་པ་ཤེས་དགོས་ལ། དེ་ཤེས་ན་ནང་སེམས་གཏིང་གི་སྒྲ་འབྱིན་ཐུབ་པར་ངེས་ཞེས་གསུངས། སྙན་ངག་ཀློག་མཁན་ལའང་སྐྱེས་སྟོབས་ཀྱི་དཔལ་འབར་བའི་ཤེས་རིག་ཆེས་གསལ་བ་དང་བློ་གྲོས་ཀྱི་རྩལ་ལས་སྙན་ངག་ཅི་རིགས་ལ་འཇུག་ནུས་པའི་རིག་སྒོ་ཡངས་པ་ནི་ཐོག་མའི་རྨང་གཞི་སྟེ། ལྷན་སྐྱེས་ཀྱི་ཤེས་རབ་ཅུང་ཟད་ཀྱང་མེད་པར་སྦྱང་བ་ཁོ་ན་ལ་བརྟེན་པ་ནི་རྣོ་མེད་པའི་སྟ་རེ་ལྟ་བུ་སྟེ་ཇི་ལྟར་བརྡར་ཡང་ངར་འབུད་རྒྱུ་མེད་པའི་ཕྱིར། ཁྱད་པར་དུ་སྙན་ངག་མྱོང་རོལ་ལ་མཚོན་ན། སྙན་ངག་གི་བརྡ་དོན་དང་ཚིག་རིས་ལ་སྦྱར་བའི་བརྗོད་དོན་རྣམས་རང་གི་སྐྱེས་སྟོབས་ཀྱི་ཤེས་རབ་དང་དཔྱད་ཤེས་ཀྱི་རིག་སྟོབས་ལ་བརྟེན་ནས་ཉམས་སུ་མྱོང་དགོས་ཤིང་། ངག་གི་རང་བཞིན་དུ་གྲུབ་པའི་སྒྱུ་རྩལ་གྱི་སྣང་བརྙན་རྣམས་རང་གི་ཉམས་རྟོགས་དང་རིག་སྟོབས་སྣ་ཚོགས་ལ་བརྟེན་ནས་རྟོག་པའི་སྣང་ངོར་དངོས་རྣམ་བྱེ་བྲག་པའི་རང་མཚན་གྱི་རྣམ་པ་ལྟར་སླར་གསོ་དང་བསྐྱར་སྐྲུན་བྱས་ཏེ། མི་དང་དོན་རྐྱེན་དེ་དག་མངོན་སུམ་དུ་མཐོང་བ་དང་སྒྲ་དེ་རྣ་བས་དངོས་སུ་ཐོས་པ་ལྟ་བུའི་མྱོང་ཚོར་བསྐྱེད་དགོས། འདི་ལྟ་བུའི་མཛེས་དཔྱོད་ཀྱི་བྱ་འགུལ་ལ་དཔྱད་ཤེས་ཀྱི་རིག་སྟོབས་དང་དབང་ཤེས་ཀྱི་ཚོར་བ་རྣོན་པོ་མེད་ན། སྙན་ངག་མྱོང་རོལ་གྱི་དམིགས་དོན་ཡིད་བཞིན་དུ་འགྲུབ་དཀའོ། ། སྙན་ངག་གི་མྱོང་རོལ་ལའང་སྤྱིར་བཏང་གི་ཤེས་བྱ་སྣ་ཚོགས་པ་སྟེ་གནའ་དུས་དང་དེང་དུས་ཀྱི་ཤེས་བྱ། ཆོས་དང་སྲིད་ཀྱི་ཤེས་བྱ། རང་ལུགས་དང་གཞན་ལུགས་ཀྱི་ཤེས་བྱ། སྤྱི་མཚན་དང་རང་མཚན་གྱི་ཤེས་བྱ། དགོས་ཡོད་དགོས་མེད་ཀྱི་ཤེས་བྱ་སོགས་རྟོགས་དགོས་པ་མ་ཟད། དེ་བས་ཀྱང་ཆེད་ལས་ཀྱི་ཤེས་བྱ་སྣ་ཚོགས་ཏེ་བརྡ་དོན་རིག་པ་དང་ཚིག་རྒྱན་རིག་པ། རྩོམ་རིག་གི་གཞུང་། མཛེས་སྡུག་རིག་པ་སོགས་ཀྱི་ཤེས་བྱ་དང་མངོན་པར་སྦྱོར་བའི་ཐབས་རྩལ་ཀྱང་དམན་མི་རུང་ངོ་། ། གལ་ཏེ་འདི་ལས་ལྡོག་ན། སྙན་ངག་གི་མཛེས་ཉམས་རོ་བྲོ་སོགས་ལ་མྱོང་རོལ་བྱེད་པའམ་སྙན་ངག་གི་དགོངས་དོན་ཇི་བཞིན་དུ་རྟོགས་རྒྱུ་ལྟ་ཞོག ཕྱིན་ཅི་ལོག་ཏུ་རྟོགས་ནས་ཉེར་དམིགས་ཀྱི་གཡང་སར་འདྲེན་པའི་ཁེ་ཉེན་ཀྱང་ཤིན་ཏུ་ཆེ་སྟེ། རྒྱ་གར་གྱི་སྙན་ངག་པ་སློབ་དཔོན་དཔའ་བོས།
གང་དག་སྙན་ངག་ལ་སོགས་པའི། །
ཚིག་གི་ཐ་སྙད་མི་མཁས་པ། །
དེ་ཡིས་གསུང་རབ་དགོངས་དོན་ཡང་། །
ཕྱིན་ཅི་ལོག་ཏུ་བཀྲལ་བས་ལྷུང་། །”tཞེས་པའི་སྙན་ངག་མྱོང་རོལ་སྐོར་ལ་བཤད་པའི་ལེགས་བཤད་འདིས་སྙན་ངག་ཀློག་པ་པོ་བཤད་པའི་ཚན་པ་འདི་རྫོགས་སོ། །
林平著《现代诗歌创作研究》西南财经大学出版社 2015年7月第二次印刷 p 42
《སེམས་ཀྱི་ལོག་ཕེབས》མཚོ་སྔོན་མི་རིགས་དཔེ་སྐྲུན་ཁང་། 2014ལོའི་ཟླ་7པའི་དཔར་ཐེངས་དང་པོ།ཤ 186
ཁྲི་བསམ་གཏན།《རྩོམ་འཇུག་རིག་གཞོན་དགའ་ཚལ》མི་རིགས་དཔེ་སྐྲུན་ཁང་། 2000ལོའི་ཟླ་2པའི་དཔར་ཐེངས་དང་པོ། ཤ 162
《མི་རིགས་རྩོམ་རིག》2016-4 ཤ 1
《བུ་བཞི་དོན་གྲུབ་ཀྱི་ཆེད་རྩོམ་ཕྱོགས་བསྒྲིགས》ཀྲུང་གོའི་བོད་རིག་པ་དཔེ་སྐྲུན་ཁང་། 2008ལོའི་ཟླ་3པའི་དཔར་ཐེངས་དང་པོ། ཤ 66
སུམ་བྷ་དོན་གྲུབ་ཚེ་རིང་། 《བོད་ཀྱི་སྙན་ངག་གི་མཛེས་ཉམས》 མཚོ་སྔོན་མི་རིགས་དཔེ་སྐྲུན་ཁང་། 2000ལོའི་ཟླ་5བའི་དཔར་ཐེངས་དང་པོ། ཤ 389-394-397
དཔྱད་རྩོམ་འདི2017ལོའི༼ཟླ་ཟེར༽དེབ་གཉིས་པ་སྟེང་བཀོད།
རྩོམ་སྒྲིག་པ། གངས་ཆབ།


text:
བཀའ་ཁྲིའི་འོས་མི་གསུམ་གྱི་ད་ལྟའི་ལས་གནས་ལ་དཔྱད་པ།
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པའི་གཏམ།
ཚེ་རིང་དོན་གྲུབ་ནས་བསྒྱུར།
འོས་མི་ཞིག་གི་ལས་གནས་ལ་དཔྱད་པ་གཏོང་སྐབས། ཁོང་གི་ཉེ་ཆར་གྱི་ལས་གནས་དེས་ཁོའིི་ལྗིད་ཚད་འཇལ་ཐུབ། འོས་མི་དེ་ལ་ལས་གནས་མང་པོ་ཞིག་ཡོད་པའམ་ཡང་ན་ལས་གནས་གཅིག་མ་གཏོགས་མེད་ཀྱང་དེས་ཁོ་ཚད་འཛིན་བྱེད་ཐུབ་པ་ནི་དངོས་ཡོད་ཀྱི་གནད་དོན་ཞིག་ཡིན་པས། བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པས་ཕྱི་གསལ་ནང་གསལ་ཐོག་བཀའ་ཁྲིའི་འོས་མི་གསུམ་གྱི་ད་ལྟའི་ལས་གནས་ཀྱི་འགན་འཁུར་ཚུལ་ལ་དབྱེ་ཞིབ་ཅིག་བྱས་ཡོད། ང་ཚོས་དབྱེ་ཞིབ་འདི་བརྒྱུད་ནས་འོས་བླུག་མཁན་ཚོར་འོས་མི་སུ་ཞིག་ང་ཚོའི་བཙན་བྱོལ་སྲིད་གཞུང་གི་ཆེས་མཐོའི་ཡིག་ཚང་ནང་དུ་སླེབས་པར་ཁྱད་ནུས་ཡོད་པ་ཤེས་རྟོགས་དང་ཕན་ཐོགས་ཡོང་བའི་རེ་བ་ཡོད། གཤམ་དུ་ང་ཚོས་འོས་མི་རེ་རེའི་ད་ལྟའི་ལས་གནས་ལ་དབྱེ་ཞིབ་བྱས་ཡོད།
བློ་བཟང་སེངྒེ།
ཧར་ཝཌ་(Harvard)མཐོ་སློབ་ཀྱི་དྲ་བའི་སྟེང་གི་གནས་ཚུལ་ལ་གཞིགས་པ་ཡིན་ན། བློ་བཟང་སེངྒེ་ལགས་ཀྱིས་ཉམས་ཞིབ་ལས་རོགས་(Research Fellow)ཀྱི་ལས་ཐོག་ཕྱག་འགན་བཞེས་ཀྱི་ཡོད་འདུག ཕྱི་ལོ་༢༠༡༠ལོའི་ཟླ་༨ནང་ཧར་ཝཌ་མཐོ་སློབ་ཀྱི་འཛིན་སྐྱོང་ལས་བྱེད་འཐུས་ཚོགས་ངོས་ནས་ཕུལ་བའི་ཡི་གེ་ཞིག་གི་ནང་ཕྱི་ལོ་༢༠༠༤་ལོར་མཐར་ཕྱིན་པ་ནས་བློ་བཟང་སེངྒེ་ལགས་ནི་ཉམས་ཞིབ་འབྲེལ་ཡོད་པ་(A Research Associate)ཞིག་ཡིན་ཚུལ་བརྗོད་འདུག ཡི་གེ་དང་དྲ་གནས་ཐོག་གནས་ཚུལ་རིམ་འགོད་བྱས་པར་གཞིགས་ན། ཕྱི་ལོ་༢༠༡༠ལོའི་ལོ་མཇུག་ཙམ་ནས་ཁོང་གི་ལས་གནས་ཉམས་ཞིབ་ལས་རོགས་ཀྱི་ངོ་བོར་འཕར་ཡོད་འདུག
ལས་གནས་སྐོར་འགྲེལ་བཤད།
ང་ཚོས་ཉམས་ཞིབ་འབྲེལ་ཡོད་པ་དང་ཉམས་ཞིབ་ལས་རོགས་གཉིས་ཀྱི་ཁྱད་པར་གསལ་པོ་མ་ཤེས་པས། ལས་གནས་འདི་གཉིས་ཀྱི་སྐོར་ཧར་ཝད་མཐོ་སློབ་ཀྱི་རྩ་འཛིན་ནང་འཁོད་པར་བལྟས་པ་ཡིན། དེ་ལས་ང་ཚོས་ཤེས་རྟོགས་བྱུང་བ་ལྟར་ན་དེ་གཉིས་ཀྱི་ཁྱད་པར་ནི་ཉམས་ཞིབ་ཐད་རང་དབང་ལྡན་མིན་རེད། ཉམས་ཞིབ་འབྲེལ་ཡོད་པ་ནི་སློབ་དཔོན་ཆེན་མོ་ཞིག་གི་སློབ་སྟོན་ལྟར་ཉམས་ཞིབ་ཀྱི་ལས་ལ་ཞུགས་དགོས་པ་ཞིག་ཡིན་འདུག་ལ། ཉམས་ཞིབ་ལས་རོགས་ནི་སྡེ་ཚན་ཁག་དང་ལྟེ་གནས་ཁག་གི་རྒྱབ་སྐྱོར་འོག་ཉམས་ཞིབ་ཀྱི་ལས་ལ་འཇུག་པར་རང་དབང་ཅུང་ཙམ་ལྡན་པ་ཞིག་ཡིན། འོན་ཀྱང་དེ་གཉིས་གང་ལའང་སློབ་ཁྲིད་བྱེད་པའི་འགན་དབང་མི་འདུག
ཁྱད་པར་འདི་འདྲ་ཞིག་ཕྱེས་པ་ན། བློ་ངོར་གསལ་ཆ་མེད་པའི་དོགས་གཞི་ཞིག་འཁོར་ཡོང་བ་ལ་ཁག་ཅི་ཡོད། དེ་ནི་ཕལ་ཆེར་བློ་བཟང་སེངྒེའི་ལས་གནས་དངོས་ཅི་ཞིག་ཡིན་པའི་ཐད་གོ་ནོར་ཐེབས་པས་ཡིན་པར་ངེས། དཔེར་ན། བོད་རྒྱལ་ཡོངས་དམངས་གཙོ་ཚོགས་པའི་ངོས་ནས་ངེས་གཏན་མེད་པར་རྒྱ་གར་ནང་གི་ས་གནས་ཁག་སོ་སོར་བཀའ་ཁྲིའི་འོས་བསྡུ་དང་འབྲེལ་བའི་གཏམ་བཤད་སྐབས་བློ་བཟང་སེངྒེ་ནི་སློབ་དཔོན་ཆེན་མོ་(Professor)ཞིག་ཡིན་པའི་འགྲེལ་བརྗོད་གནང་ཡོད་པ་དང་། བློ་བཟང་སེངྒེ་ཁོང་གི་ངོས་ནས་ཀྱང་དོགས་པ་ལངས་བཅུག་ཡོད་དེ། ཁོང་གིས་ངེས་གཏན་མེད་པར་ཕྱི་ལོ་༢༠༠༩ལོའི་ཕ་ཡུལ་དྲ་བའི་སྟེང་འཁོད་པའི་རྩོམ་ཡིག་ནང་དང་བཀའ་བློན་ཁྲི་བའི་འོས་བསྡུ་དང་འབྲེལ་བའི་དྲ་བ་སོགས་ཀྱི་སྟེང་ཁོང་ནི་ཉམས་ཞིབ་ལས་རོགས་རྒན་པའི་(Senior Fellow)མཚན་གནས་ཅན་ཞིག་ཡིན་ཚུལ་སོགས་བརྗོད་ཡོད། ཉམས་ཞིབ་ལས་རོགས་རྒན་པ་ནི་གོ་གནས་ཅུང་མཐོན་པོ་ཡོད་པ་ཞིག་ཡིན་པ་དང་། བློ་བཟང་སེངྒེ་ལགས་ཀྱིས་ཕྱག་ལས་གནང་སའི་སྡེ་ཚན་ནང་ཉམས་ཞིབ་ལས་རོགས་རྒན་པའི་མཚན་གནས་ཅན་གུའོ་ལུའོ་ཅི(Guo Luoji)ཟེར་བ་གཅིག་པུ་ལས་མི་འདུག
བློ་བཟང་སེངྒེ་ལགས་ཀྱི་ལས་གནས་སྐོར་ཤེས་རྟོགས་གསལ་པོ་བྱུང་རྗེས། ང་ཚོས་ཁོང་སློབ་མཐར་ཕྱིན་རྗེས་ཀྱི་ལོ་ངོ་དྲུག་གི་ནང་དཔྱད་བརྗོད་རྩོམ་ཡིག་གསུམ་ལས་མ་སྤེལ་བའི་རྒྱུ་མཚན་ཅི་ཡིན་ཡང་རོབ་ཙམ་ཤེས་རྟོགས་བྱུང་། (དེ་སྔ་ང་ཚོས་ཁོང་གིས་སྤེལ་བའི་དཔྱད་བརྗོད་རྩོམ་ཡིག་གསུམ་པོའི་སྐོར་ལའང་བསྐྱར་ཞིབ་བྱས་ཡོད)ཉེ་བའི་ཆར་མ་གཏོགས་བློ་བཟང་སེངྒེ་ལགས་ཀྱིས་སློབ་དཔོན་ཆེན་མོ་ཞིག་གི་ལམ་སྟོན་ལྟར་ཕྱག་ལས་གནང་དགོས་བྱུང་བས། ཁོང་གི་དུས་ཚོད་ཚང་མ་སློབ་དཔོན་ཆེན་མོའི་ཞིབ་འཇུག་རྩོམ་ཡིག་གི་ཁ་གསབ་རྒྱུ་ཆའི་ཆེད་གཏོང་དགོས་བྱུང་བས་ཡིན་པ་དང་། འདི་ནི་ང་ཚོས་ཤེས་རྟོགས་བྱུང་བའི་ཞིབ་འཇུག་འབྲེལ་ཡོད་པའི་ལས་འགན་སྐོར་ཡིན།
སློབ་དཔོན་ཆེན་མོ་ཝི་ལི་ཡམ་ཨལ་ཧྥོར་ཊ(Proffesor William Alford)མཆོག་དང་གཞན་དག་གི་མཛུབ་སྟོན་འོག་བློ་བཟང་སེངྒེ་ལགས་ཀྱི་ཕྱག་ལས་ནི་ཞིབ་འཇུག་ཙམ་མ་ཡིན་པར། ཧར་ཝཌ་མཐོ་སློབ་དུ་ཁོང་གིས་གཉེར་བའི་ཕྱག་ལས་གལ་ཆེ་ཤོས་ནི་བོད་རྒྱའི་གནད་དོན་སྐོར་གྲོས་མོལ་བྱེད་པའི་ཚོགས་འདུ་རབ་དང་རིམ་པ་སྐོང་འཚོགས་བྱས་པ་དེ་རེད། (བོད་ཀྱི་སྲིད་དོན་བསྐྱར་ཞིབ་ཀྱི་རྩོམ་སྒྲིག་པ་ངེད་གསུམ་ཡང་ཚོགས་འདུ་ཁག་ལ་ཞུགས་མྱོང་ཡོད།) ང་ཚོས་ཐད་གར་མཐོང་བའི་སྣང་ཚུལ་ནི། སློབ་དཔོན་ཆེན་མོ་ཨལ་ཧྥོར་ཊ་མཆོག་གིས་མཛད་སྒོའི་གསུང་བཤད་གནང་བ་དང་། ཚོགས་འདུར་ཞུགས་པའི་རྒྱ་ནག་གི་ཤེས་ཡོན་པ་ཚོ་སྙན་གྲགས་ཆེ་བའི་ཁྲིམས་ལུགས་སློབ་དཔོན་ཁོང་དང་མཉམ་དུ་འདྲ་པར་རྒྱག་རྒྱུར་བྲེལ་བ་ཆེན་པོ་བྱེད་ཀྱི་འདུག་ལ། བློ་བཟང་སེངྒེའི་ཕྱག་ལས་ནི་མཐུན་རྐྱེན་གོ་སྒྲིག་བྱ་རྒྱུ་དང་། སྡེ་ཚན་དབྱེ་བ་བྱ་རྒྱུ། གསུང་བཤད་གནང་མཁན་ཚོ་གདན་འདྲེན་ཞུ་རྒྱུ། གསུང་བཤད་གནང་མཁན་ཚོའི་གསུང་བཤད་ཡིག་ཆ་ཕྱོགས་བསྡུ་བྱ་རྒྱུ། ཕན་ཚུན་ཕྱོགས་སུ་མ་ལྷུང་བའི་མགྲོན་བདག་ཞིག་ལྟར་ཚོགས་འདུ་བདེ་ལེགས་ངང་ལམ་ལྷུང་ཡོང་བའི་འགན་ལེན་བྱེད་པ་ལྟ་བུ་ཞིག་ཏུ་མཐོང་སོང་།
ལས་གནས་ཀྱི་དུས་ཡུན་དང་དགོངས་ཞུའི་ངོ་བོ།
ཕྱི་ཟླ་༡ཚེས་༨ཉིན་མི་ནེ་སོ་ཌཱ་(Minnesota)ས་གནས་སུ་བློ་བཟང་སེངྒེ་ལགས་ཀྱིས་ཧར་ཝཌ་མཐོ་སློབ་ངོས་ནས་ཁོང་གིས་བཀའ་བློན་ཁྲི་པ་གནང་པའི་དུས་ཡུན་ལོ་ལྔའི་རིང་དགོངས་པ་གནང་རྒྱུར་ཞལ་བཞེས་ཐོབ་ཡོད་སྐོར་གསུངས་པ་དང་། དེ་མིན་ཁོང་གིས་སློབ་དཔོན་ཆེན་མོ་རོ་བྷེར་ཌོ་ཨན་གྷེར(Professor Roberto Unger)མཆོག་གིས་བྷེར་ཛིལ་སྲིད་གཞུང་ནང་སྲིད་བློན་གྱི་ཕྱག་ལས་གནང་དགོས་ཐུག་སྐབས་ཧར་ཝཌ་མཐོ་སློབ་ངོས་ནས་ལོ་ལྔའི་དགོངས་པ་གནང་ཡོད་ཚུལ་གསུངས་ཡོད་ལ། ད་དུང་ཁོང་གིས་སློབ་དཔོན་ཆེན་མོ་ཨན་གྷེར་གྱི་མིང་ཡིག་མཐའ་མའི་དག་ཆ་མི་དམངས་ཚོར་གསལ་འདོན་ཡང་བྱས་ཡོད།
ཕྱིས་སུ་ཁོང་གི་ལན་འདེབས་ནང་ཁོང་ལ་ཁག་ཐེག་གི་ལས་ཀ་མེད་ནའང་ཁོང་ཕྱིར་ཧར་ཝཌ་མཐོ་སློབ་ལ་སླེབས་རྗེས་བསྐྱར་ཏུ་ལས་ཞུགས་ཆེད་སྙན་ཞུ་ཕུལ་ན། ལས་ཀ་ལས་རྒྱུ་ཡོད་ངེས་རེད་ཅེས་དེ་སྔ་ཁོང་གིས་བཤད་པ་དང་ནང་འགལ་ཤོར་ཡོད་པ་ལྟ་བུ་ཞིག་གསུངས་འདུག་ལ། དེ་བཞིན་ཕྱི་ཟླ་༢ཚེས་༡༦ཉིན་ཧར་ཝཌ་མཐོ་སློབ་ཀྱི་གསར་ཤོག་སྟེང་”གལ་ཏེ་བློ་བཟང་སེངྒེ་འོས་འདེམས་བྱུང་ཚེ་ཁོང་གིས་ཁྲིམས་ལུགས་སློབ་གྲྭའི་ལས་གནས་ནས་རྩ་དགོངས་ཞུ་དགོས”ཞེས་འཁོད་འདུག ང་ཚོས་ལས་གནས་སུ་བསྐྱར་ཞུགས་བྱ་ཆེད་སྙན་ཞུ་བསྐྱར་ཏུ་འབུལ་དགོས་ཚེ་སློབ་དཔོན་ཆེན་མོ་ཨན་གྷེར་(ལས་གནས་གཏན་འཇགས་ཡོད་པའི་སློབ་དཔོན་ཆེན་མོ་ཞིག)དང་གཅིག་མཚུངས་ཀྱིས་དགོངས་འཁྲོལ་ཐོབ་སྟངས་ཅི་འདྲ་ཡིན་ནམ་སྙམ་གྱི་འདུག གནས་སྟངས་འདི་ང་ཚོའི་ངོས་ནས་བཤད་ན་རྩ་དགོངས་ཀྱི་ངོ་བོ་རང་ཡིན་པ་མ་གཏོགས་དགོངས་འཁྲོལ་ཐོབ་པའི་ངོ་བོ་ཞིག་ཏུ་མཐོང་གི་མི་འདུག གནད་དོན་འདིས་ང་ཚོར་དོན་དངོས་སུ་བློ་བཟང་སེངྒེའི་ལས་གནས་ཀྱི་ངོ་བོ་ཅི་ཞིག་ཡིན་སྐོར་ལ་བསམ་བློ་འཁོར་བཅུག་སོང་། ཁོང་གི་ལས་གནས་ནི་གཏན་འཇགས་ཀྱི་ལས་གནས་ཤིག་ཡིན་ནམ་ཡང་ན་གནས་སྐབས་ཀྱི་ལས་གནས་ཤིག་ཡིན་ནམ།
བློ་བཟང་སེངྒེས་མི་ནེ་སོ་ཌཱ་ས་གནས་སུ་ཧར་ཝཌ་མཐོ་སློབ་ནང་ཡོད་པའི་ཁོང་གི་ལས་གནས་སྐོར་བཤད་པར་གཞིགས་པ།
ཧར་ཝཌ་མཐོ་སློབ་ཀྱི་རྩ་འཛིན་ལ་གཞིགས་ཚེ། ཉམས་ཞིབ་ལས་རོགས་ཀྱི་ལས་གནས་ནི་དུས་ཡུན་ལོ་གཅིག་རེ་བཞིན་བསྐོ་འཇོག་བྱེད་པའི་ལས་གནས་ཤིག་རེད། ལས་གནས་འདི་ནི་ཧར་ཝཌ་མཐོ་སློབ་ཀྱིས་ཞིབ་འཇུག་བྱས་ཏེ་མང་ཤོས་ལོ་ལྔའི་རིང་ལོ་རེ་བཞིན་བསྐྱར་ཞུགས་བྱ་ཆོག་སའི་ལས་གནས་ཤིག་རེད། དེར་བརྟེན་བློ་བཟང་སེངྒེས་ཧར་ཝཌ་མཐོ་སློབ་ཏུ་ལོ་གཅིག་གི་དུས་ཡུན་ཅན་གྱི་ལས་གནས་ཤིག་གཉེར་བཞིན་པ་མངོན་ཡོང་གི་འདུག གལ་ཏེ་ཕྱི་ལོ་༢༠༡༠ལོར་ཁོང་ཉམས་ཞིབ་ལས་རོགས་སུ་བསྐོ་བཞག་བྱས་ཡོད་ཚེ། ཧར་ཝཌ་མཐོ་སློབ་ཀྱིས་མོས་མཐུན་བྱེད་མིན་ལ་གཞིགས་ཏེ་ཁོང་གིས་ལོ་རེ་བཞིན་བསྐྱར་ཞུགས་ཀྱི་ལམ་ནས་ཕྱི་ལོ་༢༠༡༥བར་ལས་གནས་དེ་གཉེར་ཆོག་པ་ཞིག་ཡིན་ངེས། དེ་ནི་ཁོང་ལ་གཏན་འཇགས་ཀྱི་ལས་གནས་ཤིག་ཁག་ཐེག་གིས་ཡོད་པ་མ་ཡིན་ཏེ། ཁོང་གིས་གསུངས་པའི་ལོ་ལྔའི་དགོངས་པ་ཞེས་པའི་དོན་ནི་ལོ་ལྔའི་དུས་ཡུན་ནང་ཁོང་གིས་ལས་གནས་ཆེད་སྙན་ཞུ་བསྐྱར་འབུལ་བྱ་ཆོག་པའི་དོན་ཡིན་པ་རེད།
དོན་དངོས་ཀྱི་གནས་ཚུལ་འདི་དག་ལས་བློ་བཟང་སེངྒེས་སློབ་དཔོན་ཆེན་མོ་ཨན་གྷེར་མཆོག་དཔེ་རུ་དྲངས་པ་ནི་འོས་འཚམས་ཤིག་མིན་པ་གསལ་བོ་ཆགས་ཡོད། སློབ་དཔོན་ཆེན་མོ་ཨན་གྷེར་མཆོག་གི་ལས་གནས་ནི་ལོ་རེ་བཞིན་སྐོ་འཇོག་བྱེད་ཀྱི་ཡོད་པའི་ལས་གནས་ཤིག་མ་རེད་ལ། གནས་སྐབས་ཀྱི་ལས་གནས་ཤིག་ཀྱང་མ་རེད། ཁོང་གི་ལས་གནས་ནི་ཁག་ཐེག་ཡོད་པའི་གཏན་འཇགས་ཀྱི་ལས་གནས་ཤིག་རེད། ཁོང་ཕྱིར་ལོག་སྟེ་སྔར་གྱི་སློབ་ཁྲིད་བྱེད་པའི་ལས་གནས་རང་འཇགས་བཟུང་ཡོད་པ་རེད། དེ་མིན་ད་དུང་སློབ་དཔོན་ཆེན་མོ་ཨན་གྷེར་མཆོག་ལ་ཧར་ཝཌ་མཐོ་སློབ་ངོས་ནས་གནང་པའི་དགོངས་པའི་དུས་ཡུན་ནི་བློ་བཟང་སེངྒེས་གསུངས་བ་ལྟར་ལོ་ལྔ་མ་ཡིན་པར་ལོ་གཉིས་ཡིན་པ་རེད། ལོ་གཉིས་ཀྱི་རྗེས་སུ་ཁོང་ལ་དགོངས་འཁྲོལ་མ་ཐོབ་པས་མི་འདོད་བཞིན་ཏུ་ཕྱིར་ལོག་དགོས་ཐུག་ཡོད།
གལ་ཏེ་བློ་བཟང་སེངྒེར་བཀའ་བློན་ཁྲི་པའི་འོས་འདེམས་ལས་རྒྱལ་ཁ་ཐོབ་ཚེ། མ་འོངས་པར་ཁོང་གིས་མི་དམངས་ཚོར་བཀའ་མོལ་གནས་སྟངས་ཐད་ཧ་ཅང་གཟབ་ནན་བྱ་དགོས་ངེས། དབུ་ཁྲིད་ཅིག་གི་ངོས་ནས་བཤད་ན། དངོས་དོན་དང་མི་འཚམ་པའི་གནས་ཚུལ་བསྒྲགས་ནས་རྒྱལ་སྤྱིའི་སྟེགས་བུ་རུ་ལངས་ཐབས་བྱེད་པའམ་ལམ་ལོག་ཏུ་སྣེ་ཁྲིད་བྱ་གཏན་ནས་མི་རུང་། གང་ལྟར་ཡང་དོན་དངོས་སུ་རྒྱལ་སྤྱིའི་སྲིད་དོན་ལས་རིགས་ནང་རྣམ་འགྱུར་སྟོན་སྟངས་ནི་ཧ་ཅང་གལ་ཆེན་པོ་རེད།
རོགས་དངུལ་ཡོང་ཁུངས།
ཕྱི་ལོ་༢༠༡༠ལོའི་ཟླ༨པའི་ཧར་ཝཌ་མཐོ་སློབ་ཀྱི་ཡི་གེའི་ནང་བློ་བཟང་སེངྒེའི་ལས་གནས་དང་འབྲེལ་བའི་རོགས་དངུལ་ཡོངས་ཁུངས་སྐོར་ཤེས་འདོད་ཡོད་པའི་གནས་ཚུལ་ཞིག་དྲངས་འདུག། ཡི་གེ་དེའི་ནང་”ཕྱོགས་སྐྱོད་ཀྱི་མཁས་དབང་ཚོ”(Visiting Scholars)དང་འབྲེལ་བའི་དཔྱད་གཞི་ཞིག་ཀྱང་འདུག དེ་ནི་གལ་ཏེ་བློ་བཟང་སེངྒེ་ཁོང་ཕྱོགས་སྐྱོད་མཁས་དབང་ལ་ངོས་འཛིན་བྱེད་པའི་ལས་གནས་སུ་ཡོད་ཚེ་འབྲེལ་བ་ཡོད་པ་ཞིག་རེད། དེ་ནི་ཁོང་ཧར་ཝཌ་མཐོ་སློབ་ཀྱི་དྲ་གནས་ཐོག་ཕྱོགས་སྐྱོད་མཁས་པའི་ལས་འཆར་གྱི་ཐོ་གཞུང་ནང་ཡོད་པས་རེད།
དོན་དངོས་མཐོང་བའི་རྒྱུ་མཚན་འདི་གལ་ཆེན་པོ་རེད། ཧར་ཝཌ་མཐོ་སློབ་ཀྱི་དྲ་གནས་ལ་གཞིགས་ན། ཕྱོགས་སྐྱོད་མཁས་དབང་ཚོར་ཧར་ཝཌ་མཐོ་སློབ་ངོས་ནས་ཕོགས་ཐོབ་འབུལ་གྱི་མི་འདུག ཕྱོགས་སྐྱོད་མཁས་དབང་ཚོས་རང་ངོས་ནས་འགྲོ་སོང་གཏོང་བའམ་ཡང་ན་ཕྱི་ལོག་(མཐོ་སློབ་ཀྱི་ཕྱི་ལོག)ནས་རོགས་དངུལ་འཚོལ་དགོས་ཀྱི་འདུག དོན་དངོས་སུ་ཕྱོགས་སྐྱོད་ཀྱི་མཁས་དབང་ཚོས་ཧར་ཝཌ་འཛིན་སྐྱོང་ལ་ཡོན་དོད་(Administrative Fee)དུ་ཟླ་རེར་ཨ་སྒོར༦༠༠འབུལ་དགོས་ཀྱི་འདུག དེ་ནི(ལོ་གཅིག་ལ་ཁྱོན་བསྡོམས་ཨ་སྒོར༧༢༠༠)རེད།
ཁུངས་ལྡན་གྱི་གནས་ཚུལ་འདི་ལ་གཞིགས་ཚེ། ཧར་ཝཌ་མཐོ་སློབ་ཀྱི་རྩ་འཛིན་ལྟར་ན་ཞིབ་འཇུག་འབྲེལ་ཡོད་པ་དང་ཉམས་ཞིབ་ལས་རོགས་གང་ཡིན་ཡང་ཧར་ཝཌ་མཐོ་སློབ་བརྒྱུད་ནས་ཕོགས་ཐོབ་སྤྲོད་ཀྱི་ཡོད་པ་ལས་ཧར་ཝཌ་མཐོ་སློབ་ངོས་ནས་ཕོགས་ཐོབ་གང་ཡང་སྤྲོད་ཀྱི་མེད་པ་རེད། དེའི་གོ་དོན་ནི་ཕྱིའི་རོགས་དངུལ་གྱི་ཡོང་ཁུངས་ཤིག་ནས་སློབ་ཡོན་འབུལ་དགོས་རྒྱུ་ཡོད་པ་དེ་རེད། ཕྱིའི་རོགས་དངུལ་དེས་མཁས་དབང་གང་དེའི་ཟླ་ཕོགས་སྤྲོད་ཐབས་ཡོང་བ་གཅིག་པུ་ཙམ་མ་ཡིན་པར། དེས་ད་དུང་ཁོང་གི་གཞུང་འབྲེལ་ཕྱོགས་སྐྱོད་ལྟ་བུའི་འབྲེལ་ཡོད་འགྲོ་སོང་ཚང་མ་འདང་དགོས་ཀྱི་ཡོད། མཐོ་སློབ་ངོས་ནས་ཕྱོགས་སྐྱོད་མཁས་དབང་གང་དེའི་ངོས་ནས་ལོ་གཅིག་གི་འཚོ་བའི་མཐུན་རྐྱེན་གྱི་འགྲོ་སོང་འདང་ངེས་བའི་ཕྱིའི་རོགས་དངུལ་གྲངས་ཉུང་མཐར་ཡང་ཨ་སྒོར་༢༥༠༠༠སྟོན་རྒྱུ་དགོས་པ་དང། རང་ཉིད་དང་མཉམ་དུ་ཡོད་པའི་ཁྱིམ་མི་རེ་རེའི་ལོ་རེའི་འགྲོ་སོང་དོད་ཨ་སྒོར་༦༠༠༠སྟོན་རྒྱུ་ཡོད་དགོས་པའི་ཆ་རྐྱེན་བཏོན་ཡོད།
ཧར་ཝཌ་མཐོ་སློབ་ཀྱི་ལས་རིགས་སྡེ་ཚན་ཞིག་གི་ངོས་ནས་བཤད་ན། མཉམ་ཞིབ་འབྲེལ་ཡོད་པ་ཞིག་གི་ཕོགས་ཐོབ་འབྲིང་ཙམ་ནི་ཨ་སྒོར་༥༣༠༠༠ཡིན་པ་དང་། ཆེས་ཉུས་ཤོས་ནི་ཨ་སྒོར་༢༨༠༠༠ཡིན་པ་རེད། དེ་ལྟར་ན་བསྡུར་ཚད་བརྒྱ་ཆའི་ཉི་ཤུ་རྩ་ལྔ་ཡི་ཆ་ནས་བརྩིས་པའི་ཕོགས་ཐོབ་ཨ་སྒོར་༤༠༥༠༠ཡི་ཁར་ཧར་ཝཌ་འཛིན་སྐྱོང་ཡོན་དོད་དང་། ཁྱིམ་མི་གསུམ་གྱི་འགྲོ་སོང་འཆར་དངུལ། ཚད་དམའ་བའི་ཕྱོགས་སྐྱོད་འགྲོ་སོང་ཨ་སྒོར་༡༥༠༠༠བཅས་བསྡོམས་པ་ཡིན་ན། ཧར་ཝཌ་མཐོ་སློབ་ཀྱི་ཕྱོགས་སྐྱོད་མཁས་དབང་གི་མཚན་འཛིན་རེའི་ངོས་ནས་ཉུང་མཐར་ཡང་ལོ་རེར་ཕྱིའི་རོགས་དངུལ་གྲངས་ཨ་སྒོར་༩༣༧༠༠ཡི་གྲ་སྒྲིག་ཡོད་དགོས། ང་ཚོས་བློ་བཟང་སེངྒེ་ལགས་ལ་ཁོང་གི་ལས་གནས་ཐད་རོགས་དངུལ་ཕྱི་ནས་ཐོབ་པ་ཡིན་མིན་དང་། གལ་ཏེ་ཡིན་ཚེ་འདས་པའི་ལོ་ངོ་དྲུག་རིང་གི་ཕྱིའི་རོགས་དངུལ་གྱི་ཁུངས་གསལ་བོར་འགྲེལ་བརྗོད་གནང་རེའི་འཕྲིན་ཡིག་བསྐུར་བ་ཡིན། འོན་ཀྱང་ང་ཚོར་ཡིག་ལན་གང་ཡང་འབྱོར་མ་བྱུང་། (བློ་བཟང་སེངྒེའི་ངོས་ནས་ང་ཚོས་གློག་འཕྲིན་བརྒྱུད་བྲིས་པའི་ཡི་གེ་གཞན་དག་ལའང་ལན་འདེབས་གནང་མ་སོང། དེར་བརྟེན་ང་ཚོས་མུ་མཐུད་ཁོང་གིས་ལན་འདེབས་བྱ་བར་རེ་སྒུག་བྱེད་ཐབས་མེད་པར་གྱུར) དེ་སྔ་བློ་བཟང་སེངྒེ་ལགས་ཀྱིས་ཁོང་འོས་འདེམས་ཆེད་གཏམ་བཤད་བྱ་བར་ཕྱོགས་སྐྱོད་བྱེད་པའི་འགྲོ་སོང་ཁག་ཅིག་ཧར་ཝཌ་མཐོ་སློབ་ངོས་ནས་བཏང་ཡོད་སྐོར་གསུངས་པས། འོས་འདེམས་ཆེད་བཏང་བའི་མ་དངུལ་གྱི་ངོ་བོ་ཕྱི་གསལ་ནང་གསལ་ཡོང་ཆེད་དྲི་བ་འདི་དག་ལ་ལན་འདེབས་བྱ་རྒྱུ་ནི་གལ་ཆེན་ཞིག་ཏུ་མཐོང་།
མཐའ་སྡོམ།
བཀའ་བློན་ཁྲི་པའི་འོས་མི་གསུམ་པོའི་ངོས་ནས་རང་ཉིད་ཀྱི་ལངས་ཕྱོགས་ལྟར་བོད་ཀྱི་རྩ་དོན་ཆེད་ཕྱག་ལས་གནང་གི་ཡོད་པ་རེད། ཁོང་ཚོ་གསུམ་གྱི་ནང་ནས་སུ་ལ་འོས་ཐོབ་ནའང་འོས་འཕེན་མཁན་མི་དམངས་ཀྱི་ངོས་ནས་ཁོང་ཚོར་ཐུན་མོང་གི་ཁྱད་ཆོས་འདི་ཡོད་པ་ཤེས་དགོས་ལ། ཁོང་ཚོར་མ་མཐར་ཡང་ཕྱོགས་གཉིས་ནས་མི་འདྲ་བའི་ཆ་ཕྱེ་རྒྱུ་ཡོད་པའང་ཤེས་དགོས།
དང་པོ། དབུ་ཁྲིད་ཀྱི་ཁྱད་ཆོས།
བཀྲས་ཐོང་དང་བཀྲ་ཤིས་དབང་འདུས་གཉིས་ཀྱིས་སོ་སོའི་རྩ་འཛུགས་ཁག་ནང་སྣེ་ཁྲིད་པ་དང་དོ་དམ་པའི་ཕྱག་ལས་གནང་གི་ཡོད། ལས་འགན་དེ་དག་གི་ཁྲོད་ཁོང་གཉིས་ཀྱིས་འཆར་དངུལ་བརྒྱུད་སྤྲོད་དང་། འཚོལ་སྒྲུབ། བཀོལ་སྤྱོད་སོགས་བྱས་ཏེ་གོ་སྒྲིག་དང་ལས་འགན་རིགས་ཁག་ཐེག་གསལ་བོ་བྱས་ཡོད། ད་དུང་གོང་རིམ་ནས་ལས་རིགས་སྤྱིའི་ཆ་ལ་གཟིགས་རྟོགས་དང་ལས་རིགས་བསྒྲུབ་ཕྱོགས་ཐད་དབྱེ་ཞིབ་བྱས་ཏེ། གཞི་རྒྱ་ཆེ་བའི་ཐོན་ཁུངས་བགོ་འགྲེམས་དང་རྙོག་འཛིང་ཆེ་བའི་མི་གཤིས་སྣ་ཚོགས་ལ་བསྟུན་ཐབས་སོགས་བྱ་གཞག་བསྒྲུབས་མྱོང་ཡོད་པ་དང་། བཀྲས་མཐོང་ལ་མཚོན་ན་རྩ་འཛུགས་དང་མཐུན་པའི་སྲིད་ཇུས་གཏན་འབེབས་ཐད་ཉམས་མྱོང་འཕར་མ་ཡོད་འདུག
དེ་ལས་ལྡོག་པ་ཞིག་ནི། བློ་སེང་ལ་མཚོན་ན་ལོ་ངོ་དྲུག་གི་རིང་སློབ་དཔོན་ཆེན་མོ་གཅིག་གི་བཀོད་ཁྱབ་མཛུབ་སྟོན་འོག་ཕྱག་ལས་གནང་བ་ཞིག་ཡིན་ལ། ཁོང་ལ་མཚོན་ན་ཐད་ཀར་སྣེ་ཁྲིད་དང་དོ་དམ་གྱི་འགན་ཁུར་བའི་ལས་དོན་བསྒྲུབས་མྱོང་མེད་པ་ལྟར་སྣང་མོད། བོད་རྒྱ་མཐུན་ལམ་གྱི་གྲོས་མོལ་ཚོགས་འདུ་ཁག་གོ་སྒྲིག་བྱ་རོགས་བྱས་པའི་ཆ་ནས་དེ་འདྲ་བྱས་མྱོང་ཡང་ཡོད་སྲིད།
གཉིས་པ། ལྟ་ཚུལ།
བཀྲ་ཤིས་དབང་འདུས་ཀྱིས་ཕྱག་ལས་གནང་བ་ཚང་མ་བཙན་བྱོལ་བོད་གཞུང་གི་ནང་ཁུལ་དང་འབྲེལ་བ་ཆགས་ཡོད་པ་ཞིག་ཏུ་སྣང་། ཁོང་གིས་འབྲེལ་འདྲེས་བྱ་ས་མང་ཆེ་བ་ནི་བོད་གཞུང་གི་ལས་བྱེད་ཁག་དང་། གཞུང་འཛིན་མི་སྣ་ཡིན་ལ། ཡོ་རོབ་ཀྱི་གཞུང་འབྲེལ་མི་སྣ་ཁག་ལའང་འབྲེལ་འདྲེས་བྱས་མྱོང་ཡོད། དེར་བརྟེན་བཀའ་ཁྲིའི་འོས་མི་གསུམ་གྱི་ནང་ནས་བཀྲ་ཤིས་དབང་འདུས་མཆོག་གི་ལྟ་ཚུལ་མང་ཆེ་བ་”དྷ་ས་གཙོ་བོར་བཟུང་བ་”ཞིག་ཡིན།
དེ་དང་མི་འདྲ་བ་ཞིག་ནི། བློ་སེང་དང་བཀྲས་མཐོང་གཉིས་ཀྱི་ལྟ་ཚུལ་ནི་འཛམ་གླིང་རང་བཞིན་གྱི་རྣམ་པ་ཤུགས་ཆེ་ལྡན་པ་ཞིག་ཡིན། ཁོང་གཉིས་ཀྱིས་རྒྱལ་སྤྱིའི་ཐོག་གསར་གཏོད་ཅན་གྱི་བསམ་བློ་བ་དང་སྲིད་དོན་པ་འབྱུང་ས་གཙོ་བོར་ངོས་འཛིན་བྱེད་པའི་གཙུག་ལག་མཐོ་སློབ་ཁག་ཏུ་ཕྱག་ལས་གནང་མྱོང་ཡོད། བཀྲས་མཐོང་ལ་མཚོན་ན་ནུབ་ཕྱོགས་ཀྱི་སྲིད་གཞུང་འཛིན་སྐྱོང་བྱེད་པའི་ལམ་ལུགས་འོག་ཁྲིམས་ལུགས་དང་མཐུན་པའི་སྒོ་ནས་རྩ་འཛུགས་ཁག་འཛིན་སྐྱོང་དོ་དམ་བྱས་མྱོང་ཡོད། བློ་སེང་ལ་མཚོན་ན་ནུབ་ཕྱོགས་པའི་ཉམས་ཞིབ་རིག་པའི་རྣམ་གཞག་མང་པོའི་ཐད་སྦྱོང་བརྡར་ཐོབ་ཡོད་པ་ཞིག་ཡིན། ད་དུང་དེའི་ཁར་བློ་སེང་ལ་མཚོན་ན། བོད་རྒྱ་མཐུན་ལམ་གྱི་གྲོས་མོལ་ཚོགས་འདུའི་ཐད་ཕྱག་ལས་གནང་བ་དེས་རྒྱ་རིགས་མཁས་པ་མང་པོ་ཞིག་ལ་འབྲེལ་འདྲེས་བྱེད་པའི་གོ་སྐབས་ཀྱང་ལྡན་ཡོད། བཀྲས་མཐོང་གི་ལས་ཐོག་ཕྱག་ལས་དེས་སྲིད་དོན་དབུ་འཁྲིད་མཁན་དང་། ནོ་བྷེལ་གཟེངས་རྟགས་ཐོབ་མཁན། གྲགས་ཅན་འཁྲབ་སྟོན་པ། མི་ཆེན་དཔོན་ཆེན་ཁག ཚོང་ལས་དཔལ་འབྱོར་གཉེར་མཁན། སྤྱི་དམངས་ཐོབ་ཐད་ཀྱི་དབུ་ཁྲིད་མཁན་སོགས་རྒྱབ་ལྗོངས་མི་འདྲ་བའི་མི་སྣ་མང་པོ་ཞིག་ལ་འབྲེལ་འདྲེས་བྱ་ཐུབ་པ་བྱུང་ཡོད།
གོང་གི་བསམ་ཚུལ་དེ་དག་ནི་བོད་ཀྱི་སྲིད་དོན་བསྐྱར་ཞིབ་རྩོམ་སྒྲིག་པའི་ངོས་ཀྱི་བསམ་ཚུལ་ཡིན། ང་ཚོའི་ངོས་ནས་རང་ནུས་གང་ཡོད་ཀྱིས་དོན་དངོས་ཐག་གཅོད་བྱ་བར་འབད་བརྩོན་བྱས་ཡོད་ལ། མཇུག་སྡོམ་བྱས་པར་ཡང་རྒྱུ་མཚན་ངེས་ཅན་ལྡན་པའི་ཡིད་ཆེས་བྱེད་ཀྱི་ཡོད། འདིར་ང་ཚོས་འཁོད་པ་མ་ཡིན་པའི་ལྟ་ཚུལ་གཞན་གྱི་ཁ་སྣོན་ཡོང་བར་ཡང་དགའ་བསུ་ཞུ་བཞིན་ཡོད་ལ། བཀའ་ཁྲིའི་འོས་མི་རྣམ་པས་ང་ཚོའི་ངོས་ནས་ཆད་སྐྱོན་ཤོར་བའི་གནས་ཚུལ་གཞན་མཁོ་འདོན་བྱ་རྒྱུ་ཡོད་ནའང་དགའ་བསུ་ཞུ་ངེས་ཡིན།